text:
crypto, outdoor, nature, books.
《監控資本主義時代》讀後感
作者覺得有唔少人都對依堆新時代嘅監控怪物有深刻嘅洞見,但硬係覺得就咁用乜乜霸權之流嘅唔夠準確,作者就創咗幾個詞彙出嚟:
「監控資本主義」(Surveillance Capitalism)可以睇下面一張圖,雖然書中都仲有一大段詳細解釋;
-「行為未來市場」(behavioral futures markets)就係買賣監控公司「對我哋未來行為嘅預測(甚至乎行為修正)」商品;
「機器控制主義」基於修正,預測,牟利,控制等目的將人類行為及機械化工具化.
除咗三個詞,書中都有不停問三個問題:誰知道(該知識),誰決定(誰知道),誰來決定由誰決定.
老實講未睇本書就咁揾三個詞彙三條問題嚟係冇意思(雖然睇完都仲係一頭煙),直接講本書,小弟非常推介你睇,因為作者真係梳理咗好多例子個案極為深入咁睇由巨頭啱啱入魔去到權力令「法人」腐化嘅歷程;又有一定廣度喺返「用戶」嗰邊出發,例如作者認為嘅第一二三現代性,自由在於意志嘅存在,自我認知....咁啱近排Apple又間接抽擊啲社交巨頭,真心覺得App store嘅更新係會帶起大家對私隱嘅關注,而依個話題亦都係嗰堆資料公司最唔想我哋提及嘅.如果你對上述單嘢或whatsapp直隊資料畀母公司唔係好順氣,或者睇完Social Dilemma,《黑鏡》啲監控題材劇集好有共鳴又有興趣知多啲嘅話咁就去馬啦,唔會失望,最多只會攰.
嘗試整理吓我睇咗啲咩同感受:
作者講巨頭點發大佢哋嘅人生搜刮有四階段:
第一階段為入侵,簡單來講就係就咁入侵,哈哈哈.因為大眾未知,但係當我哋知嘅時候咪俾我哋反彈一下囉.第二階段就係習慣化,因為就算你知咗,喺漫長嘅司法審查同訴訟期間社會點都會半推半就,習慣了.第三階段就係調適,基本上就算有法例出佢咪改少少嘢等自己唔好犯法.第四階段就係改向,基本上只係改變佢嘅操作用唔同拎法但係唔會停落嚟,想拎嘅佢都係會照拎.書中有句意思係:
「曾幾何時你搜尋Google,依家係Google搜尋你.」
好,咁搜刮啲咩?
科學家研究動物嘅探測器,重點就係要喺唔干擾對象嘅情況底下令佢唔察覺觀察過程嘅存在,令對象保持正常嘅心理生理狀態繼續做佢哋嘅嘢.好似貼喺海龜背啲GPS咁去知佢哋游咗去邊咁,依啲睇Discovery Channel會出現嘅穿戴科技,依家就監測埋人類.將智人視為可觀測嘅動物,發現原來搵到堆資料就可以預測智人嘅習性,行為模式同反應.
要知嘅有兩個主要面向,廣同深度:
廣嘅係你所有諗到同諗唔到嘅嘢可以,道路塞車城市Wi-Fi你嘅睡眠質素你早餐講過嘅嘢你返工搭嘅車聽嘅歌睇嘅戲ig睇過又冇畀嘅like面書畀嘅嬲Google揾過嘅字行路嘅速度;深度去到某一個位就可以去分析你嘅歌聲心情情緒弱點性格人格.重中之重其係就係你所有嘅生命經驗.加埋未來近乎會係完美嘅物聯網,世界上萬物都會有感測器,對於監控資本主義嚟講所有事物無論有生命冇生命佢存在嘅狀態都係一樣,就係客觀,可測量,可編入索引,可瀏覽,可搜尋.
咁搜刮嚟做咩?
佢哋要賣嘅嘢係未來嘅行為預測,愈準愈值錢.所以除咗預測我哋嘅行為之外其實佢亦都會有意圖去形塑去影響去改變我哋嘅行為,從而提高佢哋預測嘅確定性,簡而言之我哋而家係變咗實驗嘅白老鼠.近睇佢用手段改變個體係未必會成功,但從人口統計上佢已經可以肯定有幾多百分比嘅人會因為佢而改變咗.
咁有咩問題?
如果工業文明嘅繁榮代價係大自然嘅話,監控資本主義所打造嘅資訊文明嘅代價就係我哋嘅人性.因為佢哋擁有嘅知識力量權力已經係可以影響人口基數一定百分比嘅人嘅行為,當然廣告都會做到同樣效果如果唔係你都唔會買咁多垃圾返屋企.未係重點,監控資本主義嘅影響之下,機器流程取代咗人與人之間嘅關係,演算法嘅確定性就取代咗信任,只要App話yes就係yes,所有嘢只會信整合過嘅數據,令你唔信你眼前嗰對靈魂之窗.其實呢個感受令我聯想到《黑鏡》嘅Hang The DJ,究竟你會想電腦用佢嘅演算法計一個你嘅真命天子/ 女俾你一擊即中,定係用你自己嘅人生一段一段感情慢慢去試錯?
此外作者拎咗少少倫理哲學家嘅自由意志出嚟講,行駛自由意志就係我主張擁有未來嘅方式,因為得意志係唔夠,所謂嘅自由你喺要行駛意志先會出現.而當佢哋嘅行為修正手段已經可以入侵埋你嘅「行為」同「未來」,咁你仲有冇意志同自由.人類由以前創造機械,計算機,電腦去幫我哋,變成人類開始改變自己去適應演算法,而演算法機器喺隨着合流行動,冇任何分流,佢一即是全.例如自動汽車,每一年都有成千上萬人死於車禍,人工智慧就要用唔同嘅方式從每一次錯誤裏面學習,實際上部自動車唔只係一部自動車,佢係全世界自動車嘅經驗,所以佢嘅經驗會學到比人類更多更多.我哋最後,或者依加已經好似人類版蜂巢一樣,不斷地被計算同試錯,所有「例外」都係「意外」唔應該存在.你只可以異性戀一夫一妻揾份牛工上車生2.1個後代維持人口活力如此類推,因為咁對政府對社會都好易預測.
另外作者有好似Netflix套'Social Dilemma'咁提到年青人嘅心理特徵,嗰個時期他人眼中嘅「我」係邊個就係邊個,因為年青人仲未打造屬於「自己」嘅內在空間,「我」完全係為咗他人嘅觀點而存在,所以少咗他人嘅注視(views/like),「我」生命隨即熄滅.意味着依加一出世就已經有社交平台嘅新一代要脫離呢個混合體嘅狀態就愈難,對於我哋呢啲年青時代未有社交平台嘅人來講可能好難明,因為我哋當時個世界只係得我哋面對面見到嘅百零人,依家我哋連接嘅係全世界網上面嘅人.當「我」對他人嘅like越係依賴,「我」就越難進行自我建構,當「我」內外在失衡就會好易有人格障礙,越嚟越想受到他人重視,更甚者仲會拎黎比較.所以嚟緊嗰一代面臨嘅唔只係外在環境問題,仲有內在.
作者亦都有提到中国嘅社會信用系統,但佢認為社會信用系統同本書嘅主題就有啲唔同,因為中国唔係民主國家, 中国嘅文化同西方文化差天共地咁喎.不過中又好美又好,每次接觸一次數位裝置你都會受到轉換分類作預測之用,中国嘅就出一個人格信用分數,但係喺外國所有嘅網絡事業都會評你分,不過佢點計同計嚟做咩你又唔係好清楚咁啫.當然,依刻啲科網未有極權所以喺西方國家尚有零聲嘅反抗,依點亦都係點解奶共豬閪伯咁撚想入中国嘅原因,有無限嘅資料搜刮權力就代表住佢可以控制所有入面嘅人因為佢可以畀你老豆老母你伴侶同你自己更清楚你.
除個人嘅問題外作者都有從社會睇件事,本來資本主義已經開始步入新封建時代/世襲資本主義,因為上層嘅權力財力已經大到連政府都不可動搖,下層向上嘅機會愈嚟愈少,又係返返去鬥識投胎嘅遊戲.而工業化後嘅「腦細揾到錢加人工畀員工買嘢落返經濟再畀腦細揾錢」嘅「好循環」亦都冇咗,大部分錢只係流去全球嘅幾百人/法人,而佢哋,例如Google,請最頂尖嘅科學家唔係要解決全球所共同有嘅問題,而係要用佢哋嘅聰明才智搜刮人類經驗,將我哋變成數據去預測去影響去形塑同控制我哋嘅行為佢哋繼續累積財富.
呀有一點好重要,作者唔係反對資訊科技發展,佢反對嘅係以監控(同一大串嘅操作)同失控嘅資本主義作為少數權貴嘅獲利手段,無視人性.
好,好似好絕望咁,最後作者點總結畀個希望我哋?最最最後嗰段就係:
「柏林圍牆的倒塌有眾多原因,不過其中最重要的就是因為東柏林人們「到此為止」的怒吼.我們也能寫下許多「偉大,美麗」的新事實,將數位未來重新打造成全人類的家園.讓「到此為止!」這句話成為我們的聲明吧.」
想知多啲嘅就自己睇吓消化吓.
後記:當初睇書同寫後感嘅時候係大約2020年尾,當時未接觸任何crypto嘅概念,到今日見到FB要轉埋做Meta,希望自己同大家對未來嘅中心化元宇宙會加倍小心,免得過都唔好入去了.
監控資本主義時代(上卷: #基礎與演進)
ISBN: 978-957-13-8116-9
監控資本主義時代(下卷: #機器控制力量)
ISBN: 978-957-13-8117-6
作者: Shoshana Zuboff (台譯:肖莎娜·袓博夫)
譯者: 温澤元,林怡婷,陳思穎
英文書名:”The Age Of Surveillance Capitalism - The Fight For A Human Future At The Nee Frontier of Power”
出版: #時報文化出版企業股份有限公司#Surveillance_Capitalism #The_Age_Of_Surveillance_Capitalism #監控資本主義時代 #讀後感 #圖文並茂 #書 #書中自有黃金屋 #書中自有顏如欲玉 #閲讀報告 #books #書籍介紹 #閲讀 #閲讀筆記 #閲讀筆記 #講讀
Like my work??
Don't forget to support or like, so I know you are with me..


c: text/html

text:
Hi 是咁的 我就係早前小編所講仆_仆成口血既朋友喇! 其實我唔只成口血咁簡單 直頭無埋隻門牙添!
個次既經驗簡直係人生中最痛苦之餘 兼過左咁多年都繼續被人笑緊..
話說四年前小妹仲係澳洲工作假期緊
當時寄宿係朋友屋企 某日朝早就要由Sydney準備返入Young農場 朋友H就車我去Central Station會合朋友R一齊返入去既
由於當日落大雨 朋友H就咩住我個Backpack去左拎車叫我企前少少等佢 (當時我係左手一袋外賣 右手一部notebook架咋)
咁好喇 見朋友H咁輕易就跳過舊石唔使淋雨就行到去簷篷下 重唔有樣學樣!
點知..學Did Did姐話齋 – 意外 就係意料之外 即刻出事
一跳個下可能鬼遮眼喇 比舊石kick低左 個一秒我就好似拍戲咁 所有野停頓左 但個腦就係度諗dum邊樣野落地好
1. 如果dum電腦 實壞 打後個半年=與世隔絕
2. 如果dum外賣 由Sydney入Young再返農場 好彩既7/8個中無得食 唔好彩delay既10個中走唔甩
最後係千鈞一髮之間”放左”個外賣落地 而自己就直仆落地下
(依家諗返 梗係咋咋臨dum鬼左個外賣喇! 唔知要考慮d麥..)
無錯 仆到應一應 即刻喊到痴左線
個下我淨係望到自己手掌擦損左同feel到唇山個位有點痛 咁岩朋友H既landlord返工見到 就埋黎問我咩事
其實已經完全唔記得當時我驚到同landlord講左d咩 淨係記得不斷用普通話同佢講”我的大牙不見了 去了哪裡..?”
朋友H拎車返黎見到我喊到豬頭咁 當然問咩事喇 我答佢 我隻門牙唔見左呀..
擾攘左一陣 landlord就話佢趕住返工 (佢係附近診所打工) 有話返到去再出黎幫我地 但我地reject左 因為都唔知幫到咩
Landlord走左之後 有一刻覺得自己feel錯既 邊有可能無左隻牙呀傻豬黎架!
一拎塊鏡出黎照 只可以用晴天pig pig黎形容當時心情 我真係仆_仆到無左半隻門牙!
咁我就叫朋友H睇下地下搵唔搵得返個半隻牙既殘骸 佢搵左陣突然指住前方同我講:
見唔見到個條白色痕 你個半隻牙磨到成架
(大家可以幻想下用白色粉筆係石屎地畫左條線係點 個條痕就係點..)
媽呀! 我黎澳洲係工作假期架 唔係黎做超音鼠架 究竟我個下仆_既速度有幾快先可以磨到咁
因為朋友H都趕住要返工 我唯有跟佢返工係鋪頭坐
上到車 喊住打比朋友R 唔講野由只可 一講野 口水不自覺地流到巴巴聲
當話佢知我仆到無左隻牙黎唔到 大家都係大笑左出黎 事後佢話返我知 開頭聽到我喊晒 以為我比人打劫
返到鋪頭 朋友H就幫我打去問下教會朋友搵識講中文既牙醫 最後搵到一位叫Douglas既牙醫 (真心記佢一世!!!!)
依次睇牙就係我四年黎惡夢前既開始..
(下回再續..)

robotstxt: allowed

filter: keep


text:
bnb屋主的訪問
其實呀朱同WANIMAL拍攝嘅呢間玩具屋,我地都想講下,認真
因為果晚食飯傾開airbnb呢個話題,其實國內真係有好多呢d特式嘅房有得租住
但香港呢?真係買少見少,當然呢個係一個香港呢家面臨嘅社會問題
香港d bnb,乜都錢行先.求其一間重慶大廈,美麗都大廈果乍,係咁2執一執,就租出去.
乜裝修都無,無主題,真係務求以最低成本賺最多嘅錢.無他,香港地少,住屋成本高,靚d嘅酒店都要1500~4500一晚
所以就算係唔執都好,幾百蚊嘅賓館無論有牌定無牌,都仍然係有價有市.
係咁嘅環境之下,仲有幾多人會花心機佈置間屋再share比人住 (share 係重點)
當然,靚d嘅,舒息嘅bnb係香港仍然係會有,但講緊係呢類型嘅房,而又會肯比oversea客住,恕我地膚淺,真係唔係好搵到.
其實我地相信香港人係有創意,一樣可以做到.只係現時香港個社會環境,少D毅力同恆心都唔得掂.希望過多10年8年,守舊思想果班退落黎,咁新果班先有機會發揮~~
Anyway呢家係香港未必體驗到嘅野,去到外地真係可以試下,最緊要做多D research,就唔會咁易中伏
而去開呢頭,不妨住下,又唔係貴.
完


text:
毒男苦惱詢問初次約會穿搭建議 網友列出5大女生最不喜歡的打扮!
唔少人都非常注重喺心儀對象面前嘅初印象,而其中穿搭就非常重要喇!日前,有港男就喺討論區詢問網民關於穿搭嘅意見,表示自己第一次同該名女生出街,非常緊張.而家就等我哋盤點一下大部份女生討厭嘅男生穿搭,等大家可以成功避開「地雷」啦~
Photo from 區永權IG
最近,有位港男喺連登討論區出post詢問網民意見,表示自己將會同女生第一次出街,但就好苦惱衣著嘅問題.佢話自己屋企只係得純色Tee同黑色長褲,平時唔太會出街,所以唔知點算好!好多網民都比咗唔同嘅意見佢,希望呢位港男最後成功俾到好印象心儀對象啦~
Photo from 連登討論區
Photo from TVB
成日都聽人哋介紹穿搭,但好似比較少會講到女生討厭嘅男生穿搭!而家就等我哋一齊盤點下大部份女仔唔理解嘅男生穿搭啦~
低腰闊腳褲
唔少男士可能會認為穿著低腰褲,非常時尚舒服.但其實大多數嘅女生都認為低腰褲只會令男士嘅身材比例變得更差,導致自己變成55身,令腿看起來更加短!而且,穿著呢種褲會俾人一種慵懶感,可能會令女生覺得你唔重視約會,所以唔太適合第一次約會嘅時候穿著.
Photo from Pinterest
Photo from 余文樂FB
過多花紋
部份男生可能會想一改以前單調嘅風格,而選擇唔同嘅花紋圖案去約會.但選擇花紋嘅圖案,其實係非常大嘅學問.如果圖案花紋過份凌亂花俏,好容易就會喺街上成為眾人嘅焦點,一齊出街嘅女生就更加覺得尷尬喇!
Photo from 連登討論區
Photo from TVB
將衣領豎起
有男生因為仿效電視劇嘅男主角穿著,而開始認為將衣領豎起係非常新潮嘅象徵.但其實大部份嘅女生都唔係太理解呢個穿搭,認為咁樣令條頸嘅比例睇落更短,甚至可能會誤會你連穿好衣服嘅能力都冇!
Photo from 《杉杉來了》
Photo from 《奮鬥》
同色系運動套裝
而家好多運動品牌都會出售整套嘅運動套裝,唔少男生都因為覺得好方便又新潮而購買.不過顏色太過鮮豔嘅運動套裝,反而會令女生覺得好似行走中嘅螢光筆!再加上,如果男生嘅膚色本來就比較黑嘅話,就會更容易顯得老土.
Photo from 王嘉爾微博
Photo from 微博
皮褲
無論對於男生定女生嚟講,皮褲都係非常難著得好睇嘅服裝.唔少女生都認為太瘦嘅男生穿著緊身嘅皮褲,會顯得比較女性化;而比較胖嘅男生穿又會顯肥!
Photo from 微博
Photo from Pinterest
Text: HolidaySmart Editorial
(小編公告:如果讀者有任何關於美食,旅遊,玩樂,或者任何新奇有趣事物既資訊,都歡迎話比小編們知~大家可以透過Facebook inbox,或者send e-mail到holiday@presslogic.com,直接將資料傳比小編)


text:
爆咗steelrising
隻野好鬼, 明明開頭lag到仆街, 但玩玩吓變成某幾件武先會lag, 再玩落去開始順到仆街, 最神奇係其間game同n卡driver一次update都冇, 完全唔明點解會咁
佢隻野d optimize有問題
不過整體都ok 難度低 但睇得出係有心機整
咁快爆左
有冇DS feel, 同埋遊玩時數幾多
冇DS feel, 佢ser到敵人大多數one on one, 就算係成班敵人企喺度你都有方法可以引到佢係.
圍毆小心d一定走得甩.
太多回血瓶, 直頭一街都係基本上唔會冇血, 根本唔使開爐火.
而且有大多數武器種唔好用(純熟因為優化差整死咗嗰啲反擊系,如果唔係好好用), 但你有勁多方法可以陰死佢.
例如:
我開頭攞到把槍之後就遠距離佢打到佢結冰之後衝埋去劈柒佢.
到中間突然發現豪華版嗰把武器雖然攻擊力唔高,但係特攻定身(打暈)超勁,就變成慢慢搵機會過去自轉轉鳩暈佢, 一暈就轉大鎚扑落去, 唔死再蓄力扑多嘅嘢, 對家九成九直接賣鹹鴨蛋.
中後期發現叉仔毒龍鑽好就手, 仆街仲識追尾.
到尾段斷攞到個把飛刀扇, 就換走把槍直接用返第一個方法,遠距用飛刀吉到佢暈, 之後大鎚收屍
怪物種類都可以接受,叫做各有特色咁, 但打法大同小異連boss都一鳩樣, 小心d唔好搶攻埋身肉搏, 可以滿血過
仲有暗殺唔係一擊必殺, 仲有時俾啲箱仔卡咗喺中間你就打空氣, 之後d人會發現你
Game time全部任做曬大約30個鐘到.
Spider式故仔, 其實唔錯.
結論:我55蚊aud入手豪華版, 如果減到35蚊我覺得大家可以一戰.


text:
隨住本港第三波疫情爆發,相信大家都會多咗時間留喺屋企,自然多咗機會入廚房煮嘢食,自煮除咗有益人體健康之外,仲可以增進一家人嘅感情.
小編最近都開始愛上自己煮嘢食,每日都要用到嘅除咗廚具刀具等必需品,廚房鋅盆都係每日必定接觸嘅,因為處理食材都離唔開鋅盆,既然必不可少,今日就同大家了解一下市面上常見嘅幾種廚房鋅盆,應該點樣揀呢?
- 不鏽鋼鋅盤
不鏽鋼鋅盆較為常見,係大部分家庭普遍嘅首選,因為佢嘅形狀同尺寸範圍廣泛,可以因應需求size做大同做深D,方便使用.而且因為材質關係,不鏽鋼鋅盆唔容易損壞,正常情況下可以用20年甚至更長時間.不鏽鋼鋅盆外形比較美觀,仲可以表面做電鍍,睇起身閃令令,非常養眼.
就算唔小心跌左易碎餐具入個不鏽鋼鋅盤度,都冇咁容易爛.但就會容易磨損表面時產生凹痕,劃痕.
- 陶瓷鋅盆
陶瓷鋅盆,會係對生活品質有高要求嘅朋友首選,表面明亮,根據廚房風格搭配效果,十分有style,令到成個廚房甚至成間屋都升呢,而且最緊要係清潔簡單,就算用耐咗,只要用洗潔精一洗,依然好似新嘅一樣.
選購陶瓷鋅盆,除咗根據個人喜好習慣揀外表形狀之外,工藝,品牌,檢驗報告等都要納入考慮因素.如果係清洗記得要用細軟嘅棉布去抹,如果有污漬或者油漆,可以用香蕉水.
• 石英石鋅盤
先介紹一下石英石,佢幾乎係刮唔花嘅,外表硬度非常高,僅次於鑽石,所以菜刀同鍋鏟都唔會刮傷石英石鋅盆.防污性能都好強大嘅,平時用嘅液體唔會浸透內部.因為清洗簡單,就算用耐咗,都唔會需要特別護理,曆久常新.
講完呢個三種常見材質嘅廚房鋅盆,再講講大家關心嘅另一個問題,就係揀單槽定係雙槽嘅鋅盆.
如果比較糾結冇辦法做出選擇,咁不妨用以下幾個方面作為標準
1, 廚房大細
如果細户型厨房,空间緊張,放完橱柜同臺就已经冇乜位,放到一個單槽嘅廚房鋅盆就已經好好,咁就直接揀單槽.同等空間,單槽可以獲得更大嘅使用空間.另外單槽嘅排水管路比雙槽簡單.
2,鍋同盆有幾大
如果屋企有d比較大size嘅鍋,用單槽清洗更容易塞落去,而且由於操作空間大,就唔會搞到水花四濺.如果用雙槽,要注意翻雙槽中至少有一個槽可以塞落屋企最大嘅的鍋同盆.
而雙槽的話,就是可以分開處理不同的東西,一個用來洗,一個用來瀝幹水分,非常的節省時間.
3,個人清洗習慣
如果鐘意用另外嘅盆清洗嘅話,用單盆肯定得心應手.將菜洗完就直接放入菜盆,但如果你鐘意浸住鋅盆洗嘢,雙槽優勢就會突出.譬如話個鋅盆浸住D碗碗碟碟未洗,而又係時候要洗菜,就可以喺另一個盆裏面洗,咁就可以慳唔少時間,兩個槽一齊運作,事半功倍.
睇完相關分析,大概都知道應該點樣揀適合自己用嘅鋅盆,但如果你屋企鋅盆出現去水難或者淤塞等問題,自己又搞唔掂嘅話就記得搵精英師傅上門幫你解決,請致電/WhatsApp 6628 4865!


text:
直流電機,又叫做換向器電機,係一種用乾電行或者產生乾電嘅旋轉電機.根據個功率流係入定出又分別叫做直流電動機同埋直流發電機,但理論上同埋有時候直流電機可以兼用做電動機同發電機.直流電動機嘅特點係佢可以帶好高嘅負載啟動,而且一般嚟講負載稍微變動嗰陣時個轉速變動好細,不過佢直接啟動嗰陣時嘅啟動電流好大.
經典直流電機嘅特徵係有一套由電刷同埋換向器構成嘅機械換流器.個換向器係由好多換向片疊埋並鬭埋絕緣嘅雲母片組成嘅,對於電動機就令到轉動過程中個電流方向可以適時改變嚟保證轉動可以持續落去,即外部嘅乾電就可以變成轉子唔同箍當中隨轉隨往復變化嘅濕電(變流過程);或者反之,對於發電機就令到最終輸出嘅電流方向穩定(整流過程).
除開經典嘅直流電機之外,仲有啲冇電刷或者機械變流器嘅電機又係使乾電嘅,譬如單極電機(德文:Unipolarmaschine)或者直流無刷電機(BLDCM).邇啲電機一般都另開討論.
歷史上(約1880年)嘅直流電機,屬Zénobe Gramme
同其他電機一樣,直流電機都由三個主要部分鬭成:定子,轉子同埋佢哋之間嘅氣罅.
- 內文:定子
定子即電機嘅固定部分,包括激磁嘅主磁極,固定磁極同埋導磁嘅機座同埋電刷裝置,構成空心圓柱式嘅軛;喺大啲嘅電機仲有埋改良換向性能嘅換向極.定子並咪疊做嘅,之係由成䊆材料做成嘅,因為入邊冇交變磁場,所以唔會有渦流.主磁通就由一係主磁極芯承載住嘅主磁極或者激磁繑組,一係永磁電機使嘅永磁體產生.喺大型機器中,仲會有用於消除磁場畸變嘅補償繑組喺極靴入邊.
- 內文:電刷
電刷由導電性良好,唔容易磨損嘅材料製成.通常係自潤滑石墨,有時會戥銅粉混合,睇碳刷(德文:Kohlebürste);對於細型電機,譬如盒式磁帶,都會有貴金屬電刷).
- 內文:轉子
轉子即電機轉得嘅部分,常規電機情況下又喊做電樞.佢包括電樞芯,電樞繑組同埋換向器.轉子係疊做嘅,噉樣可以減少由於磁性往復反轉而導致嘅渦流損耗.大多數直流電機設計係內轉型:轉子喺內部,定子喺外部.都有電機係外轉型.
激磁方式[編輯]
永磁直流電機[編輯]
電激直流電機[編輯]
串激電機[編輯]
並激電機[編輯]
外激電機[編輯]
特殊設計[編輯]
鐘形電樞電機[編輯]
Maxon馬達股份公司嘅鐘形電樞電機個轉子,由平行嘅纖紡繑組同埋邊上灰色嘅注入物組成,後者用於找平重量
直流無刷電機[編輯]
- 內文:直流無刷馬達
特殊效應[編輯]
電樞反應[編輯]
反向電壓[編輯]
物理模型[編輯]
電樞繑組(左)同激磁繑組(右)嘅等效電路,其中中間表示電機感應部分,即電能-機械能轉換部分
電路模型同轉矩表示[編輯]
以外激直流電機作例,根據電路可以有公式:
- (電樞電路)
- (激磁電路)
- 抑或係(電動勢表示式)
其中
- 係電樞電壓,係激磁電壓,係感應電動勢,係機械常數,係主磁通.
根據電磁感應,有:
- (轉矩表示式,轉矩-電樞電流式)
若果根據用電器耗能制定啲參數嘅正負方向嘅話(即消耗型箭頭系統(Verbraucherzählpfeil-system),似歐姆定律入邊假定嘅),對於電樞電路同埋個電動勢,就有:
電流穩定陣時,有:
考慮埋電機感應定律有:
外激直流電機嘅工作區域:左邊係電樞調整區域,右邊係弱磁調整區域,可以睇到透過弱磁提升轉速比n/nN
嗰陣時轉矩M會跟住下降
邇條式可以睇作係直流電機電樞電壓-磁通-轉速式,佢含義係:對於穩定嘅,考慮到:
- 實際上電樞繑組個銅阻非常之細;
:或者
- 空轉情況下根據轉矩-電樞電流式,需要提供嘅轉矩非常之細(衹有空阻),所以非常之細
個就接近於零,即感應電動勢幾乎等同於電樞電壓.噉可以話個喺穩定嘅磁通之下幾乎跟轉速n成正比. 喺邇個範圍(電樞調整區)個轉速n就係噉樣使電樞電壓嚟操縱.對於啱好同埋嗰陣就係特徵點(Typenpunk).超過佢就衹能穩定,嗰陣時仲要提升轉速n就唯有靠減少激磁繑組電流,嚟減少磁通(弱磁調整區).邇種情況下再考慮到轉矩-電樞電流式,減少磁通邇個行為係有局限嘅:磁通減少嗰陣時,同樣嘅電樞電流下由於洛倫茨力嘅減少,台機就按照個比例衹提供得更加細嘅轉矩.一係個好快下降(譬如激磁電路斷線)但電樞電壓冇變,由於個磁路入邊仲係會有剩磁(見磁滯回線),空負載或者輕載嗰陣就會導致轉速n飆升(飛車現象)同埋風阻驟大,甚至整壞電樞;帶重載嗰陣就會因為轉矩唔夠而慢慢噉停車.
對於(外)激磁部份,有:
-
其中
- 係電樞電壓,係電樞電流,係電樞繑組電阻,係電樞繑組電感;
- 係激磁電壓,係激磁電流,係激磁繑組電阻,係激磁繑組電感,係佢嘅紮數;
機械運動方程[編輯]
激磁迴路未飽和陣時,個機械運動方程係:
-
其中
- 係轉子嘅轉動慣量,係轉子嘅角加速度,係轉子嘅角速度;係總共嘅負載轉矩.代表所謂嘅機械常數.
串激同埋並激[編輯]
對於串激電機嚟講,個都會同時由決定,即;噉樣可以改寫電動勢表示式同埋轉矩表示式,得:
-
若果係線性函數,可以進一步簡化:
-
用新嘅常數嚟表示,得:
-
連出去[編輯]


text:
陳家駒:為自殺故友搞港獨
我係因為一個自殺死去嘅朋友先決定搞港獨 五年前,一個細過我十年,唔多出聲嘅少女,係我搞嘅朋友圈入面出現.當我哋第一次見面嘅時候,佢就同我講 「你一定要選到區議員,打倒689就靠你」,我當時只係好自然咁回答「打倒689靠我哋大家架嘛」,但佢嘅回答係 「我就嚟死架喇,呢啲交俾你」,當時我笑咗一笑無擺係心. 我成日以為自己係團隊領袖,每一個圈入面嘅朋友我都可以照顧到,但我竟然大意到連佢成日無錢係身,日日食公仔麵都唔知,讀心理學嘅我竟然唔知佢有抑鬱.我選舉輸無耐,佢就自殺過身.到嗰陣我先發覺我唔適合做一個領袖,更加無資格同人講我中意用心理學幫人.係早期我串連晒所有認識佢嘅朋友,希望搞一場喪禮又好,紀念展又好,但最後我壓力大到乜都做唔到.當時我放棄晒所有有關嘅朋友,放棄晒有關連嘅嗜好,我唔識得點處理,只係想忘記我過去嘅人生. 由嗰時開始,香港年青人自殺潮開始發生,當每一次見到自殺新聞都會莫名其妙咁內疚.我好痛恨呢個政府,但我更加痛恨我自己,甚至以後嘅組織口號都以 「以死相搏」希望我可以用自己生命做一點救贖. 五年過去,689未死,政權未倒,港獨未到,香港變差,我仍然健全.當我重拾心態希望改變社會時,我不斷希望拯救身邊嘅人,尤其比我細嘅年青人,每一個我見到有情緒問題嘅人我都會無條件盡力去幫,因為我真係好怕因為我自己再一時疏忽,見到身邊嘅人犧牲. 最近,我以為我拯救到一個準備自殺嘅兄弟,我以為我可以為我生命救贖,但原來唔得,換嚟嘅係我不斷無止境去搵身邊嘅人救.呢種救贖甚至令我覺得社運救贖更可以麻醉我靈魂,每一次幫人,我都唔知我自身價值係邊,到最後變得越嚟越唔識愛自己. 如果而家嘅我去返當時,我一定會做得更好,你而家會同我哋一齊做 Homie ,我可能會介紹到好多好聽嘅意樂你聽,可能介紹到最新嘅相機俾你去學影星空,我可能會教到你點樣揀一個好男朋友.但而家嘅我根本講咩都無用. 今日我終於鼓起勇氣去探呢一位我從來唔敢面對嘅朋友,估唔到呢種記憶係會令我咁悲傷.但以死相搏唔係一個口號,終會有一日,我會拎起你影嘅星空,係煲底同全世界人相遇,我應承你,小雲Read more


text:
咁我前前後後睇咗3-4個西醫,一個專科,初初西醫驗到係陰道念珠菌,咁我一路不停食藥,塞藥,之後食哂都仲係咁,我就再買1-2樽私密護 一日2次2粒,都係冇用…
後尾又去睇專科醫生,直頭種菌&驗入去都話冇事,只係純粹之前流產個傷口仲有一個芝麻咁細嘅傷口末埋哂,但係我話性行為都好痛好那,佢都只係話我可能太耐冇性生活/搽多啲KY…
不過佢都有照開抗生素,塞藥同埋搽藥比我,不過上2個禮拜都已經食晒,塞,搽晒,隔咗幾日想性為又係咁一擺入去就好痛,我再call 醫生問都話可能只係傷口問題/你尼睇多次/只會開塞藥比我
請問如果係咁會唔會係前庭炎?
咁我前前後後睇咗3-4個西醫,一個專科,初初西醫驗到係陰道念珠菌,咁我一路不停食藥,塞藥,之後食哂都仲係咁,我就再買1-2樽私密護 一日2次2粒,都係冇用…
Hello~多謝你嘅提問首先同你分析下前庭炎嘅症狀,前庭位於小陰唇內側底部;亦即係上半部介於小陰唇同尿道口之間,下半同埋處女膜外嘅地方為之底下.佢嘅範圍非常細,很難被指引出嚟,但佢上面佈滿咗整排嘅小腺體,能夠分泌滋潤尿道口同陰道口嘅液體.以下係前庭炎嘅症狀:
- 內陰唇有泛紅的狀態
- 輕輕碰觸前庭部位會伴隨搔癢與劇烈疼痛
- 外陰有輕微搔癢感
- 產生灰白色,帶腥味嘅水狀分泌物
因為前庭炎到目前為止都冇一個明確嘅發病成因,並且因為部位不明確,醫學上亦冇被廣泛研究,所以我哋喺呢度冇辦法提供到更加詳細嘅資訊,以醫生嘅診斷作準.
另外,見到你話流產之後陰道有一個好細嘅傷口,建議你去搵婦科醫生做檢查,睇吓會唔會係傷口發炎,或者流產造成嘅併發症或者副作用等等.
最後,都想問一問你平時有冇清潔性器官嘅習慣~因為尿道炎或陰道炎之所以會不斷復發,除咗係性行為交叉感染之外,仲有好大嘅因素係因為清潔得唔乾淨.我哋每日沖涼嘅時候都應該要用溫水輕輕咁擦拭外陰部,唔需要特別用沖涼液或者下體清潔液,但係要留意沖完涼之後,要等陰部完全乾晒之後先好着底褲,唔好up住,如果唔係就好容易變咗細菌嘅溫床
希望以上嘅內容幫到你🏻


text:
一直以黎英文係香港佔有舉足輕重既地位,之不過我地往往因為太重視英文而忽略自己既母語廣東話,慢慢我地既文化只會一點一滴斷送係香港人手中,面對大陸既文化入侵,仲有日韓文化浪潮壓境,我地要做既唔係輕視中文而係重振中文同埋粵語既地位,一時既事事旦旦反而令為失去繁體字同埋香港文化既病床.
香港總係有一班人以使用英語為驕傲,就算係日常既溝通都拒絕講一句完整既粵語,點都係生硬地加番一兩句英文先顯得自己地位夠高,放個屁都有美國既漢堡包味或者係英國既炸魚薯條味.當然如果係日常番工,有時候理工科或者係商科就真係好難避免.不過最難頂係普通出下街,食個飯都要滿口英文,聽落真係頂唔順,好想大叫「收嗲啦你!」.
有時我會諗呢班人到底有冇尊重自己既語言同埋文化,我地慢慢唔用,唔理,或者中英夾雜果時,反而摧毀緊粵語同埋中文.舉個例子「呢個字應該點樣講呢?我唔記得左中文係咩.」依家香港係有人去到一個地步係會因為唔識或者唔記得點樣運用粵語而驕傲,又會因為唔識用,或者用錯英文而羞恥.其實英文好就唔使成日亂用同埋死用.
到底成日亂用英文,死用英文既人係咩野心態?
首先,講到亂用英文既代表,不得不數mk仔女.呢班mk仔平時上英文堂就會訓著覺或者唔聽書,係學校考試就永遠都唔會合格,出到去考dse就拎個u仔或者係1仔.當大家都以為佢地唔會用英文既時候,點知佢地就係會經常係facebook到用英文打愛情文,可惜係錯哂文法,講到一舊舊舊,不過下面依然大把人like同埋關心.「you is me, I is you. I love you forever but you dun love me.」點解唔可以打中文呢?唔通打英文係特別有感情?我真係唔識分呢班mk係想活學活用定係覺得中文字好廢,唔夠博大精深,一定要26個字母既英文先可以將佢地憂鬱抑壓既感受表達出黎.
第二,有時我真係諗唔通點解要影張相,或者出個post都要全英文.當然佢地文法用岩又真係冇咩問題,或者佢地有唔少既外國朋友,出post者希望外國朋友都接受到佢地既內容.不過更多人係明明連用英文溝通都難,或者英文好好但冇咩外國朋友,但死都要用英文.其實點解唔可以試下用中文?唔通中文字真係好樣衰?佢地冇資格存在係大家既facebook上面?定係要用英文先顯得自己高級?我地既中文幾時變得咁一文不值?呢班人到底係咩野心態呢?或者英文真係有一種魔力,但我依團垃圾真係睇唔透.
第三種人就係英文版既正字特警,呢班人就係要不停找出或者係恥笑人地講英文果時既缺點.當你既語氣或者係發音唔夠外國既時候,換黎就只有不停被指指點點,笑你英文唔好聽,發音唔夠好.係香港學英文,學識點串點讀點用都唔夠,仲要係夠英式先至好.不過香港人從來唔會重視講粵語既時候文法錯誤或者係有懶音.當你想糾正佢地,佢地只會答你一句冇所謂啦.喂!大佬!粵語係你地既母語黎架,竟然同我講無所謂?反而英文就同我字正腔圓,要英式發音先收貨?呢個仲係唔係香港人既世界,唔講真係以為自己學識第一句說話係mum同dad.
最後我真係唔明點解細細個唔好好教自己仔女中文而係要教英文,仲要教到錯哂,唔通以前社會上既成功人士同埋尖子都係一出世要學英文先有今日既成就?自己英文又唔係好好,又唔教個仔女中文,最後只會搞到個仔女又中又英,係好難聽又勉強既jm tone,係呢個時候除左企係一邊偷笑,我都真係唔知講咩好.
其實英文好固之然係十分重要,但唔代表要忽略中文或者係過份使用英文,人因為有文化而有氣質而唔係因為識英文而有氣質.唔好拎鬼佬比,因為人地係鬼佬而你唔係,學到英美腔固然係好,但人地學唔到既,其實唔需要笑人,更加唔代表人地英文差,香港文化係要捍衛粵語同埋繁體,我地要做既就係從根本入手.


text:
全城一叮︱林子超化身變裝皇后極震撼 「化妝後認唔到自己個樣」
無綫(TVB)才藝比併節目《全城一叮》招募多位新晉演員和潛質演藝人參賽,而今晚(7/10)一集便有林子超(Andy)化身變裝皇后(Drag Queen)震撼全場,而踩住高踭鞋表演跳舞的他便挑戰踢腳,擘髀及側手翻等高難度動作,十分犀利!評審之一的「伍姑娘」伍詠薇睇完之後更忍不住激讚:「你唱歌又得,你成個performance直情勾引到我死呀!我係冇睇漏你任何一個舞步,我已經愛上咗你!」
點擊下圖觀看節目畫面:
林子超接受《香港01》訪問便直言今次表演對他而言是重大挑戰,好擔心會在舞台上跌低,拗柴:「呢個表演對我嚟講係勁大挑戰,首先係我第一次做呢類表演,高踭鞋已經係一個好大嘅學問,原本嗰對係12cm,行都行唔到,7cm喺舞台上又唔好睇,最後表演嗰對係10cm,加上今次我係做變裝皇后,所以我一定要行得好女人,我唔想好似一個男人扮女人咁,所以知道有呢個比賽之後,每日都有去Studio着高踭鞋練行路,睇下點樣可以比女人更女人.」他又透露化妝要用四小時:「化完個妝之後都認唔到自己個樣!」
點擊下圖觀看林子超變身前後:
為什麼會揀以變裝皇后裝扮示人?林子超坦言是因為電視圈鮮見類似形象:「荷里活有《丹麥女孩》,港產片有《翠絲》,所以都好希望日後香港電視圈都可以有呢類角色出現,將社會上唔同人嘅故事講出嚟.(本身都好欣賞變裝皇后?)係,佢哋好勁,哋一手包辦晒服裝,髮型,化妝同埋表演內容,而今次我有服裝師幫我整衫,又有髮型師,化妝師幫忙,所以比起佢哋爭好遠.」而林子超亦指自己是受到美國真人騷《RuPaul's Secret Celebrity Drag Race》啟發:「個節目有好多美國紅星參與,佢哋會試下做變裝皇后,見到佢哋做完之後,對自己有更大了解,又或者男仔對女性有更多尊重,係一件好好嘅事情嚟.」
《愛·回家》「言少」林子超自爆收入 非TVB親生仔冇底薪唔夠錢用
(深宮計.專訪)太醫仔林子超先天心有事:細個連體育堂都冇得上


text:
安全帶 (座位)
種類改
座位安全帶類型包括:
- 車廂司機同乘客用嘅安全帶
- 兒童座位安全帶
- 膊頭式安全帶(主要係過山車用)
- 全身式安全帶(機師用)
安全效果改
最早期嘅汽車冇安全帶,由於當時未有車身安全結構嘅概念,啲人認為甩身跳出去比壓扁喺車箱度好,不過後嚟遇過好多意外之後發現,車禍嘅人並唔能夠跳出車箱逃生.而經常係因為身體卡喺車門,或者太近其他損壞嘅車,俾自己揸嘅車所壓過而受傷;於是改變咗安全觀念,認為固定喺車度先至係最有效嘅保護,透過伸縮結構同固定結構嘅組合,保障車裏面人嘅安全並減少衝擊.
安全帶只可以一個人使用,絕對唔可以多人共用.雖然現代嘅車輛嘅結構可以減低碰撞,若果唔帶安全帶,有機會會飛出車外,亦可能會撞到車上嘅硬物,就算有安全氣袋,基於慣性原理,突然間碰撞嘅撞擊力非常大.
正確佩戴方法改
安全帶嘅橫帶應該橫過大脾,而唔係肚,用嚟固定囉柚;斜帶應該橫過膊頭中間,緊貼胸部至鎖骨位置;帶扣應該喺身側邊而唔係身上;必要時,可以調校安全帶長度;確保安全帶冇其他物件纏住或壓住,並且冇扭曲,然後先至扣緊.如果有需要,可以將安全帶適當噉盡量收緊,不過應該令到自己覺得舒適.唔好用夾夾喺安全帶度,因為會令到安全帶嘅功能大大降低.
孕婦佩戴方法改
孕婦佩戴安全帶,橫帶嗰部分應該調低到兩臀骨位置,即係肚之下同大脾骨之上,將帶緊貼盤骨,盤骨係人體最堅固嘅骨骼之一.唔好將安全帶橫過肚度.斜帶嗰部分應該橫過兩胸中間同肚嘅上面,調校安全帶到舒適為止.如安全帶纏住頸部,可以將座位適當調校.


text:
早喺2020年3月Moov就已經推出試用服務,不過當時只有CSL/1O1O用戶可以試用,而今日Moov終於將服務推廣到所有用戶,而且新嘅收費表都推出咗!如果你係享受高質素嘅串流音樂,又或者係Moov用戶,就立即睇吓呢個價錢引唔引到你升級啦!
Moov 24bit收費
Moov 24bit服務收費主要分做年費,月費(自動續),月費(單次):一次訂閱一年服務$698,平均每月$58,比起每月自動續約嘅$68平$10蚊.
Moov 16bit收費
睇完收費表可以睇到Moov 16bit冇加價,所以原本已經訂閱緊Moov嘅用戶冇咩影響.
Moov 24bit 值唔值得升級?
用戶每月畀多少少錢換嚟嘅係啲咩呢?Moov 24bit 服務係全港最大嘅 24bit 無損音樂平台,可能有唔少聽無損歌嘅朋友會用Tidal,但係Moov使用上比較簡單,普通用家會更易上手,而且中文歌庫相信較大,適合聽中文歌嘅朋友.
音質係咪真係好咗?
Raven本身用iPhone 11配兩個比較平價嘅耳機嚟聽,包括真無線藍芽耳機Nuarl N6 Pro同3.5mm耳機Sennheiser IE 40 PRO,其實喺好多歌都聽得出分別,例如聲音更加清晰,高低音變化更加柔順.
如果閣下用嘅係高級啲嘅DAP,好似Sony/Onkyo/Hiby呢啲品牌推出嘅Android音樂播放器,都支援安裝Moov app,又或者本身已經預載咗Moov app,配上更高級嘅耳機,相信音質都會更好.
而家就即刻升級Moov 24bit?
Raven認為可以再觀望一下歌庫嘅提升,雖然Moov本身好多歌曲已經係16bit,而24bit嘅歌曲就慢慢增加緊,當中有唔少24bit歌曲係由升頻技術轉換又嚟,歌庫暫時都唔算好完善,如果貪新鮮嘅你當然可以即刻訂閱啦,但係如果你好介意24bit歌庫,就可以試用一個月先再考慮之後會唔會繼續訂閱.
其實Moov比其他音樂串流服務唔同嘅係佢最主打都係香港音樂,而且訂閱之後可以任睇Moov多個演唱會,而且新歌都跟得好貼,大家可以留意吓!
資料來源:Moov


text:
5分鐘就可搞掂一份有心思嘅禮物!
同女朋友拍拖三年,之前都經歷過兩次情人節兩次都係買一啲現成嘅禮物.今年第三年,想送啲有心思嘅禮物,跟住就畀我遇到Sweetee嘅DIY服裝禮品.
佢哋好方便,喺網上有超級多嘅情侶圖案選擇,而且仲可以用佢哋嘅「圖案編輯器」加上自訂名字同日期唔.使十分鐘就可以完成落單,仲可以配搭佢哋嘅禮盒,令到成份禮物更加高貴 !
Daniel Poon — 26歲即將求婚的男生
有80碼!應該係香港最齊尺碼嘅親子T-shirt
成日都好想同一對仔仔女女去影相,留下一啲美好嘅成長回憶.但係一年前影相嘅時候,搵咗好耐都搵唔到啱bb著嘅T-shirt,全部都係110碼以上開始.兩歲以下小朋友根本唔啱著,而且質料有啲唔係幾好,唔太適合小朋友.
直至見到Sweetee,發覺佢哋唔單只有80碼同90碼嘅T-shirt,仲有bb嘅連身衣,同埋有為媽媽而設嘅2XL碼,尺碼非常齊備!而且質料好好,同埋見佢哋話啲布料同印刷物料都係安全無害,所以我都好放心俾小朋友穿著.
Sharon Cheung — 育有2子的全職媽媽
小朋友好興奮:一家人呀嘛!
想同三歲嘅仔仔第一次去海洋公園玩,諗住瘋狂一啲,全家定制一套親子裝去玩留低一啲美好嘅體驗.
Sweetee啲衫同圖案可以俾小朋友自己揀顏色,並加上文字,所以我哋全家嘅衫都係小朋友話事.收到之後,小朋友好興奮咁大叫:我嘅名呀!除咗去海洋公園玩,基本上之後每個周末,小朋友都叫我哋著返呢一套親子裝,話:一家人嘛 !
Apple Chan — 在職媽媽
終於諗到「百日宴」送啲咩最好了!
有個好friend嘅朋友,佢仔仔出咗世搞百日宴.但係諗咗好耐,都唔知送啲乜.因為佢係我比較重要嘅朋友,所以我都想買一份有心思嘅禮物.
Sweetee好好,可以畀我好簡單咁樣就設計到一件百日宴主題係嘅bb連身衣,可以寫上bb嘅名字.同埋用金色印刷,啲老人家見到都非常開心,覺得好好意頭.佢地仲可以影左好多相留為紀念添!
Angie Yeung — 星級化妝師


text:
- drkkleung
用力吐,盡力訴
好多人覺得心理治療就係聽人傾訴.入行到而家,經常會有人問:『你接收咗咁多負能量,點平衡自己?』亦有人覺得唔駛見心理治療,因為只係揾人傾訴吓.
首先,心理治療唔係猛咁叫人傾訴.
心理學雖然以前有一個名詞叫 catharsis,之後又有 ventilation,大致嘅意思就係假設啲人有好多壓抑,只要鼓勵佢哋用力吐盡力訴,就可以達致治療嘅效果;但係,研究發現,單靠傾訴,特別係過份吐訴,係唔可以解決問題,甚至可以令問題惡化.
一個患有抑鬱症嘅人,不斷訴說佢有幾慘有幾灰,只會一直喺個抑鬱漩渦轉下去不能自拔,因為抑鬱嘅心理狀態就係傾向睇到壞嘅方面諗負面嘅嘢.我見過好幾個外籍人士,佢哋嚟香港之前見過好幾年嘅輔導,以前嘅經歷創傷琅琅上口,甚至連從母體出生時嘅所謂創傷都計埋,但嚟到見我嘅時候依然抑鬱.聽抑鬱嘅人傾訴,最終,係要引導佢哋同負面想法保持距離,起動生活向前看,而唔係喺失落迷惘絕望無助傷感中兜兜轉轉.
脾氣暴躁嘅人,如果俾個枕頭佢打鬧盡情發洩忿懣,最終佢只係更容易用發嬲嚟處理問題.聽佢哋傾訴,係幫助佢哋揾出同表達忿怒背後嘅真正情緒,可能係無數嘅挫敗感受傷害軟弱恐懼等等,最終,要幫助佢哋用一啲更合理嘅方法處理呢啲情緒.
患有後創傷壓力症候群,如果只係不斷重覆零碎嘅恐怖片段,係會令佢心靈創完又創;相反,透過傾訴引導佢重組事件同自己反應嘅各方面資訊,有利於理解所發生嘅事,同時慢慢減輕回溯時嘅生理亢奮,揾出並學習點去彌補失落咗嘅情緒需要.
過份憂慮嘅焦慮症患者,佢哋重覆嘅憂慮通常都係兜轉於空泛嘅慘弊死苦當中,喺永無止境嘅漩渦中掙扎.聽佢哋傾吐係要幫佢哋諗清楚佢哋具體驚啲乜,有幾大機會會發生,如果發生可以點處理,學習接納人生唔確定嘅感覺,適當咁停止腦裡面轉圈,活在當下.
同理心嘅聆聽,接納感受,係必需但唔足夠.傾吐,係要有方向至有用,朋友嘅傾訴可以漫無目的,但心理治療嘅傾吐係根據當事人嘅心理狀況而作出適當嘅引導.
所以,做咗咁多年臨床心理學家聽咁多人訴苦,我從來都唔覺得只係接收咗負能量,因為佢哋嘅傾吐係會令佢哋突破自己,傾訴只係一個橋樑.


text:
做工程的人不論判頭定還是阿Sir,好似有好多都好迷信.22Please respect copyright.PENANAzNCYJIEzvd
往往公屋新合約新判頭進場都總會進行拜神呢個動作,如果冇做拜神呢個動作,好似往住會有阻滯出現.
除左新合約會拜神,新年都會拜一次神,祈求新一年順風順水.而新年是比較特別少少,除左傳統會拜神之外,某一些判頭係會請埋舞獅隊去採青.
對於冇神論的我,拜神要裝幾枝香又唔係咩問題,我都係是但拎住枝香fing幾下,個判頭就會自動波俾返封利是仔俾我,雖然要專登返工,但有利是逗重有燒肉叉燒食就算數啦!
好似有少少扯開話題,去返正題先,公屋某程度上,都真係幾常會聽到自殺,同埋獨居長者死左一段時間先有人發現呢種個案.
雖然呢篇講死人,但幸運地我暫時未見到過任何的死人.所以以下所講的都是我聽返來的傳聞.
首先,關於自殺的原因,好多時都係因病厭世,跳樓自殺係其中一個比較常用的方法.
其中一單跳樓自殺的案件,是一個師傅告訴我.他說有一天早上,他執齊所有工具推住工具車準備做車,個日有太多單要做,唔想兜路所以就行左第二條路.佢迎面見到保安員正準備打招呼,突然間「彭」一聲,在他們兩人中間就多了一個攤在地上的老伯.
可能呢位保安員是新入職,正常情況下見到有人攤喺面前,就算佢有冇呼吸都好,都應該第一時間打999去報案先.但佢冇咁做,只係塊面青曬然後不斷重覆「阿伯跌左落嚟!」
眼見呢個情況,師傅立即幫手報案.而在場沒有人懂得急救的情況下,太家都冇隨意移動傷者.
而個一位老伯是師傳認識的人,他說這一個老人家本身是一個長期病患者,所以有可能頂唔順選擇了跳樓去了結生命.
這一位老伯住的樓層是在四樓,未知道是高度問題還是有其他東西幫佢瀉走咗度力, 當時佢重有知覺,聽講送咗去醫院未死,不過捱咗幾日之後最尾都係死咗.
講完送得去醫院嘅case之後,係時候講下啲送唔到去醫院失救致死嘅case.
好多時候,獨居長者喺屋企唔小心跌親,之後冇人發現之下就失救致死.
除咗跌親之外,重會有啲長者會喺屋企自殺.(呢幾年疫症嘅關係,仔女都會叫老人家少啲出街.再加上因為限聚令嘅關係,少咗好多老人家落公園搵其他老友記傾偈,當屈喺屋企嘅時間耐咗,好容易有抑鬱症,一時諗唔開就會自殺.)
通常一個人死咗,隔咗冇幾耐就會開始發臭.
咁當然啦溫度嘅影響,都會令到臭味發出嘅時間都會有所不同.(室內溫度高冇開冷氣嘅情況下,會比較容易令屍體腐爛.)
聽BS班大佬講, 除咗聞到發臭嘅氣味之外, 需要判斷屋內有冇死人嘅話, 仲可以嘗試觀察一下有冇一啲烏蠅嘅物體在附近飛過.
電影同電視劇入面,發現死屍的場合荒山野嶺,通常都會有一堆烏蠅在周圍飛過.
呢種烏蠅通常都係紅色眼,所以都有人會叫佢做紅頭烏蠅,佢唔一定會在荒山野嶺出現, 如果有人在屋企死左一段時間, 屍體腐臭嘅情況下都會吸引到呢隻烏蠅.
公屋處理懷疑死屍嘅問題,通常都係會有幾個步驟.
首先,每一個公屋用戶,其實都有一個file,入面通常都會有緊急聯絡人嘅資料,當接收到其他住戶話聞到有臭味嘅時候,會派人先上去相關嘅樓層,去搵出臭味嘅來源,然後試下臭味源頭嘅單位拍門睇下有冇人開門.
當知道咗源頭間屋後,會先拍門睇下有冇人回應或者開門,當冇人回應之後先會經主任去打電話俾住戶.
如果都係聯絡唔到就會打電話聯絡住戶的屋企人, 查詢一下佢屋企人知唔知當時人的近況.
去到呢個時候,一係就等住戶屋企人開門,一係就等消防去爆門入屋.
曾經聽過一個BS親身經歷嘅Case.
當疑似有死人嘅時候,爆門或者開門之前好多時佢哋都會帶埋一紮香上去.
呢紮香嘅作用一嚟係為咗去拜一拜個死人, 另一個作用就係燒香某程度可以減輕咗陣味.
佢話試過一次, 又係間屋傳出咗好嗅嘅味道,消防爆門見到個住戶吊頸死咗喺間屋入面.
消防唔係淨係單單爆門咁簡單, 佢哋其實重要將吊頸條屍逗返落地下.
BS講個一次見到負責抬嘅消防員應該係新仔,佢雖然有做到用嘢包住佢先逗落嚟,但佢係喺正面逗起個死者.
佢曾經同消防吹過水聽佢哋講過,正確嘅做法係喺嘅死屍嘅背面逗起個死者,正面抬係一個完全錯誤嘅示範.
從背面逗嘅原因,係話吊頸嘅人通常都會有度氣 kick實係個喉嚨度.當逗起佢嘅時候,喉嚨度氣一鬆,喺會有機會連埋胃入面嘅嘢一齊嘔返曬出嚟.
佢話結果當時消防嗰位師兄,一逗高個死者就俾佢嘔到成身都係,屍臭再加埋嘔吐物個情形,攪到個BS都差啲跟住嘔埋出嚟.
大吉利是講句,好彩地我暫時重未遇到死人,亦都期望之後唔會有機會遇到.ns3.239.112.140da2


text:
香港x法國混血小旅人Darian眨下眼就4歲喇~ 自己一個人喺屋企廁所幫自己接生係點樣嘅經歷? 感受如何? 港媽將facebook專頁4年前喺法國屋企生BB嘅血腥爆笑生產記搬埋過嚟呢度, 等各位準媽媽喺上網被其他媽媽們嘅生產經歷嚇到喊時笑返下.
香港人表達強烈感受一定係用廣東話先! 此生產記的書面語版本有待更新
警告: 內含不雅描述, Darian18歲前需在媽媽指引下閱讀
荒謬孕記之後
荒謬孕記結束喺睇完卧虎藏龍嘅嗰一個晚上
當晚(2016/12/14)我地大約喺午夜十二點一點倒先瞓
我瞓到唔知幾點開始肚痛
因為凍同懶嘅關係
加上我同男人成日笑對方做pooping machine
如果半夜起身開大第二朝一定俾佢笑
所以我決定忍到聽朝先屙…
半夜辦大事
點知肚痛痛到瞓唔著 仲要係絞肚痛嗰隻
左側睡右側睡仰睡都試勻曬都瞓唔返
唯有離開暖暖嘅被竇去廁所
半夢半醒坐喺個塔度
有想屙嘅感覺但唔係好屙得出
最後屙咗小小就決定返房瞓
重返被窩
洗完手好奇幾點鐘
所以望咗下相機時間(房冇鐘+旅行開始冇用手機)
四點唔到 即係仲有幾個鐘瞓啦 (懷孕後期晚晚十二點一點先瞓, 朝朝起碼九點十點先起身)
返到房我嗰半邊床已被攻陷…
要移開某重人+搶返張被先進入到睡眠mode
屙完又真係俾我瞓得返, 仲幾好瞓添
不過瞓得唔耐
因為之後又再肚痛…
呢次仲要係強勁肚痛+便意
所以我毫不猶豫就即刻出去廁所
再辦大事
坐咗喺個塔到一陣就心知不妙…
“可能係便秘!”我心諗
想屙但屙唔出
又feel到有嘢卡住咗唔出唔入咁
其實我雖然肥底 但從未有便秘嘅感覺
嗰陣淨係feel到肚痛+要屙屎
坐喺個塔度移黎移去 坐前啲坐後啲都冇料到
唯有試下用唔同方法: 企起身
試完都依然係屙唔出
嗰下我知道屙唔出就瞓唔返
所以我深呼吸後又坐返低再試過
愈來愈唔對路
明明大凍天時但竟然因為屙屎唔出而冒汗, 熱到連褲都除埋
我淨係想快啲屙完返去瞓!!!
企直+扶住牆半企+坐塔 不停交替後發現仲係好肚痛
突然好驚屙屎唔出會影響個胎
冇常識嘅我驚住BB會俾屎塞住抖唔到氣
開始邊用力屙邊低鳴男人名
其實知道咁樣低鳴叫得醒佢嘅機會頗低
因為我出房時佢係熟睡狀態身都冇轉一下
而我又隔住兩道門低鳴…
當時心態係身體出現異常唔知點算好
好驚影響BB健康+想有個人陪下
但又明白叫醒佢都幫唔到我
始終開大呢家嘢都係個人嘅事😂😂
於是又一輪企直+扶住牆半企+坐塔等唔同方法不停交替(肚痛仍在)
緊急生B徵兆?
某一個坐低嘅moment見到底褲有之前冇嘅液體
開頭得一兩滴 過多幾秒多咗一大灘
心諗:大鑊!
屙屎屙到羊水都穿埋 個BB會唔會難產架!!!
冇時間諗點樣叫醒男人再入醫院就又再feel到肚痛+屎眼爆開嘅感覺
搏一搏 痾屎都變…
當時扶住牆半企姿勢嘅我決定:
唔理喇, 用力屙咗屎先, 屙完就去醫院檢查
一呼吸一出力ush
舊嘢唔喺後面出 而係喺下面直出
低頭一望, 咁多毛嘅??
再望
成個醒曬!!
係頭髮呀sh*t!!!
屙屙下屎變咗生仔呀變態
意外喺屋企生BB後…
以下嘅嘢唔太記得正確次序 淨係記得出現過…
有個呀媽喺佢下面拖咗一團嘢出體外
有個成身血嘅BB出現咗喺廁所嗰塔隔離塊地下, 喊緊
有個呀媽想烏低睇下個血BB嗰陣跌咗個胎盤出黎
有個被召喚咗好多次嘅男人終於出現 見到佢成身血嘅女人企喺佢個被噴滿血嘅廁所 地下有一團嘢喊緊 個男人展現出最驚慌嘅一面 驚叫咗一下
冇耐個男人叫醒咗佢老豆 佢老豆上黎見到上述場面 抱起咗訓咗喺凍地板幾分鐘嘅嗰團嘢
再抱返上黎嘅時候已經用毛巾包住咗 連住一個用膠袋裝住嘅胎盤
呢個時候啱啱做咗人老豆嘅男人已經打完電話叫救護車準備換衫同執走佬袋
而嗰個啱啱做咗人媽媽嘅女人呆咗幾分鐘後覺得自己成身血好污糟 所以行咗去沖涼? 因而滴出一條血路…
啱啱生完仔嘅媽媽沖完涼仲去揾返條底褲着 因為佢發現下體仲流緊血 佢仲懶醒咁揾廚房紙墊住(未準備產婦衛生巾…)
新手媽媽着返衫後用毛巾包住下身攤起梳化攬住個用毛巾包住嘅BB喺被下面skin to skin…
冇耐消防員到咗(唔好問點解係消防員到 我都唔知)
佢地話BB出生時間係0645
唔知當時幾點 但應該差唔遠掛
佢地借咗把小較剪俾BB爸爸剪臍帶
再用塊emergency blanket包住BB
再剪開隻襪?反轉之後變咗頂BB帽
擺駕醫院
後來醫護人員都嚟到
仲係識講英文嘅添
幫媽媽打咗點滴量咗血壓
BB喺做完簡單檢查後就由爸爸抱咗上救護車
媽媽就由兩個大隻消防員移咗上張櫈 抬落樓梯 之後移上病床上救護車
喺車上面攬實BB嘅媽媽feel到下面有漏m嘅濕…
搖咗十至十五分鐘倒到達醫院
媽媽再次被大隻佬消防員/救護員移去輪椅, 抱住BB由爸爸推咗入產房
之後做咗詳細啲嘅檢查:
BB:度頭圍+磅重+口服維他命K+量體温+保暖
媽咪:檢查出血狀況+睇下有冇撕裂要唔要縫針+檢查胎盤係咪已經完整排出+㩒下肚感受下子宮位置同硬度
助產士話唔洗縫針yeah!
在家生產成就解鎖
意外地完成咗零止痛零手術零障礙嘅全天然生產過程
好彩Darian醒目識自己爆出嚟又冇被臍帶纏頸冇complications唔洗緊急開刀
如果唔係我都唔識處理…
傻傻嘅Darian老豆問我Darian姓咩
梗係跟你姓啦 前兩日改名又問今日又問
我唔會要個仔加埋我個姓做中間名架 好leung呀XD
生B後即時感覺
由於Darian係輕磅BB(2480g, 爭20g先達標)
之前親戚送嚟嘅三件和尚袍太大件
而我地又未買衫仔未準備走佬袋
所以Darian人生第一套嘅衫仔同襪仔係醫院借出嘅
由8點幾檢查再等BB着衫(途中把握機會餵人奶)
等到10幾11點先坐輪椅上房
當下嘅感覺係…
…
…
好肚餓!!!!!
雖然都好眼瞓 但我想食嘢多啲
明明生完仲好精神走去沖涼
被人抬嚟抬去之後就好眼瞓
好彩上到房冇耐就有護士派飯yeah!
坐月禁忌?
Darian喺我餵餵下奶嗰陣瞓咗
所以我可以自由地狼吞虎嚥成個午餐
完全無視之前睇落話唔好食生冷嘢嗰啲坐月禁忌
食咗跟餐嗰杯乳酪同芝士
冇所謂啦食完熱嘢先食凍嘢應該冇事嘅
冇開刀身體冇咁虛弱百無禁忌~
神隊友
可憐嘅Darian爸爸望住我食心裡面應該流曬口水但又要拒絕我嘅分享三催四請下先肯食個小小法包
未瞓夠+一大朝早受驚+仲捱緊肚餓嘅佢睇住我食完冚被訓先親親BB親親我再出去買BB衫同入院用品
護士入嚟收餐嘅時候問我覺得點+再量血壓+檢查有冇出血
知我唔識法文仲努力同我講英文 實在令人感動!
到我再醒嘅時候Darian爸爸已經買咗0個月大嘅BB衫返嚟
喺屋企生仔後有感
抱住個0日大嘅BB望住件極衫嘅BB衫仔 好似發緊夢咁
再加上15號係我同男人嘅相識紀念日
今個月15號多咗BB同我地一齊慶祝好開心呀
男人又提早喺前一晚整咗Tiramisu
見住兩個我最愛嘅男性 食住超級好味嘅Tiramisu
生完仔嘅痛都唔記得嚕
抱住小小Darian行咗幾個圈先返房食晚餐
法國醫院有熱主食有芝士有乳酪有甜品嘅營養餐認真唔錯
由於我係瞓二人房, 所以男人唔可以留喺房同我過夜
臨走前佢千叮萬囑我有時間要記低心路歷程寫返篇生產記
十一點倒我就開始孤軍作戰打大佬+偷時間寫呢篇生仔回憶錄嘞


text:
巴士台之前講到,賽馬會「藝術有SENse」計劃(英文:Jockey Club Arts Make SENse Programme;下簡稱「藝術有SENse」)係由香港小童群益會主辦,香港賽馬會慈善信託基金捐助,以視覺藝術作為媒介啟發有特殊教育需要(SEN)學童嘅服務計劃.「藝術有SENse」旨在運用視覺藝術元素同埋感官關聯(sensory association),通過藝術創作歷程,為有SEN狀態嘅學童提供情緒出口,提升佢哋嘅社交溝通技巧,畀佢哋體驗由創作而嚟嘅滿足感.
「藝術有SENse」喺2021年5月期間舉行「Common SENse:藝術介入SEN的巴士展覽」(簡稱「Common SENse」),去到早已退役嘅前中巴利蘭珍寶SF15裡面,展出特邀藝術家因應關注SEN發展嘅藝術創作,並且加設現場藝術工作坊(例如:迷宮設計,電線網淺浮雕,學習Matisse繪畫等)畀參觀者即時體驗,而開幕活動喺2021年5月8號假香港青年協會領袖學院舉行.
主辦單位亦為此喺2021年5月13號搞咗1場「追踪SEN巴士遊」,喺港九幾個地區巡遊宣揚關心SEN學童.
去到2021年5月15~16號,「Common SENse」去到上水馬草壟路33號東華三院馬草壟營地搞展覽,工作坊,以及露營活動.
就算香港天文台一早已經發出酷熱天氣警告,一眾參加露營活動嘅朋友仔仍然無減興致,紛紛喺營地架設帳幕玩遊戲,感受離開市區嘅閒情.
而當臨近黃昏,一眾露營參加者已經佈滿營地,喺落日餘暉之下,倍感寫意…
如果無視建築發展嘅魔爪已經伸展到營地側邊嘅話 ( ×w× )
連佳麗讀過香港樹仁大學新聞與傳播學系,依家喺香港開電視擔任緊節目主持,閱讀對佢嚟講肯定無難度.不過當大家覺得要自己養成閱讀習慣好難,要「逼」屋企嘅「小魔怪」讀多兩本書仲難,又有無諗過,SEN學童面對書本會係有同我哋唔同嘅感知?而大家又有無諗過可以去學習一啲小技巧就可以改善小朋友嘅閱讀習慣?
基於有部分SEN學童特別喜愛巴士,喜愛巴士路線規劃結構嘅縝密,策展團隊於是突出呢一份獨有嘅美感同埋感官體驗,喺今次「Common SENse」嘅藝術巴士上面就有交錯嘅布條,呈現結構與線條之美.
參觀者仲可以用筆喺紙條上留言,釘喺布條上面,令藝術巴士嘅車廂成為大家嘅集體創作,嘗試大家融合,或許會發覺平時對SEN學童嘅刻板印象本身就唔係事實.
飛天豬展出以《熱狗上的返學日記》為題嘅各式藝術作品,述說一段SEN學童搭巴士返學嘅奇妙故事,當中有一個部份係關於巴士車長個「名牌」,如果有機會上巴士參觀不妨留意吓.
坊間一直盛傳,巴士迷圈子係SEN學童集中營,多少又唔可以話超錯,只不過大家有無考慮清楚當中嘅因果?
平時亦有主持司儀班,跳舞班嘅連佳麗,面對一班參加活動嘅小朋友,唔單只打成一片,仲藉機教佢哋搭巴士要記得撳鐘先至有得落車.
每個人大腦神經結構或許好唔同,令彼此有時未能接通,但人能夠通過藝術以及想像,喺較廣闊嘅平台相遇以及互相諒解,今次露營活動就係畀機會參加者喺遠離煩囂,靜望夜空之下,可以細心思考其實人有好多唔同嘅可能.
至於講返架「藝術巴士」,嚟緊嗰個週末會去到下一個地方畀公眾參觀:
石屋家園
地址:九龍城聯合道 133 號
日期:2021年5月22~23號
時間:1200~2000
有興趣參觀就記低喇!


text:
#ParentLicenses1938
我係90後,生咗一個仔,阿仔今年5歲
最近一家人出去同朋友食飯,我仔同我朋友個女玩得太開心,佢捉住人哋個女又攬實又拖實唔放,重錫咗面珠一啖.小女孩(6歲)立即推跌我仔,接著同佢媽咪講好唔開心
我立即同我朋友一家人道歉,同時亦有即場教返個仔唔可以咁樣做,我朋友兩公婆都唔知道原來個女會因為咁而唔開心.當晚我哋嘅話題就係點樣去教育我哋嘅小朋友去保護自己,然而我老婆成晚都黑晒面冇乜出聲
返到屋企後,我老婆隨即鬧我:「點解要同人哋道歉?小朋友錫下好正常.點解要鬧自己個仔唔啱?人哋個女推跌自己個仔都唔擔心?!」
我想講我老婆真係發仔瘟到上晒腦,佢而家乜都話為咗個仔好,唔放心俾工人或者四大長老湊.堅持要辭職自己湊都算,五年來冇做好一樣家務,連阿仔玩具都唔抹唔執(唔執係因為屋企細,收拾完轉頭都會玩);每日出街同阿仔食早餐,午餐,晚餐就等婆婆來煮飯,冇煮就叫外賣
我唔怪佢,湊仔唔易我知,唔執屋我可以執,唔煮飯我打電話叫外父外母幫幫手煮住家飯都ok.唔講佢成日同阿仔一齊沖涼,你覺得佢重細想行日系我都管唔到;成日post同阿仔嘅咀對咀合照上社交網站,食飯又咀,去玩又咀,睇電視又咀,搭𨋢都咀
其實我唔係呷醋,而係阿仔都開始大個,係唔係應該要教佢男女有別呢?
而家阿仔5歲你唔教佢,咁將來會點?我要返工,真心冇可能全心全意陪住個仔
我放假想家庭樂,一家人食飯,行街,買衫,去掟彩虹,你就話星期六日多人,唔想同人迫,但就帶阿仔去迪迪尼
我話同阿仔去迪迪尼玩,做埋年卡啦,你又話平日返工去唔到嘥錢,咁我自己去買門票又話唔抵
我帶阿仔去男廁小便都唔俾,話嚇親佢
我要同阿仔傾計或者講道理,老婆就衝出來攬住佢,幫住佢,我講十句都唔及媽咪講一句好
攬仔唔係唔好,有時走火入魔就唔太好.我深信我老婆第時都係嗰啲攬住個仔唔放,當新抱係敵人嘅奶奶.我真係同佢溝通唔到,定真係我做錯咗?大家評一評理,俾啲意見
讀者投稿@蝦仔爸爸


text:
好多男人都想娶個老婆對自己千依百順,之不過現實歸現實,家陣冇層樓揸喺手,想娶老婆認真有難度!之不過,想享受人妻之味又唔使大費周章,因為日本AV界就有一位「國民人妻」,佢就係最近復出嘅經典級女優西野翔喇!有西野翔幫手,仲使乜娶老婆呀!
日本寫真界近年備受注目嘅女優,唔係青春玉女,而係充滿成熟韻味嘅妖艷美人,今年32歲嘅橋本愛實!愛實人妻味濃且魅力誘人,故此有「國民情婦」以及「平成之團地妻」稱號,可見其人妻形象幾咁得日本國民受落.喺日本AV界亦有一位極品人妻,佢就係有「國民人妻」之稱嘅西野翔喇!
31歲嘅翔妹係小弟最愛亦最欣賞嘅AV女優,以前就覺得佢個樣唔出色,但係經年累月之下,翔妹出道初期嘅青春味減少,取之代之嘅女人味出晒嚟,呢股韻味親切得嚟卻又帶點妖媚,姣得嚟卻又帶點賢淑,人妻感覺濃得化不開!西野翔美艷嘅面孔底下,皮膚鮮嫩且白滑,雖然上圍只得C Cup,但係胴體纖巧,令呢對C奶甚有睇頭.
西野翔於2004年出道,期間雖然輾轉效力過唔少AV廠如S1,Moodyz等,但係12年嘅AV生涯都係眾多AV廠嘅專屬女優,喺日本AV界實在少見,原因當然係因為西野翔夠人氣又夠實力啦!而呢一點就可以喺2012年日本AV 30周年紀念企劃投票嘅結果睇得出,因為翔妹被選為百位歷代AV女優當中嘅第25位.翔妹嘅演出素來深得AV迷讚賞,一來要淫有淫,要怕醜有怕醜之外,其連綿不絕,勢頭強勁嘅潮吹表演亦係一大原因.近年,翔妹主打人妻角色,扮演慾永不滿,又或者被人侵犯嘅人妻都絲絲入扣,將高超性技帶畀AV迷,同時又將人妻嘅內心感覺完全表達,小弟真係懷疑翔妹本身其實係一個人妻.除咗拍AV,翔妹仲以Cosplayer以及唱片騎師身份四出表演,搵錢相當有法.
上年11月,翔妹因為交通意外而導致膝蓋出現粉碎性骨折,情況令人相當擔心!幸好,經過大半年時間休養之後,翔妹喺5月宣告復出,復出頭炮作品已於10月推出,呢部係同本田岬合作嘅豆腐片,而正常AV作品就喺12月上市,大家望穿秋水,終於可以再欣賞到呢位國民人妻嘅精彩演出喇!
碟名:《妻子淫亂地閃耀時….》
片長:120分鐘
出品:Madonna
內容:新任男優王田淵正浩剛剛同老婆搬到人妻西野翔嘅附近居住以及開設公司,正浩哥嘅老婆同翔妹情同姊妹,後來正浩哥知道翔妹精通文書工作,於是就聘請翔妹做OL.二人喺辦公室相處融洽,某日翔妹想知正浩哥除咗面對相當大嘅工作壓力,喺房事上亦長年得唔到滿足,翔妹聽見之後生起憐憫之心,二人於是喺辦公室開波!有咗第一次,就有第二次,第三次,二人自此成日喺辦公室胡天胡帝,不知幾咁幸福!
年齡:31歲
身高:5呎2吋
三圍:32C-23-33
撰文:賢


text:
油
油(粵拼:jau4)係由一種或多種液態嘅碳氫化合物組成.佢有疏水性嘅特性,係好多同水溝唔埋液體嘅總稱.而可以溶喺油嘅物質都具有親油性,一般唔溶喺水.
簡介改
油由一種或多種液態嘅碳氫化合物組成(矽油有好大部分由矽氧化合物組成),同醇,酮同醚等碳氫化合物嘅分別在於油嘅組成部分冇極化.同脂肪嘅分別在於組成油嘅化合物嘅分子長度同分子之間嘅連接比較細.
油嘅種類改
油係多種極之唔同嘅物質嘅日常統稱,因此佢嘅分類並唔系統,人一般按佢嘅來源,用途等分類.
生物油改
化學上生物油屬甘油,佢哋同脂肪嘅分別在於佢哋嘅熔點比脂肪低.
動物油中用作食用油嘅相對來講比較少(例如魚肝油),動物油同脂肪嘅區分亦唔係好明確.此外動物油重被用喺工業中做潤滑油,番梘等.
精油改
精油係易揮發嘅,有芳香氣味嘅植物油(例如玫瑰油),常用喺化妝品度.
石油改
石油主要係喺地下開採出來嘅油,佢主要組成部分係烷烴.大自然中嘅原油大多數含有雜物,除少數例外(例如利比亞嘅原油)都含有比較多嘅硫同第啲物質.
礦物油係有機化學工業非常重要嘅原材料.礦物油提煉後亦係目前世界上最重要嘅能量原材料.作為取暖用油,汽油,柴油同重油,佢係今日文明嘅保障.此外礦物油嘅產品重用來做潤滑油.
矽油改
矽油係由矽同氧組成嘅半有機嘅高分子同非均相高分子化合物.佢哋嘅優點係唔易氧化,唔易受溫度同其它因素影響.矽油除咗被用作潤滑劑外重喺化妝工業被大量使用.
用途改
- 潤滑劑
- 燃料
- 液壓油
- 化工業原料
- 熱容


text:
我遇過嘅豬同事
話說墳總分享蠢同事對得多真係傷身,我轉過唔少工,對過唔少豬閪,咁就係咁易分享下自己嘅部份經歷啦~
通常豬閪最大嘅問題係唔知自己豬閪,仲周圍俾意見,改人嘅嘢,challenge人,有好大部分仲要係無common sense得嚟仲唔知自己無common sense.例如,女同事A:
喺我用電郵black and white好detailed咁brief完個graphic designer之後,佢話個designer唔會睇,叫我打電話去口頭brief佢…出嚟做嘢唔睇black and white玩口講口賠,好嘢!
Designer交貨後我好客氣咁講句我哋睇完會俾comment佢.隔兩日個project in charge同事A真係問我做咩唔comment,我答:「你有final say,梗係你comment啦.你滿意唔通我話唔滿意?你唔滿意我滿意都無用㗎?咁做咩要嘥時間呢?」好難得,有人聽完我咁講都仍然堅持要我嘥時間,跟手佢overrule我嘅comment.
同事A問咗句book架5.5噸貨車點樣俾錢,有人答佢俾cash,佢問我做咩唔答佢,踩到上心口我好自然咁答:「我以為book貨車俾cash係common sense,唔知要答你.」佢仲死撐:「俾cheque唔得㗎?」我答:「你話得咪得囉.」
同一位八婆仲有無數例子:搵我幫手draft嘢in bullet points,我俾幾個point佢仲要in complete sentence佢嫌短,其實唔識解bullet points可以google下;寫中文電郵以機構身份下款唔落人名但內容用「您」字(題外話,我見親人寫「您」字就想講粗口),另外仲有應該將拒絕人嘅原因generalized賴落policy又唔generalized,夠膽死同人講無時間entertain佢;戶外event需要幾包冰,我話咗俾佢聽5分鐘walking distance有兩間7-eleven,佢話要去七仔落訂;寫正常嘅formal letter,得一版紙,用point form(雖然好多人已經覺得formal letter用point form無問題).
講起寫嘢,後生仔未必知,好多時啲人成日話英文好係好重要,其實英文好唔係真係好重要,因為好多中,高層會用改你寫嘅嘢嚟表現自己嘅權力,即使佢哋本身英文奇差,差到連好同唔好都唔識分.尤其係5,60歲以上嘅,唔少英文真係未有C1水平,但會走去改人嘅英文.唔好以為浸過鹹水嘅後生仔就會英文好喎,我就見識過一個美國讀完大學返嚟嘅80後二世祖B指住我寫嘅「…your request would not be entertained.」問點解要用entertained,仲將佢改做allowed.又見過一個董伯伯校友,法律系畢業嘅80後二世祖C,寫咗啲咁嘅英文喺自己個Tee shirt brand網頁度,叫我改但我改完佢用番自己版本…講真,真係英文C2都睇唔明佢寫咩…
“Conquering is tough but sure feels exceptional good as we have reached a milestone in our experiences!”
“Sometimes, just let our ‘rescue toolkit’ fail on us in regardless of time and place, so we can learn from our mistakes and outgrow ourselves in any situation.”
我唔知佢點畢業啦,不過我估佢嘅英文真係未到C1水平.出嚟做嘢頭幾年我係好唔慣啲人鍾意亂改我寫嘅嘢,後尾睇化咗,唔落我名唔好話係我寫嘅你話點改就點改喇,柒咗你認就得.
所以話,其實豬閪同事真係好常見,尤其係你愈聰明就愈睇得出多問題愈唔耐煩,你有本事忍到都傷身,忍唔到一爆就真係最好希望佢會被人炒,如果唔係真係幾麻煩.所以,出嚟打工當你無能力決定人生死嘅時候,真係「Ignorance is bliss」.


text:
覺得自己樣衰好冇自信,個人好灰
4月17日 23:42
我細個開始就嘴突哨牙,一放鬆個口合唔埋,中學之前我都冇特別去介意同留意外表,但到上咗中學嘅時候就開始有人會笑我個嘴,話我樣衰,影我醜態之後成班笑,嗰陣開始我就開始好介意自己個嘴,唔敢笑,唔鍾意影相,會好刻意咁合埋個嘴(合埋成個苦瓜乾咁,唔合就咁放鬆又似個傻仔),之後我去箍牙,但牙醫同我講我係骨性哨牙(姐係箍完啲牙會齊左,但係個嘴都係咁突),我照箍,結果箍完個嘴真係冇乜改變,係啲牙齊咗,唯一好就係講野同笑個陣好睇同順眼好多,但個嘴一放鬆同冇表情嘅時候同之前一樣,導致我而家成日係人面前假笑講野,係咪都笑笑口(因為唔想人見到我個口放鬆個樣同埋我就算合埋口都會格硬下巴用力,咁樣好睇啲),唯獨同屋企人相處我先敢放鬆自己,我覺得好辛苦😢,個人好攰,有諗過自殺(不過唔想媽咪傷心,放棄咗),個人好冇自信,由其呢幾年疫情,戴口罩遮咗個嘴靚仔咗,成日驚比人見到除罩會話我樣衰或者鄙視我,真係好灰,有諗過整容,但疫情關係同驚失敗. 中學畢業之後,hd都識到班fd有男有女,但我都仲係放底唔到中學個陰影,返學返工都會好在意人哋點睇,就算係條街擦身而過都會好介意人哋點睇,算唔算變咗病態🥲. 試吓鍾意一個女仔表白,結果好人卡,從此之後我就唔敢追女仔,因為覺得自己樣衰 唔配. 成日係街見到啲人拍拖,都會好心酸, 24歲仲手都未拖過 係度發洩完 舒服啲 多謝大家睇哂🙇♂


text:
Day 50 休養第一日
今朝起身個膝頭冇咁腫, 但都係屈曲唔到, 不過我都知一時三刻都冇咁快好. 跟住同阿曦一齊喊美團外賣早餐, 呢間幾足料. 話說阿曦係可以陪床, 即係瞓我隔離床位20蚊一晚
食完早餐就落咗去辦住院手續同埋交錢,唉,真心貴. 跟手打埋畀保險,開個醫療檔案.窗外面嘅風景都唔錯
交完錢就上返房磨時間, 期間姑娘入嚟幫我吊咗兩樽野,一樽消炎,一樽消腫.之後睇書呀睇電影,直到中午食飯. 而佢呢邊嘅伙食係同平時食嘅冇分別, 都係啲炒菜
食完晏晝吊完針, 我見悶悶哋, 同護士拎咗張假條,阿曦就推咗我出去行街. 我哋去咗附近嘅香港路, 行咗一陣, 食咗個KFC做下午茶. 我可以同大家講快餐店喺呢邊真係貴架野, 一個葡撻都要$9.5人仔, 大家去想像其他漢堡呀炸雞呀個價格比例
食完嘢行街就返醫院,繼續kill time,等食晚飯
由於今晚個飯係涼拌青瓜同埋梅菜扣肉, 由於 我唔食肥肉,所以我淨係食咗啲青瓜. 當然咁係唔夠飽,所以點咗個外賣. 冇錯,炸雞薯條
阿靖好似情況有啲怪,我吔都唔知佢踩唔踩落去, 雖然到咗波密,但我哋都覺得佢心情唔太好,佢爸爸尋日打比我問我情況點,有冇好轉,又叫我同阿曦鼓勵下佢
由於真係冇乜特別嘢做,我睇多陣書就瞓覺
其實我真係好多謝阿曦一直陪住我


text:
如果唔係依啲合拍片,香港電影都應該收埋工㗎喇
純純正正嘅港產片搞手求打個和都難
根本就係
純純正正嘅港產片搞手求打個和都難
十年幻愛應該打到和
純純正正嘅港產片搞手求打個和都難
緣路乜乜乜
話就話香港市場細,但拍得好市場唔係得香港囉.
問心香港啲劇本,美術,鏡頭,剪接有幾多料先?
心照啦.
點解唔合拍就入唔到某個其他國家嘅戲院呢乜代宗師就唔可以去某個其他國家上?
btw, 只要你冇陣味我唔會話杯葛合拍, 現實問題係人都知
睇卡士我就唔會睇成班老屎忽
睇埋D宣傳相角色名都強國味重畀我係香港都唔會入場睇
套戲上畫都揀係G那先
佢有幾重視香港市場睇得出啦
強國收唔夠, 香港上畫又撞正收緊社交距離, 黑開有條路
大陸人想睇畀香港人睇嘅戲
但沙士之後香港只會拍畀大陸人睇嘅戲但又不倫不類, 而拍畀香港人睇嘅戲會被檢閱上唔到去
所以先死
套戲上畫都揀係G那先
佢有幾重視香港市場睇得出啦
強國收唔夠, 香港上畫又撞正收緊社交距離, 黑開有條路
無可否認人哋主場嗰套笑片配合抖音宣傳就搶走勁多fo.
香港local片都係同樣方式,連登fbig炸一大輪.
怪就怪呢班大名星拍完後無時間抽空出嚟上抖音上fb宣傳套電影.


text:
德國議會請願委員會 聯署99604公眾聽證會(Youtube 截圖)
二十七日,我去咗柏林,出席有關香港警暴問題嘅聽證會.
當日我自己四點鐘即刻睇返多一次,事後我自己再思考過,呢幾日亦都有聽過好多人嘅意見,有讚許,有批評,我覺得我可以回應一下,亦都係作爲一個資訊上嘅分享.
讚許嘅嘢我諗唔需要講,批評的話,我好樂意接受,寫呢個感想,唔係爲咗幫我自己做關公洗白,我係覺得我有責任同同路人講清楚成個來龍去脈.我自己發言嘅時候,成個背景同考慮係點.
首先,我自己本身唔係聯署發起人,呢度我好感激Cindy同一班香港人,推出呢個聯署,等我地可以多一個機會喺德國討論香港嘅運動,我諗無論今次聽證會收到幾多成效都好,我都覺得我地行出咗正面嘅一步.
當初我同佢地傾嘅時候,我自己其實係打算企後少少,講到明希望可以搵到一個有更加大政治投入嘅人去講,我自己唔做發言人,可以幫手準備下咁大把,因爲我覺得放得上一個政治層面去講,其實唔係我呢個非政治人應該做嘅嘢,但係大家傾落,發言人其實個限制真係好大,首先佢應該係喺德國生活嘅香港人,亦都應該可以講到流利德文,亦都需要係一個瞭解德國政治同香港局勢嘅人,同時可以揭露自己嘅身份,再又要有時間準備聽證會.
大家搵到嘅人選,真係得三幾個,到最後,大家認爲我去,唔係完美嘅選擇,但係都係最後一個選擇.雖然政治上嘅認識我係十分之不足,但係要符合曬所有條件嘅人,真係要上火星搵…咁所以我當時其實就係選擇去定係選擇唔去.
最後我選擇咗去.
而亦都清楚,因爲自己嘅論政能力,肯定唔會滿足到所有人,所以我立場,確實極度保守,對於Bundestag批評唔係好夠,呢樣嘢我係知道嘅,希望大家可以睇落去,理解下我嘅決定.
有關批評部分:
已經有德國手足 德國家書neben Kantstraße回應咗有關今次嘅聽證會,寫得十分之好,大家可以睇睇.
相關文章:年初三咁樣 - 德國請願信公眾聽證會回顧
除咗佢嘅回應之外,我自己私底下都收到好多唔同嘅意見,尤其係支持獨派嘅朋友,覺得我同前線割席,呢樣嘢我之後會講.不過neben Kantstraße寫嘅批評十分之有條理,亦都係好有建設性嘅批評,所以我覺得跟住回應,大家最容易理解.
首先,佢認爲聽證會有三個指標,唔成功,佢講得好正確
1. 德國媒體關注
因爲肺炎,所以聽證會得唔到德國媒體關注.好多朋友有事先聯絡媒體,但係真係有幾關注,我真係比較難控制.
2. 揭露香港慘況
呢一點,我地好想做到,已經準備咗十張圖片,用嚟披露黑警嘅五大罪行,我成檯嘅筆記,當中有超過三分一係用嚟講呢啲事例,結果我地算係好失敗,做唔到展示慘況嘅效果,我自己係覺得好可惜.
呢度入面有一個流程上嘅限制,導致到我地表現無預期中咁好:我當初有睇臺灣同其他聽證會做參考,一路以嚟,都係見到官方雖然淨係俾人講一分鐘回答,不過如果有補充都會有機會講到兩分鐘,三分鐘嘢,我以爲Wendt都會一路用呢個方法做,但係好可惜今次佢自己做咗Berichterstatter,我以爲佢講完之後,會返返主席位自己再做,結果Storjohann佢一路做到尾,而且對於我嘅補充同發言時間都有好大限制,對住Bundesregierung就反而鬆手少少.所以我準備曬嘅「兩分鐘精裝版」描述,全部都掉曬落鹹水海.呢度天意弄人,我自己臨場應變唔完美,所以大家有批評係正常的.
3. 做唔到要求對方承諾,落實某啲政策嘅效果.
其實我都好想…要清楚成個聽證會嘅架構,有一個設定,成個流程,理論上係唔存在聯署發起人向政府提問嘅可能.個格局都真係政黨代表人問發起人或者政府,無一個選項係發起人同政府直接對話.
所以其實我都有多次希望提出補充,作爲對德國政府嘅回應,不過最後主席真係容許我補充嘅機會實在太少(現場可能先見到我有多次要求補充,不過最後得兩次俾到我講),所以我自己覺得,最後提出政治批評嘅角色,都係要俾返政黨去做,始終個委員會係做咗討論之後,射返個結論去俾其他委員會做決定,Bundesregierung呢度都可以話係「扮被動」嘅角色.
點解唔批評德國政府(Bundesregierung),點解唔講實在嘅措施?
所以一開始我地嘗試聯絡議員嘅時候,都想清楚佢地嘅立場,亦都希望佢地可以表達到我地對於德國政府嘅不滿同埋質疑政府嘅取態,但係我覺得,我地自己並無一個身份去直接批評政府.亦都只能夠提供一個方向,真正討論政策的話,我自己又係期望政黨會出聲的.
我諗緊講稿嘅時候,我認爲自己身份,唔係一個politischer Akteur(我唔知道可以點樣翻譯,類似政治家或者政治操作者啦),所以我講嘅嘢,唔會用政治框架嚟講,導致到可能會俾人一個空泛嘅感覺,但係我自己唔想講到最後要Bundesregierung承諾,因爲呢個位好清楚,AA代表都根本唔可能做.而問有咩確實政策,其他政黨,個個都有提到,但係政府避重就輕,其實我自己都預知到我會好無奈.所以我第一個目標,係想做到揭露警暴嘅效果…
可能我自己嘅睇法係未必最好,但係我自己好小心,我寧願講大路方向嘢,都好過講啲off track嘅措施.批評話我過分懇求,其實我係知道嘅,無奈我自己真係覺得個身份係Bürgerinitiativ嘅形式,我真係唔覺得我有能力跳過個格式,同Bundesregierung講對香港政策… 如果大家呢一點係有期望的話,唔好意思,可能我真係太過保守.
爲討好德國政府屈曲求存?
另一個好大爭議嘅一點:點解你一開始要講「香港依家呢個運動唔係獨立運動,香港係中國嘅一個城市」?
有人認爲,我咁講係「跪」,怕刺激中共,咁講係自己畫地爲牢,甚至係否定香港獨立呼聲嘅存在.
喺準備成個講稿嘅時候,有幾樣嘢,我係掙扎咗好耐.
第一,就係到底自己要點樣設定呢個運動嘅框架同講香港嘅主權問題.
第二,就係一旦有人問到激進示威者暴力嘅問題,到底要點樣回答(割席問題).好彩呢條問題無出現,否則都係我應該會死多兩錢.
仲有好多考慮,我唔一一寫出,但係呢兩個係我自己掙扎咗最耐嘅問題.因爲我自己嘅政治觀,係唔可能用幾分鐘就講得曬,聽證會亦唔係講政治觀嘅地方,所以我最後都係要做一個選擇,就係到底我講咩,對停止警暴呢一點有最大嘅幫助,集合咗我身邊參與政治嘅人嘅意見,雖然同我自己立場唔係完全一致,但係我最後做咗呢個選擇.
就算係盡力協助香港人嘅綠黨,其實講嚟講去,講香港,都係話Wahrung Ein-Land-Zwei-Systeme,要保護,維護一國兩制落實,如果大家有聽我DLF嘅訪問,我講嘅係我自己唔認爲一國兩制係可以執行嘅計劃.但係如果大家期望我講嘅嘢,係可以超脫呢個框架,俾到成班議員一個全新嘅政治理念,我諗大家對我嘅期望,可能有少少多.
展露香港警暴問題?
我自己都認爲做得唔好嘅地方,係我想講警暴,但係最後係講唔到,就算我一開始列出對黑警嘅嚴重指控(強姦,酷刑,警察自己組織嘅恐怖襲擊),打算去provoke啲議員去懷疑我有無證據都好,結果我地都無機會講.
無奈,我地發言時間又好有限,我好多回應都拆曬啲論點嚟講.呢度我係真係覺得可惜.
而失分嘅地方,例如話公安混入警察,呢度我都要承認係無時間講我個例子,結果拆開咗講,只能夠話無確實證據證明.呢度我係好認同真係做得唔理想.
兩句句子
但係返返去個重點,我喺開場白講呢兩句句子,有以下考慮:
「呢場運動唔係獨立運動」
我有考慮過,要唔要自己爲運動嘅基本盤放一個框架,將所有討論嘅基礎放返落去香港人爭取自由民主嘅過程受到警暴傷害.如果我唔咁樣做,政黨同政府,係一定唔會跳出香港人權問題嘅框架同我講香港嘅運動會點樣定性,結果我希望講嘅警暴嘅問題,全部都因爲政治認同唔一樣,就變成「社運人士因爲政見不同而攻擊香港警察」.
我問返自己,我出席到底係想對德國議員曉以大義,定係確確實實講警暴問題呢?可能好多人對前者係有一種幻想,我自己係無的.所以我選擇後者.自己講咗出嚟先,你地係覺得難接受,但係我唔有血有肉咁講,啲議員真係唔會繼續聽我講埋落去.就算你話個運動有百分之一嘅獨立運動成份,德國政治人物個立場都唔會當警暴係警暴,就真係可以話係搞暴力革命,話係內戰,流血也是「止暴制亂」嘅結果,成個框架係走樣.
我成日被人鬧我抱德國人大腿,其實我真係認的,我寧願造到一個影像出嚟,係香港人和平上街,唱今天我,爭取民主自由,但係警察都施行暴力嘅慘況.當然香港依家個運動有幾複雜,大家都知道,但係我懦弱,係保守,我真係好左膠地跟民意,要咗獨立調查委員會先,否定運動係獨立運動(我覺得呢個位就算係最hardcore嘅獨派都唔夠膽話個運動係獨立運動…最多你可以話好多前線同參與者都有呢個政治願景咁解,但係佢地真係唔係多數,我咁樣講,唔係否定曬所有獨派對運動嘅支持,而係一個事實嘅描述).
老實講,獨立調查委員會,到底可以做到咩角色,我自己其實係有懷疑,但係我知道我雖然唔係代表香港人,但係都叫做有責任反映返香港人嘅最大訴求,所以我選擇講呢一點.
我相信,身份呢個問題,係一個好重要嘅條件.我可以唔講呢兩句說話,咁我嘅面孔,當然就係保持一個問號啦.但係我嘅限制就係,只要我嘅內容,有偏離德國政府嘅框架,我就會變咗一個politischer Akteur,或者係用一個代表前線身份嘅Aktivist去講香港嘅運動,只要呢一樣嘢一發生,我無論之後講咩都好,都會係入咗萬劫不復嘅境地,無人會聽我講警暴嘅問題.我自己真係無咁勁,可以處理到呢啲咁delicate嘅政治表述.
「香港係中國嘅一個城市」
其實呢句句子,係打算駁去後面,如果有人講德國利益的話,用嚟講的.
因爲如果唔講呢一點,又係有另一個考慮.香港如果同中國關係唔密切的話,從利益上去講,好難叫德國人去幫香港.我有一個描述,係準備有人問中德貿易關係問題嘅時候,打算用,可惜無機會(一開始講流程問題,已經講咗)
.
但係呢條問題我真心係覺得會出現,所以係煮重米,喺開場白都鋪埋出嚟講.德國人其實檯面都知道中國係最大貿易夥伴,唔得罪得.我當然會講人權無價啦,但係其實要德國政府行動,我係話香港係中國領土上最後嘅民主體制,如果保得住香港呢個安全港,將一啲公民元素滲透去內地,德國人嘅利益只會更加受保障(當然都想講埋外資經香港嘅成分呢類數字).
但係,一切嘅利益,都係基於香港係中國一部分嘅基調去講,如果我唔咁講,又係再一次跳出「保持對話」嘅框架,咁我真係淨係用GG去凶返啲德國人?如果我連呢個中港關係都唔講,我又有咩落腳點去講保障德國人利益呢一個問題?
自己唔開槍,就讓子彈飛
我喺聽證會唯一可以講嘅嘢,其實就係對於AA係咁講Dialog呢個講法嘅不滿.熱血嘅朋友,可能就睇得最開心,Wendt生set到個波出嚟,我係覺得要打…可能大家係想睇呢啲嘢,但係好可惜,我自己唔認爲喺呢個位插Bundesregierung係有大幫助,我自己覺得可以拉埋全部政黨(AfD除外,外國勢力,笑咗),讓少少子彈飛,我已經覺得滿足.
我知道,我講嘅嘢,係泛民嘅基調,美國嘅聽證會,都有人話點解要對一國兩制有幻想,唔數臭一國兩制.但係唔講一國兩制呢個框架,政治上我真係無咁嘅能力去安全咁deliver到香港人嘅訴求出去.
俾著係你,你簽唔簽聲明確認書?
獨派嘅朋友,我想講返一個故事俾大家聽,梁天琦可以算係稱得上自決派同獨派嘅靈魂人物,但係大家都知道,爲咗參加一六年嘅立會選舉,佢都簽過聲明確定書,堅決否定過「繼續主張和推動香港獨立」,「支持香港是國家不可分離部分」.佢自己都認爲呢個妥協,係一個好艱難嘅決定,但係「手段不及目標重要」.
我相信就算唔係獨派嘅朋友,都好想選佢,亦都好希望佢有得選.我自己覺得,無人會怪佢點解要屈服簽聲明.
我咁做,都係同一個思維.當然,面對政權打壓,妥協係無奈,但係我想你地知道我嘅目標係咩.如果獨派嘅朋友認爲梁天琦因爲想選立會而堅決地放棄港獨立場係可以接受的話,希望你可以用同樣嘅尺度嚟量度我嘅決定.更何況,我講嘅只係一個殘酷嘅事實,你覺得唔啱聽,唔認同,我明白,但係都希望你明白我做呢個決定,唔係因爲我自己個人政治立場係泛民,或者想同任何派別割席,而係我自己選擇喺聽證會呢個德國政治框架入面,傳遞香港民意最主流嘅願望,而要做到呢個效果,我係無奈要一開始就承認呢兩個事實.
廢柴你就廢柴啦,唔好咁多嘢講,道歉先
講嚟講去,我都無辦法喺一個咁短嘅時間(準備時間同發言時間都好短),用一個純politisches Engagement嘅方式去做到大家想做嘅效果.如果有前線,包括大量獨派嘅朋友,認爲我咁樣講係割席的話,我可以喺度向大家道歉.我咁樣講,唔係抹殺有獨派意見嘅朋友喺運動嘅功勞,亦都無否定獨派嘅呼聲.
我唔認爲我有責任解釋我自己嘅決定,但係我自己天真地認爲,同路人,係應該知道大家嘅初心,我希望就算有咩意見分歧,都唔會因爲咁而令到戰線方向碎片化.你地聽完我講,我亦都承認我自己有所不足,希望你地可以繼續支持德國戰線.
我諗最後我仲有一個感想,呢句嘢已經成爲我嘅口頭禪,I’m too young for this shit.
都係返去搞黃色德文補習社比較好.
延伸閱讀:
此為石賈墨之原創文章,轉載前請事先徵求授權並註明出處 www.stegermatt.de
有嘢想講?可以喺下面留低你嘅意見.
歡迎隨時聯絡我了解更多
WhatsApp: +4917695274920
Signal: +4917695274920
Telegram: @Stegermatt


text:
好耐都無整過冷盤或涼拌菜喇,今日就用涼瓜嚟整個冷盤,貪佢簡單又快手,功夫少,咁就可以慳啲時間整另一味餸,而且今朝晨咁早 5 點半就要起身,依家都仲係好攰,好眼瞓,真係無乜心機慢慢洗菜呢!
近期好多時都聽到有唔少食肆都推出梅子涼瓜,話梅涼瓜之類嘅嘢,雖然我未食過,但聽見都好吸引,酸酸哋,甘甘哋,食完實好開胃,加上我由細到大都好鍾意食涼瓜,完全唔怕苦,所以今日就整呢個話梅涼瓜做餸.我自己就參考咗 Jacky Yu 個梅子涼瓜食譜嚟整,不過材料有少少唔同,但味道應該唔會差太遠啩!
材料:
涼瓜
話梅粉
鹽
糖
紹酒
- 先加適量話梅粉落滾水度,然後冚蓋將味道焗出,攤凍備用.
- 涼瓜洗乾淨,去頭去尾後對半切開,去瓤後斜切片.
- 話梅水加入紹酒,適量鹽及糖調味,之後倒入涼瓜片內.
- 加入凍滾水直至蓋過涼瓜表面.
- 放入雪櫃,醃約 6 個鐘即可食用.
Notes: 之前媽咪喺台灣買返嚟嘅話梅粉. - 涼瓜洗淨後可用凍滾水過水,咁就更加乾淨衛生. - 涼瓜勿切得太厚,否則醃入味嘅時間就會增長.
- 如果無話梅粉的話,可以用原粒話梅代替,但需要較長時間焗出味.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!
Notes:
之前媽咪喺台灣買返嚟嘅話梅粉.
- 涼瓜洗淨後可用凍滾水過水,咁就更加乾淨衛生.
- 涼瓜勿切得太厚,否則醃入味嘅時間就會增長.


text:
廣東工業大學
三個校區嘅詳細位置[編輯]
史[編輯]
1952年,廣州水利土木工校開辦;時隔3年之後又開辦咗水利學校,甚至過多4年又從廣東電力學校,廣東省水利科學研究院同廣東省電業局廣州中心試驗所合併成廣州水利電力學院.1956年開辦華南建設學院東院同廣東機械學院.1961年,廣州工學院同廣東科技學院合併成中南科技學院,第二年又同廣州水利電力學院合併,變成廣東工學院.1970年,因破四舊浪潮影響,工學院同礦冶學院逼到停辦,上緊堂嘅學生都去嗮韶關南華寺避難,重改名做廣東礦冶學院.而喺廣州市郊區(1991年取消咗)五山(今日屬天河區)嘅華南工學院(今日嘅華南理工大學)改名做廣東工學院;另外,華南建設學院東院同廣東機械學院喺1968年停辦,直到1978年先至恢復,而廣東省機械學校改名做廣東機械學院.1982年,廣東礦冶學院從韶關南華寺搬返到廣州嘅東山區(今日嘅越秀區)嘅校區搞返廣東工學院.但由於文革時期,學校大部分土地俾人猛咁整蠱同好多民居霸咗,得返300幾畝地,甚至俾文革時期起好嘅環市東路分成南北兩個校區.1995年,經國家教育部批准,廣東機械學院,華南建設學院東院同廣東工學院合併,變成而家嘅廣東工業大學.而大學城校區喺2005年正式搞好.2017年廣工啲學生試過學校喺搞一個讀書會,聯繫啲社工同學校嘅後勤工友搞文藝晚會同廣場舞活動,讀書會後尾喺11月15號晚黑畀保安入教室驅散,四名負責讀書會嘅書友同張雲帆,業建科倆位畢業青年事後畀差人帶走,後倆人入咗番禺看守所.後期差人定性讀書會屬非法組織,學校同差人頻繁警告讀書會啲學生,由此散檔,後勤工友嘅廣場舞活動變得難以維繫.


text:
我家姐中學時期已經因為失眠問題而要睇精神科,當時醫生話佢係神經衰弱,開左啲藥比佢
咁佢本身性格都比較內向,唔係好sociable,亦都有沉迷打機,個人好易暴躁
我地屋企人初初都冇為意佢精神問題愈來愈嚴重,甚至到左唔肯再睇醫生覆診既時候,我地都因為怕左佢,就由佢
點知佢病情就一直惡化,開始控制唔到自己會打屋企人,又有幻聽既跡象,成日會用手摀住耳,但問佢做咩咁,佢又話冇野.叫過佢好多次不如去睇醫生,佢都發脾氣.我地一直擔驚受怕,佢就好似一個計時炸彈咁,唔知會幾時爆.
直到上年,佢有迫害妄想既症狀,覺得有人跟蹤佢,屋企有cam有錄音偷拍我地一舉一動.我先覺得唔可以再繼續唔理,要搵醫護人員幫手,雖然佢反應好大好抗拒,但最後都有接受治療
而家佢唔會再冇啦啦暴躁,同埋冇胡言亂語,不過就唔主動講野,變到沉默寡言,好多時唔知佢諗緊咩...我諗個病都真係影響左佢好多...雖然有食藥已經改善好大,但都要辛苦媽咪要好似湊小朋友咁照顧佢,都唔知第時佢點算...
好嚴重喎 好彩佢有及早去接受治療
咁除咗食藥仲有冇啲咩可以幫到佢㗎?
其實屋企人有事 你同屋企人都有壓力 得
閒都要搵你哋覺得舒服既方法---抒發下啲負能量
如果唔係我驚你同屋企人都好會好易受到影響
你哋都要維持着一個好嘅身體先可以照顧到佢
最後希望你家姐情況會越嚟越好!
我地壓力真係好大...不過而家都已經叫做好過以前
現階段除左食藥, 都真係要靠佢自己唔好再諗埋一邊, 因為我地搵人開解佢佢都唔係好接受
我地都難調整心理狀態, 始終都好擔心佢
不過都已經盡量叫自己睇開啲, 真係當佢係小朋友咁囉暫時


text:
明仔最鍾意挑戰極限,去海灘玩完水,最好跟手去海邊燒烤爐,曝曬地 BBQ,一邊對住個爐流汗,食少少又衝返落水,咁先係青春.咁喺芸芸眾多嘅 BBQ 食物選擇,明仔又有咩必燒食物同大家推介呢?
明仔有咩癖好?今個禮拜 PICK 咩好?
#ALEX 明仔癖
我嘅明仔癖可能大家聽到會 O 咀,鍾意食蟹柳嘅明仔,BBQ 時又點可以無蟹柳呢?
可能大家都會話「下,蟹柳散嫁喎,點燒呀?」,明仔細個都係咁諗,但直到我舅父教我一方法,令我可以 BBQ 到蟹柳,就係搵煙肉包住蟹柳燒!呢種燒法令蟹柳仲會多咗一重肉味,但其實如果有技巧同買啱牌子,蟹柳都可以就咁燒秘訣在於打橫燒,咁就唔會散到跌落地喇.
YOU MAY ALSO LIKE…
#CHERIE 明仔癖
莎莉蛋糕
BQ 一定要預 SARA LEE 囉!SARA LEE 唔係我朋友,係莎莉蛋糕.你知不知原來細個成日食的莎莉蛋糕,燒完之後驚為天人?有次去 BBQ 唔知邊個帶來,雪到凍一凍再燒,個皮又脆卜卜又香噴噴,入面又凍又甜,求求其其加多球 CHEAP CHEAP 雪糕已很好味,提提大家記得要厚切,如果唔係燒燒吓個蛋糕好易塌同散開.
YOU MAY ALSO LIKE…
#CURTIS 明仔癖
食用兒童
我好熱,索性燒埋我.同埋我夠多肥膏.
YOU MAY ALSO LIKE…
#EELY 明仔癖
棉花糖,一定係棉花糖!雖然好多人都好驚燒棉花糖會搞到支燒烤叉痴笠笠又難洗,不過又真係好好食啊嘛,所以麻煩少少都冇所謂既.對於明仔我黎講,冇棉花糖既 BBQ 唔係 BBQ !
ROCKY MOUNTAIN
MEGA MARSHMALLOWS
呢款係特大款既棉花糖,好岩燒完再夾住兩塊餅一齊食,推薦推薦!
YOU MAY ALSO LIKE…
#FAI 明仔癖
DONKI 牛扒(寫住 FOR YAKINIKU)
明仔最鐘意比較日式嘅網燒 BBQ,因為燒完一格格嘅網紋好似令你廚藝變得好勁之外,亦都非常慳水慳力,事半功倍.我諗無人會否定燒牛扒嘅畫面係最吸引,無論你食唔食牛,燒牛扒嘅時候永遠都係重點環節,皆因啲油脂多到不得了,個火實鬼死咁旺,啲人見到咁樣又鬼殺咁嘈.
明仔多數都會喺 DONKI 買齊晒食材,根據經驗,DONKI 嘅牛扒亦非常靚仔,油脂分佈好,亦都幾啱價錢,值得一試.記得留意,DONKI 仲細心分咗唔同部位嘅牛肉,方便唔同用途嘅朋友,燒肉就記得買 FOR YAKINIKU.


text:
- drkkleung
走先啦,2021
2022伊始,學吓啲頒獎禮咁回顧一吓去年下半年喺大學教咗成個學期嘅 Biological Psychology 嘅心路歷程.
做咗¼ 個世紀嘅臨床心理學家,一向都好中意教學生,教學雙長.以前喺醫院點忙都抽啲時間督導實習嘅臨床心理學家,間中去大學講一兩堂書;私人執業後,反而有機會教整個學期嘅,仲要有幸地教我最怕嘅呢一科基礎科目.
Biological Psychology 係心理學嘅必修科目,年少無知,一路都唔知點解要讀呢科,讀埋嗰啲咩 neurons 呀,action potential 呀,long term potentiation 呀...都唔知做乜,同心理學有咩關係呀?!講真,我真係唔記得讀咗啲咩.用心理學去幫人應該好浪漫,於是就一知半解咁斷定一個人唔應該約化為物理同化學反應,咩先天定後天都唔重要,人係獨特嘅!就咁,我放低咗呢一科,當佢冇到.
然後,其實唔係好耐嘅然後,我嘅工作就要為中風同腦科病人做腦神經心理評估同康復服務.當時最震撼我嘅係,原來人腦嘅運作係可以直接改變你接收呢個世界訊息同表達你自己想法嘅能力,甚至可以令你冇咗半個世界或半邊身都唔覺,個性同情感變成另一個人都不自知,生活喺只有十五分鐘嘅世界裡面都冇所謂.受想行識的而且確受腦袋裡面嘅物理世界影響.再然後,我讀博士就選擇咗腦神經心理學再鑽研落去,後話.
應承教呢科初期有啲遲疑,因為我一路覺得自己有好多腦神經心理學嘅臨床經驗,所以我應該將呢啲經驗分享俾受臨床訓練嘅人,教實戰而唔係教基礎知識.然而回心一諗,教呢一科恰恰俾我一個機會回顧基礎科學嘅知識,備課時發覺呢十幾年科學發展得好快,對好多心理現象有不少突破性嘅發現.以前我臨床實習嘅其中一位對我影響深遠嘅導師陳乾完博士曾經提過佢會時不時睇番啲基礎心理學嘅課本update 吓,因為臨床心理學家唔係讀幾套咩 CDE XYZ 療法就照搬喺人身上,治療係要建基於對心理現象嘅基礎科學理解,實證咁去進行.好感恩呢個種子一直喺我心裡面,令我好享受呢幾個月艱苦但又過癮嘅備課.教呢科,第一個有得著嘅係我自己.
於是,我喺第一堂跟同學分享咗我由 I hated Biological Psychology 變成今日 I teach Biological Psychology 嘅心路歷程,想佢哋知道我都曾經滄海,你唔中意呢科唔緊要,我明嘅.又於是,我盡量將啲 presentation topics 變得同我哋日常生活有關,例如:啲細路個腦嘅發展係咪可以催谷?發夢喺個腦嚟講係一回咩事係咪有得解?調節體重嘅機制係點同減肥最好係用咩方法?性向同性別認同係點形成,到底所謂先天同後天即係乜?個腦到底一心多用好定專注覺察好?係咪可以有理性冇感性?亦因為咁,其實啲題目變得好難好深.
喺第一堂我仲同啲同學講咗我讀碩士時候我其中一位教授第一堂對我哋講嘅說話,當時教授同我哋講大意係『你哋會係專業人士,所以你哋由今日起就要表現專業人士嘅風範同行為』;於是我都同我啲學生講:你哋讀緊碩士,所以我會以碩士生咁看待你哋,要獨立思考,唔好叫我俾 marking scheme....(下删囉嗦千字文)
『年輕怎麼就是錯?』相反,啲同學一啲都冇令我失望!我雖然唔知佢哋知唔知我想講乜,但係見到佢哋好努力咁哽咗好多我冇諗過佢哋會有興趣嘅資料,presentations 個個都五光十色,啲 essays 一啲都唔差,勁!我盡量迫佢哋將個範圍集中喺日常心理現象上面,但都有同學雖然想寫一啲同變態心理學有關嘅嘢,我就同佢哋講,其實當你哋有機會接受臨床訓練之後,你就會覺得以前唔夠時間同機會去了解一啲基礎嘢,信我,過來人.最開心嘅係,有同學學期尾表示佢對呢科同心理學改觀咗(希望係好嘅嗰方面).
至於我自己,我覺得教到甩皮甩骨,好慚愧.太多資料想講,好多時失重點.講得太快,帶唔到一啲值得思考嘅題目,例如明年一定要講番因為神經物質傳遞訊息需要時間所以我哋接收嘅外界訊息係咪真係 realtime ; 自我存在嘅一致性係咪需要大腦綜合運作定係簡單腦神經活動就可以....(我又自我陶醉了)講返甩皮甩骨,當然就係全英文講三個鐘經常講唔到如咒語般嘅化學同生物學嘅名詞; 第一堂講完個喉嚨痛咗三日;仲有見到上一堂個 Miss 年輕貌美又識著靚衫而我就又老又殘又冇肌肉,全程錄影全球轉播點見人?...唉😮💨 而家教書真係吖.
好多謝我嘅 teaching assistant Jenny 佢幫咗我好多好多,佢同啲同學關係好到啲同學希望其他科佢都可以繼續做 tutor ! 多謝李教授推薦,多謝心理學系 admin 嘅 Janice同 Judy.作為一個教書佬,喺廿秒鐘之內應該可以講曬要多謝嘅人.
P.S. 其實寫呢啲嘢係唔會招倈生意; 但我又冇樣冇身材又唔識唱歌搞笑搞氣氛,更加唔識拍片開 live,又唔識整一啲目不暇給嘅心理教育網上材料;我只係一個活喺自己世界嘅癈佬嘗試學人講吓:香港嘅心理學界加油,年輕嘅心理學家加油!係咁先啦,下次再講啦.


text:
明明話幫阿媽落街買豉油,但落到街又唔記得左要買咩;明明臨出門口話要帶鎖匙,但永遠一「砰」埋門先記得;明明做好晒啲功課,但係又唔記得交,死啦,我係咪有失憶症呀T_T?
失憶症並唔係咁簡單嘅,佢有分好多唔同嘅類別,例如有啲人淨係會唔記得左一部分事情,但有啲人就會咩都唔記得晒;失憶症亦有分暫時性同永久性.咁到底點解會失憶架呢?其實導致失憶嘅原因有好多,其中一個原因就係器官出現左問題,例如遇到重大意外嘅時候腦部受到創傷,又或者係因為一啲嚴重嘅疾病,例如中風,另外藥物同酒精都有機會導致失憶症架!
心理創傷亦係另一個會導致失憶症嘅主要原因,例如當發生左一啲事主無法承受嘅打擊時,大腦就會自動遺忘左呢段記憶,令到事主以後都唔會諗返起呢件事.而過度緊張都會引導短暫失憶架,呢個就係點解成日考試嘅時候會突然間唔記得晒啲野嘅原因啦.
但記住千奇唔好將失憶症同痴呆症混為一談,雖然痴呆症都會出現失憶嘅情況,但係仲會伴隨住日常功能下降等問題.失憶症雖然暫時未有完全嘅根治方法,但係我地可以通過保護我地嘅腦部去預防,例如避免過度飲酒,騎車時使用頭盔同安全帶,同時要保持返我地嘅心理健康,避免堆積太大嘅壓力.
如果您或者身邊嘅親友有以上困擾或者需要搵人傾訴,歡迎致電28723143預約本會嘅心理諮詢及輔導服務,一起尋找更多的解決方法.另外,衛生局轄下的塔石,筷子基,黑沙環,海洋花園及湖畔嘉模衛生中心都開設了心理保健門診,為有需要人士提供專業協助.


text: 108年全國中小學客家藝文競賽總決賽成績揭曉各類比賽結果名單如下:一,客語歌唱表演類:組別名次學校名稱幼兒園組第1名桃園市新屋區私立新奇屋幼兒園第2名屏東縣萬巒鄉立幼兒園,屏東縣私立小樹苗幼兒園第3名花蓮縣富里鄉私立欣欣幼兒園,桃園市平鎮區宋屋國民小學附設幼兒園,苗栗縣私立芳仁紀念幼兒園國小低年級組第1名苗栗縣苗栗市啟文國民小學第2名高雄市三民區莊敬國民小學,苗栗縣苗栗市建功國民小學第3名屏東縣內埔鄉內埔國民小學,桃園市新屋區頭洲國民小學,桃園市平鎮區山豐國民小學國小中年級組第1名臺中市大里區美群國民小學第2名屏東縣內埔鄉內埔國民小學,臺中市東勢區東勢國民小學第3名屏東縣長治鄉長興國民小學,花蓮縣鳳林鎮鳳仁國民小學,桃園市龍潭區三和國民小學國小高年級組第1名臺中市石岡區土牛國民小學第2名新竹縣北埔鄉北埔國民小學,臺北市大安區金華國民小學第3名屏東縣麟洛鄉麟洛國民小學,屏東縣內埔鄉內埔國民小學,臺南市北區大港國民小學國中組第1名花蓮縣立吉安國民中學第2名高雄市美濃區美濃國民中學,桃園市立瑞原國民中學第3名新竹縣立自強國民中學二,客語口說藝術類:組別名次學校名稱幼兒園組第1名桃園市新屋區私立新奇屋幼兒園第2名苗栗縣公館鄉福基國民小學,花蓮縣瑞穗鄉瑞穗國小附設幼兒園第3名苗栗縣私立芳仁紀念幼兒園,屏東縣屏東市私立學正幼兒園,屏東縣萬巒鄉立幼兒園成德分班國小低年級組第1名苗栗縣苗栗市新英國民小學第2名苗栗縣公館鄉公館國民小學,高雄市杉林區月美國民小學第3名花蓮縣花蓮市中正國民小學,屏東縣內埔鄉內埔國民小學,基隆市七堵區尚仁國民小學國小中年級組第1名屏東縣內埔鄉東寧國民小學第2名屏東縣內埔鄉豐田國民小學,桃園市楊梅區楊明國民小學第3名苗栗縣竹南鎮竹南國民小學,苗栗縣頭份市建國國民小學,新竹縣關西鎮坪林國民小學國小高年級組第1名苗栗縣公館鄉福基國民小學第2名屏東縣萬巒鄉五溝國民小學,苗栗縣苗栗市建功國民小學第3名苗栗縣頭份市僑善國民小學,桃園市龍潭區高原國民小學,臺南市安平區億載國民小學國中組第1名高雄市美濃區美濃國民中學第2名臺南市港明高級中學,桃園市立瑞原國民中學第3名苗栗縣頭屋鄉頭屋國民中學,花蓮縣鳳林鎮鳳林國民中學三,客語戲劇類:組別名次學校名稱幼兒園組第1名屏東縣萬巒鄉立幼兒園第2名花蓮縣吉安鄉立幼兒園第3名國小低年級組第1名臺中市東勢區成功國民小學第2名屏東縣麟洛鄉麟洛國民小學,桃園市龍潭區龍潭國民小學第3名國小中年級組第1名苗栗縣銅鑼鄉銅鑼國民小學第2名臺南市永康區崑山國民小學,桃園市楊梅區瑞梅國民小學第3名花蓮縣吉安鄉稻香國民小學國小高年級組第1名屏東縣萬巒鄉五溝國民小學第2名桃園市龍潭區石門國民小學,苗栗縣苗栗市建功國民小學第3名苗栗縣獅潭鄉獅潭國民小學,臺南市仁德區仁德國民小學,花蓮縣富里鄉學田國民小學國中組第1名花蓮縣立吉安國民中學第2名桃園市立瑞原國民中學,高雄市美濃區美濃國民中學第3名新聞連絡人:客家委員會文化教育處 張靜茹小姐 (02)8995-6988#549客家委員會傳播行銷處 蘇佑昇先生 (02)8995-6988#537 0910-387-956


text:
小小豬兩歲生日依個大日子,當然要大事慶祝一吓啦!
其實今年因為小豬媽唔舒服,我原本都唔打算入迪迪尼,不過見小豬媽精神都好好,小豬爸又想等小豬媽開開心心玩返日,所以最後都係決定一家人入去迪迪尼酒店食自助餐為小小豬慶祝.
為左小小豬唔好夜晚扭計,所以我地就佢晏覺瞓耐少少,不過亦都因為依個原因,我地遲左十五分鐘先入到去.
係大家都出左去拎嘢食時,小小豬都未坐定定,MICKEY同MINNIE就行左嚟同我地影相啦(就係因為咁..都係得我地三口子影住先)~
到PLUTO嚟同我地影相啦~
幾經辛苦先引到個傻仔影到一張,真係激C人啦~
因為之前MICKEY同MINNIE嚟嘅時候大家都去左拎嘢食,所以就同個職員講,最後都安排佢地嚟多次同大家影相~
相反今年,好似趕頭趕命咁,如果唔係我要求,MICKEY都唔會再行嚟我地張枱,我地三口子影完之後,就即刻叫晒我地影合照,就連小豬媽想同MICKEY單人影都冇機會.最慘就係同我地切生日蛋糕嗰隻MICKEY,冇熱情我唔怪佢(可能辛苦),不過洗唔洗企到咁開,話晒都係小小豬生日切蛋糕時刻,係唔係可以同佢玩多一陣,影多啲相呢!
作為FANS嘅我,當然好鐘意入嚟迪迪尼慶祝,有得食又可以舒舒服服等卡通人物嚟同我地影相同玩.不過經過今次,都真係要諗諗出年會唔會再入嚟!
唉...呻完,講返啲開心事先,生日當然唔少得有生日禮物啦!首先就係小豬爸同小豬媽送嘅生日大大大大大利是(啲字係小豬爸寫嘅,係唔係好靚呢)~


text:
「兩年」
我其實已經唔記得咗兩年前我寫過啲乜,而慶幸嘅係我因為嚟個網誌以記錄咗一段香港人嘅歷史.除此之外,竟然因為自己發起嘅活動而收集咗超過一百篇嘅個人感受.唔知大家睇返嘅時候會唔會同而家嘅諗法有所不同?兩年時間話長唔長,話短唔短,好多嘢都變咗,不過嚟段歷史係唔會改變.一個政府用咗四年去分裂香港人,如果再俾多四年佢,香港會變成點真係無法想像!
「感受」
今日對於香港人嚟講應該有唔同嘅感受!兩年前嘅今日係香港最黑暗嘅一日,而今日睇返兩年前寫嘅文章反而係度諗,究竟香港兩年後嘅今日又變成點?好多人相信已經因為生活已經忘記甚至乎再唔覺得兩年前嘅今日發生咗嘅事會對佢哋嘅影響有幾大!無可厚非,人係善忘,但係歷史係唔會因為時間而沖淡.無人可以推翻歷史,無人可以推翻一個催淚彈,無人可以忘記「雨傘運動」!
「希望」
希望大家唔好忘記兩年前嘅今日,唔好忘記香港人有幾咁團結,大家嘅努力係唔會白費,而我相信如果香港再有同類嘅事件發生嘅時候,大家亦都會好似兩年前咁企出嚟!希望自己所記錄嘅所有嘢可以留返俾我哋嘅下一代,等佢哋記得香港曾經發生過一件咁嘅事.雖然當初想集文成書,不過就算無實體書,所有嘅「雨.感受」仍然會係我嘅網頁永久保存.
Also published on Medium.


text:
牛初乳大揭秘
唔知大家去北歐旅行嘅時候有冇試過當地嘅甜品,譬如丹麥嘅鬆餅球,芬蘭嘅曼米,仲有瑞典嘅窩夫餅同公主蛋糕等等,呢啲甜品喺歐洲享負盛名,相信大家就算冇食過都聽過吓.但唔知大家又有冇聽過一種幾乎失傳嘅瑞典甜品──Kalvdans呢?Kalvdans喺2008年畀意大利慢食協會評選為四款瑞典區瀕臨絕種菜式之一,佢特別在於只係用咗兩種材料焗製而成,分別就係牛初乳同埋水.或者你會好奇,竟然就咁用兩種液態食材焗成?味道唔會好寡咩?又唔會有好重奶膻味㗎咩?食落口係咪好似奶凍咁?唔會,唔係,錯晒!由於牛初乳比起普通牛奶含有更多蛋白質,所以喺焗嘅時候會凝結,形成類似布甸,蛋撻嘅質感,同時佢含有嘅乳糖成份又比牛奶少,所以食落唔會太甜,聞落唔會太膻.蛤?點解呢種牛初乳同我哋認識嘅牛奶差咁遠嘅?唔係都係牛奶嚟㗎咩?究竟係咩嚟㗎?唔洗心急,等小編慢慢解釋畀你聽啦!
咩係牛初乳? 同牛奶有啲咩分別?
雌性哺乳類動物喺產後2至3日分泌嘅乳汁叫做「初乳」(Colostrum),往後分泌嘅叫做「常乳」.而牛初乳(Bovine colostrum),就即係母牛喺分娩後72個鐘內分泌嘅乳汁.
雖然佢哋都係牛奶,但形態同成份都好唔同.牛奶嘅顏色偏黃,質感較稀,牛初乳嘅顏色就偏白,較為濃稠,單憑肉眼都可以分辨到.而且一般嚟講,無論係人類定係動物,初乳含有嘅營養成份都會比常乳豐富,等動物BB可以喺啱啱出世嘅時候有最全面嘅保護.亦因為係畀啱啱出世嘅動物BB食,所以牛初乳乳糖同脂肪含量都比普通牛奶少,但營養成份,譬如蛋白質,礦物質,溶菌酶同維他命,都比普通牛奶多好幾倍.除咗蘊含嘅營養唔同,牛初乳亦含有豐富嘅免疫因子同生長因子,而普通牛奶冇,所以兩者嘅功能唔同,後者主要係補充營養素,前者就主要係為身體提供免疫功效.由於牛初乳產量好少,一隻乳牛平均每年只會生產大約三十公斤,非常珍貴,而且牛初乳蘊含嘅營養素對人體有好多好處,所以又有「軟黃金」嘅稱號.


text:
晚巿放寬!60年代舊香港主題酒吧餐廳 中西fusion菜 + 自家釀製烏龍茶甜酒
終於等到晚巿堂食放寬,大家應該都好掛住收工後,同朋友出去hang out食飯,飲返兩杯吹下水嘅時光.酒吧未開得,但有酒牌嘅餐廳就可以呀.尖沙咀有間酒吧餐廳,以60年代舊香港為裝修主題,既有正餐食,亦有精釀啤酒,cocktails同自家酒廠釀製嘅酒等多款酒精飲品選擇,好好feel.
位於轉角嘅呢間酒吧餐廳,裝修充滿舊日香港情懷,以紅,綠色為主調,有多款復古裝飾擺設,就連地下階磚都係舊時屋邨嘅感覺.另一方面,餐廳亦設有幾個窗口位,望住出面商場中庭位置,係各位打卡仔女最愛chill out位.
菜式方面亦以中西合璧fusion菜為主,先介紹必點嘅小食——黑松露多士,以200度高溫烘過嘅多士,非常脆口,中間夾有mozzarella芝士同parma ham,再加松露醬同沙律汁,仲有埋新鮮嘅松露喺面,一啖入口,香味立即爆晒出嚟.
另一道前菜吞拿魚西瓜他他嘅配搭夠晒特別,師傅仲特意選用被封為「西瓜之王」嘅8424西瓜,所以啖啖清甜多汁,感覺清新. 而且製作時撈埋wasabi汁同麻油,伴碟邊更有牛油果醬點綴,味道層次多變,有意外驚喜.
啤酒同豬手一向都係好拍檔,呢度有道脆炸鹹豬手,除咗配常見嘅酸椰菜外,仲有腐乳醬,中西式style都可以一次過試晒.先以腐乳搽勻豬手,再加埋香葉,黑椒粒,花椒,八角等7,8款香料醃製兩三日,不過就咁食嘅話腐乳味都唔算突出,要點埋腐乳醬先得.外皮燒到卜卜脆,夾酸椰菜食則可以中和膩感.
好多枱都會嗌鮮海膽汁意粉,呢個直情係中西日fusion菜,以茴香泡沫,西芹洋蔥再加埋奶打發成泡沫,賣相即刻加咗分,仲令到啲意粉滑咗添.
嚟到梗係要飲返兩杯啦,不過飲咩好?選擇都幾多,如果想要特別啲嘅,當然就試下由餐廳集團本身喺香港設酒廠釀製嘅Lunaqua,酒精度12%,full body酒體.多款唔同口味主要分為3個種類,果味,茶味同花香味.其中烏龍茶味同茉莉花味嘅甜酒,都好清香呢,又有少少茶味尾韻.最得意係餐廳特登用茶壺仔present,斟酒好似斟茶咁.呢隻酒本身用穀物酒做base,利用熱對流嘅技術,充份拎晒原材料嘅營養同埋原本嘅風味,除咗直接飲用外,餐飲經理Matthew Lau亦建議可以加冰或者梳打,使之更易入口.
精釀啤酒迷就慢慢喺18個tap頭中揀自己嘅心水啦,餐廳選酒既有德國啤酒,亦有多款本地高質素嘅品牌,例如有Carbon Brews嘅Crazy Rich Lupulins,呢款double hazy ipa嘅啤酒花味特別香,而且主要帶出嘅係熱帶水果風味,飲落唔多覺苦之餘,果汁感更重,好啱而家呢啲熱天時飲,清爽嘛.
餐廳另有cocktail選擇,有部分係已經premix好咗,喺tap頭一斟出嚟就飲得.亦有啲即場調製嘅,好似以懷舊花樽做杯嘅Memories咁,襯返舖頭主題,打卡啱晒.Matthew特別混入中式白酒調製,清爽得嚟帶微微辛辣感,不過就酸咗少少.
地址: 尖沙咀河內道18號K11 Art Mall地下G34-G35號舖
文:Kar
相,片:Wilfred Chui


text:
7 MARCH 2014(FRI)小小豬今日應該係非常驚喜又開心,因為嘉汶表妹俾左個好大嘅驚喜佢,就係買左小小豬恨左好耐嘅火車同路軌呀~
小小豬一向都好鐘意火車/地鐵,所以每日放學都一定會要求搭地鐵,咁就可以睇係月台上睇地鐵,依個豬仔仲連啲宣傳海報都唔放過,一見到有地鐵蹤影都要企定定睇一陣呀!
嘉汶表妹知道小小豬好鐘意地鐵,所以佢話一見到依盒地鐵套裝時,即刻就諗起小小豬,所以就買左俾個百厭豬啦!不過話時話,我都係第一次見依SET玩具呀~
依個傻豬仔係我影完兩張相之後,充已經急不及待要拆嚟玩啦~
對住三部列車簡直係愛不釋手呀~
不過因為我要煮飯,所以砌路軌依個重任就交俾嘉汶表妹,估唔到平日好少玩依類型嘅玩具,都好快就砌好啦~
等左咁耐終於有自己嘅地鐵,小小豬緊係勁開心呀~
由於小豬媽屋企冇電芯,所以就冇得自動行,不過小小豬不停地沿住個路軌推地鐵,玩得都不知幾投入呀~
到大肥豬放工返到嚟,佢地兩父子就有另一件重要事做,就係幫個月台貼貼紙啦~
小小豬咁沈迷係地鐵上會唔會係一件壞事?我個人覺得只要佢識抽身,唔係一日24小時都地鐵上身咁,其實係可以接受.小朋友都係會有佢鐘意嘅嘢,有自己嘅主意,只要唔太過份,或者影響日常生活,我地仲乜要阻止呢!(放心...小小豬絕對冇地鐵上身咁,所以我完全唔驚)
小小豬真係一個開心嘅小朋友,因為身邊好多人都係好錫佢,希望佢慢慢長大嘅時候,亦會學懂利用內心體會,同樣愛錫返身邊鍚佢嘅所有人.


text:
《返工有感》
有時都會有朋友問我,點解係公司會上唔到位.但係我真係想坦白咁講俾大家知,呢個問題同:點解我無男女朋友一樣,根本係無辦法知道正確答案係邊.
而職場既情況可能更加複雜,因為牽涉既人更多,你作為公司既一粒棋子,往往都唔係一個老細既決定,而係好多老細一齊決定,甚至係大家係背後互相角力既結果.係公司做得好唔好,雖然有D職業會有D可以量化或者透明度高到可以人人都睇得到既指標(例如職業運動員咁打到世界級就係世界級,唔會話單憑關係一樣野就可以長做長有).但係辦公室就唔會係咁,同埋有好多野就算可以量化,你細老細都可以遮住,又或者用番D主觀野黎ASSESS你,輕易將你擊沉.
你可以話唔係電腦世界主宰既一日,呢D野都係死症黎,講既不外乎都係際遇同埋命數.TEAM入面有條友係交際手腕強勁既,隨時吹得一兩嘴樹上隻雀可以俾佢吹到落到黎,但可能佢老細咁岩係實幹型,唔鍾意D好似得個講字既人.要記住我既字眼,係『好似』,換句話說,果個人可能係既TALK得,又做得既.但就係因為老細眼中覺得佢唔夠實務,甚至覺得佢輕浮,於是就樣樣野梗係都唔會睇得好順眼架啦.
咁換轉另一條TEAM有個直頭係博士學位,成績同履歷都係勁到爆晒炸既,但偏偏佢老細只係鍾意成日飲飲食食傾生意交際應酬,實務野咪搵我,佢最鍾意既就係不斷PRESENT同PRESENT係度做最佳推銷員.咁果位實幹既人咪又係永世不得超生囉.你或者會問,車,咁如果兩個可以咁岩調番轉,咪會好好囉.但呢個世界,往往都唔係咁樣操作.
有時口碑一開始做差左,就之後再幾好都係乘零點五.而人言可畏既野就係,一兩位老細講過一兩句負評,其他人就算唔係話完全信晒,但都會有戒心,會唔願意犯險,大PROJECT一定唔會過俾佢地,咁邊有機會表現自己,邊有機會搶分,甚至上位拎BONUS?你話嘩咁都好兒嬉啫.咁呢個世界就係咁架啦.你睇DONALD TRUMP退出TPP,好深思熟慮咩?道指波幅一二千點一兩晚,背後又有好多艱深理論咩?BITCOIN上到兩萬再跌到六七千,人類社會就係不嬲都係咁兒嬉.
講好聽D就係際遇,其實好多人上位都除左實力好多都係靠運.有能力既人比比皆是,但係辦公室政治明爭暗鬥,好多識避又好,唔識避或者避無可避都好,亡魂亦都不計其數.唯有都係睇開D真係當打份工算.工在人在,工亡人亡,做生意就有.如果唔係,你有貓咁九十九條命都唔夠死.如果唔係爭果一萬幾千開飯,倒不如睇開啲算.以上只係點點感想.完.


text:
講明先呀,
筆者向來都以物化男性為樂,
今次都唔例外,
唔鍾意睇嘅咪唔好睇囉~
相信大家都會去浸溫泉,
無論係自己一個去浸定係一班朋友去浸都好,
最忌就係做全場最細,
就算抽唔到葵扇2,好好醜醜都有隻大9呀.
所以浸之前,有啲功夫係要事先預備好架,
身形個啲一時三刻改變唔到,
但陰毛既修茸係必不可缺,
其實就唔洗剃到光脱脱白虎咁,
但最起碼一啲長到遮到陰莖部份既毛就一定要剪左佢,
如果唔係,一濕左水起番身,
嘩,成隻貞子咁一頭直髮掛左係下體,
真係嚇到人個心都離一離架.
依招可能好多人都知,
但依招都有啲變化既,
稍為有啲基心嘅人就會將陰莖末端對上一厘米嘅攣毛毛都剃走埋,
咁視覺上就會令人誤以為你條巨龍嘅根部就係由無毛嘅地方開始,
但依招只限於遠觀不適合褻玩,
因為一近睇就見真章架啦,
所以你地俾人含之前記得用眉筆補番啲陰毛呀.
入到去沖涼個陣,
無割包皮嘅幾大都反左塊皮出黎,
俾成塊皮套到實一實,
頭都見唔到你想人覺得你大都難,
所以我通常都建議大家去浸溫泉之前做定割包皮手術先.
仲有,入到場千千萬萬唔好去浸凍嘅溫泉,
冷空氣係會搞到縮陽入腹架,
我親眼見到一個韓仔43吋巨胸,八塊腹肌咁行落去浸,
嘩,一上水縮到成粒紅豆咁,
你估煲紅豆沙咩?
好啦,今次教住大家咁多先,
下篇再講遇上黑人個陣有乜應對方案啦.


text:
DONKI藍灣廣場開第七分店│增設情熱食堂賣即煮牛丼豬排丼
Don Don Donki第七間分店開幕喇!今次落戶小西灣藍灣廣場,而且再次就近民居,住喺附近嘅「鄉民」突然思鄉病發作,都可以去掃貨!逾2萬呎新店,除咗有大量日本零食,生活品,美妝品,玩具及新鮮食材等之外,特點係全港第一間分店設有「情熱食堂」,出售即煮日式炸豬排丼,牛丼.雖然呢間店營業時間只係去到凌晨1點,但咁夜仲可以買到日本美食和用品,足以為久未出遊嘅鄉民一解鄉愁.
Don Don Donki嘅分店驟眼睇落去好似間間差唔多,但喺布置設計上,每間店都有自己嘅主題.呢間主題係「四季」,店方話想讓大家體驗日本四季分明嘅生活方式和文化.
雖然布置有心思,但相信大家入到去只會關心有乜筍貨或新貨買多啲.講番呢間店嘅特色,就係門口設「情熱食堂」,出售即煮日式炸豬排丼,A4西冷和牛丼,以及多款日式食品,而甜品部更有軟雪糕和可麗餅賣.另外,大家仲可以隨心配搭傳統預製產品及即製餐點,由關東煮,燒雞串到日式甜點都可隨意點配.住喺附近嘅居民以後又多個開餐搵食嘅地方.
打算去DONKI買嘢食開餐嘅話,其實店內都有好多熟食,壽司和甜品選擇.呢間DONKI嘅壽司部,除咗有各式壽司拼盤賣之外,更設自選壽司服務,每日有十多款壽司自選配搭.
好多人對DONKI嘅印象就係平買日本嘢,呢間分店將「平買」概念再放大,設有「10元專區」,大量精選日本生活品,清潔用品,餐具等,售價最平$10,部分更低見$5.就快過年,屋企好多嘢要舊換新,嚟呢度可以掃得爽又開心.
分店新張開幕,唔少得優惠益街坊.2月4至8日,每日首200名顧客消費滿$600或以上,即可獲贈香港版DONKI帆布袋一個.
INFO
DON DON DONKI藍灣廣場店
地址:小西灣藍灣廣場1樓102及108號舖
營業時間:早上9時至凌晨1時
Text: MaryLin
你或會有興趣的相關文章:
尖沙咀親民價歎星級意廚出品│爆肉pizza媽媽味肉醬意粉
打破一般越南菜框架│南越fusion菜驚喜食味體驗


text:
-
lealaus嘅發音發音人 lunse (女,來自挪威) 女,來自挪威發音人 lunse
User information
Follow
0票 好 毋好
添加到喜愛嘅發音裡肚
下載報告
-
lealaus嘅發音發音人 Franzito (男,來自挪威) 男,來自挪威發音人 Franzito
User information
Follow
0票 好 毋好
添加到喜愛嘅發音裡肚
下載報告
-
lealaus嘅發音發音人 Tannarya (女,來自挪威) 女,來自挪威發音人 Tannarya
User information
Follow
0票 好 毋好
添加到喜愛嘅發音裡肚
下載報告
-
lealaus嘅發音發音人 Tannaryalt (女,來自挪威) 女,來自挪威發音人 Tannaryalt
User information
Follow
0票 好 毋好
添加到喜愛嘅發音裡肚
下載報告
-
lealaus嘅發音發音人 Deliciae (女,來自挪威) 女,來自挪威發音人 Deliciae
User information
Follow
0票 好 毋好
添加到喜愛嘅發音裡肚
下載報告
-
lealaus嘅發音發音人 SupEvan (男,來自挪威) 男,來自挪威發音人 SupEvan
User information
Follow
0票 好 毋好
添加到喜愛嘅發音裡肚
下載報告


text:
本年度首個重要活動,正式展開.對於trhK呢個TRHK康樂活動,呢個告訴各位專家劉Sir & friends「唔係metal」的搖滾叛徒糾眾之聚,我從來非常認真對待,睇我為左呢一晚特登請左日半假就知.邊有人會為左唱K連工都唔返?今日先至係2007年第四個禮拜,但係前三個禮拜已經每星期請左一日(例)假,今個禮拜仲勁請足一日半,即係到而家今年仲未試過有一個禮拜係返足.老細好唔滿意:
「即係你想唔做咪出聲囉,唔使搞咁多野喎!」
日頭我點吞pop法無謂多寫,日日都寫你我唔講你都背得番出黎啦!重點係放工之後.其實今日可以請足全日假,但只請半日除左留番個朝早清定d野等聽日唔使俾公司電話摷醒,同後日返到黎唔使跟咁多野(雖然事實證明我今日返到黎純粹係為左呃同事d早餐食),仲為慶祝trhK再動而擦番餐好 - 其實係俾會計靚女屈左出黎請佢食番餐至真.即係我已經衰啦一個月唔夠已經冇左四日半假,佢都不相伯仲甚至青出於藍請假請得仲離譜過我,已經用全年差唔多一半假,夾埋月尾要計出糧多野做(所以佢點得閒都唔會有我咁得閒,因為月尾總有幾日真係要做野),唔敢好似我咁猖狂而只請一個鐘假出黎食算,正確黎講都唔係請假而係怒射,食到兩點鐘先施施然打電話返去求祈搵個理由話返唔切公司,盡得劉Sir真傳.今餐係聞名已久之小肥羊,夜晚打邊爐梗係食過啦晏晝未試過丫嘛,難得今日放假梗係踩下場先啦,當然唔係打邊爐咁癲,兩條友只係食呢個點心粉麵自助餐,小肥羊自助午餐同自助晚餐完全係兩個方針,晚餐食過都知係豪到爆每人冇兩三舊水唔使旨意落樓,但晏晝調番轉走平民化路線,其實同你去茶樓食差唔多係多少少特色野食噉,可能要顯出比其他茶樓珍貴,上菜係用一個好靚但容量只比豉油碟大小小之華而不實碟仔裝丁少咁多俾你,好在我地第一輪已經瘋狂點左廿幾樣唔係絕對唔夠食.由頭到尾叫左兩輪,好似好少但你知道我地一輪叫幾多就會明白點解兩輪就收晒皮,結論係同晚餐相反越cheap越好食,有個唔知係咪(扮)蒙古小食之玉米餅,點食都覺得同食班戟感覺差唔多只不過細塊好多,但好食就得啦理鬼佢係咪麥記ma
扮蒙古丫;炸兩雖然簡單但係整得好鬼好食,都唔夠全場最正之XO醬蘿蔔糕,好簡單之一味但用XO醬爆得好香口,呢兩樣野我一個人已經各食兩碟,之後水煮羊肉河粉,個兜好似意粉屋裝意粉果d,一碟唔係多但d汁奇正加埋羊肉夠羶,又吞多一碟半.最後有(扮)扭紋朱古力外皮之雪山奶皇包,如果多番d上海野好似小籠包就更perfect.嘩今餐真係非常豐富呀我食得極度滿足,不過只限cheap開的我遮,食慣山珍海味的會計靚女好唔滿意:
「d冷盤唔多掂係得個汁好,選擇唔夠多先得果三四十款,又得茶飲冇得任飲其他野,冇啖好食搞錯呀!」
「姐仔收得你五十五蚊位仲想點呀!仲要唔使你俾錢喎!!!」
全場兩層除左我地一檯係後生仔女全部都係師奶&阿叔伯級人馬,令我覺得自己好似真係退左休出黎嘆點心.當然又係講下公司同同事的各大無聊戇居野,會計靚女亦同大家分享一件真人真事,告誡大家英文真係好重要,特別係釣金龜果時:
「我上一間公司係大公司黎架,間野做玩具,成日有大粒野上我地公司坐同開會.有次"Toy Story"個主筆上黎我地公司,同行仲有個日本仔,佢兩個留係度三個月,我公司個reception噉就搞掂左個日本仔,走果時個日本仔帶埋個reception走,第二次返黎佢已經做左人地老婆喇!佢係reception黎咋!不過個樣唔係好得,係身材正同夠姣囉!其實我都有機會架,果個鬼佬對我有意架!佢一黎到已經成日撩我,不過講英文,梗係唔敢出聲啦!跟住係噉send email俾我,問我有咩嗜好呀又問擇偶條件呀,不過十幾封email我先覆得果五封,唔識寫英文丫嘛!到臨走果日佢話想抱抱,我當堂肴晒底唔知點樣講,剩係識講一句"Toilet!'之後匿入廁所唔敢出黎!如果果陣我英文好d同佢傾到偈講到野,我而家都好似個reception噉做左徐子淇喇!」
「下一期職業英語運動廣告片應該用你呢個真人真事個案做劇本,出街之後相信全香港英語水平會直線提高!」
雖然計坐低起任食兩個鐘,但食左個半鐘兩點九已經走人,即係我當自己退左休遮阿靚女唔係丫嘛.仲咁早,有咩消遣?會計靚女臨走前有好介紹:
「我前排行過太子油站果邊,見到有間野招牌寫住『任訓兩個鐘』,你咁得閒咪去訓下囉!不過其他服務收費我就唔知囉呵呵呵!」
即係我都想試,但實在太多節目了.首先行路出尖沙咀,行路除左因為時間太多仲因為有此必要,睇埋今晚你就會明白.途經佐敦地鐵站,原來出口商場果間唱片舖執左變左賣體育用品,隔籬巷仔之芒記又搬左不知多少時日,賣唱片真係難做呀.跟住行冇乜斬獲之HMV,再行文化中心,唔係因為我有文化,得閒無事都會行文化中心睇下會唔會有咩過癮節目或者講座睇遮,有時會有驚喜架,就好似中七果時行過見到飛碟會有講座仲要六十蚊張飛唔係貴,噉就成班友走左去聽,幾過癮架.然後出到Tom Lee會合Rock爺,順便睇埋黎緊兩三月節目,Roger Waters果場勁爆,買三百九十蚊飛已經剩番尾十六行最邊邊個位,你會話「都唔係PINK FLOYD」之類,不過都有PINK FLOYD主腦鎮場,加埋會重玩全隻"Dark Side of the Moon"("The Wall"唔會再發生架喇,算啦生不逢時),當朝聖都要架喇呢d機會真係可一不可再,所以可以提定各位朋友,二月第三個禮拜會改為開一二三五,禮拜四15/2上左黎喊都冇用架喇.仲有一場都好想睇就係MUSE,不過唔敢買飛住啦下個月出埋糧先再算啦劉Sir真係超任博士無限金錢咩.
噉樣行一行,又聽左兩隻碟,正確d講係一隻半碟,包括黃貫中第一隻碟《黃貫中》同最新EP《狂人習作》,第一隻碟當年新星堂執笠半價大清貨時第一圈冇執到,兜一兜已經唔見左有d後悔,到契爺唔知邊度班到隻二手返黎,聽過之後更加後悔果時唔立即執埋,因為隻碟真係好正.BEYOND三人時期d野玩番好恆,但呢隻個人碟比想像中輕得多,招牌當然係有LMF之《香港一定得》,當年話呢首歌有個唔出得街版本,但隻碟果首冇粗口又唔多粗俗唔知邊度搵得到?只不過無論曲詞都係慢歌受d,而成隻碟當時同而家都係,最吸引之處係有Mick Karn同Sugizo,Sugizo係彈得好但從來冇迷過日本野之我對佢冇咩特別感覺,不過有Mick Karn已經夠要買呢隻碟,佢係我最鍾意bass佬之一,亦係我覺得冇幾多個真係有自己style之音樂人.黃貫中把聲同d詞從來唔係我鍾意果種,講rock的話,坦白講,而家聽黃貫中d野,仲可以覺得有幾rock丫,如果當呢隻碟d歌pop野噉聽感覺就好得多,冇之後兩隻碟果d直頭pop過頭編詞亦冇咁好,而最新一隻「rock番」之《狂人習作》,灰地我最鍾意亦成日聽果兩首,係《逃》同《彩色世界》兩首格局大半一樣之慢歌,亦可以話係全EP最pop果兩首.其他果d唔係唔好聽除左《踩界》編曲唔鍾意,夠爽之《原罪犯》同有點兒Manson的《阿博二世》都唔差,問題係錄音幾爛下,又係衰唱同歌詞,同埋同一個原因:
「講rock的話,坦白講,而家聽黃貫中d野,仲可以覺得有幾rock丫.」
冇錯劉Sir已經變左一個pop人了.
行完尖咀買完飛,仲有時間出去金星兜番轉.身邊機舖同CD舖一樣執完一間又一間,好在呢間尖咀傳奇仲係度,以前中學出呢頭補習果陣必玩幾舖,仲記得果時鼓機先剛剛出一舖三首歌成八蚊跳舞機仲勁兩首歌十蚊,好多時補習前加後黎玩甚至玩到習都唔補後來索性唔補習算,因為有呢間野係度補同唔補完全冇分別.中學畢業之後都冇再黎過經過呢頭都冇入過,到今日再黎已經隔左六七年喇,仲捱得住真係好野,只係同以前已經唔同晒,少左好多機,因為而家機舖無可避免地要入大機好似跑馬同賭果d先賺到錢,其他dgame一係家用機玩得到,一係幾蚊雞坐足成個鐘全日先得幾十蚊電費維修人工都唔夠俾,搞到而家機舖變到好似歡樂天地噉先生存到.細機都冇咩選擇,機舖風氣係果輪興d咩機就有幾多入幾多,好似最初街霸二出果陣大半間機舖變晒街霸,唔係講笑我真係見過有機舖全舖得一部機唔係街霸二.然後興拳皇,又全部機變晒做拳皇,到而家大半間機舖都係Gundam Seed,由街霸壟斷開始已經唔再入機舖,而家已經退化到唔識玩要用手掣果d機,所以打親都係拎起手就玩到果d野,好似槍game同音樂game.難得地呢度仲有鼓機七代,對(power) metal友黎講呢一隻有非常重要之意義,因為咁多代鼓機之中得呢一集有得玩後Michael Kiske HELLOWEEN最出名金曲"Power",仲要兩蚊三首歌忝唔Q理立即連玩三首"Power"先啦!話係power metal不過放心,一到最難最癲果part之前首歌就完左就番鼓機之系統同大家之技術,只得前三份一剛剛好易玩又好玩,假以時日要no miss全連combo絕對唔係難事.但係除左"Power",玩黎玩去都係玩舊歌,收晒皮喇,睇番呢個場差唔多全部玩鼓機都係靚妹,仲要係勁得飛起果隻,真係世界變矣.同場仲有個肥仔表演Pop N' Music,叫得做表演就梗係玩到癲晒果隻啦,就玩到好似呢個李雲迪咁癲.死,而家入到機舖,覺得自己好渺小.
仍然搜尋Time Crisis 1中以完成傳說中之Project: Time Crisis.知道邊度有機舖仲有Time Crisis第一代者請告知.
本身話五點上舖頭點知玩得太開心六點半先出現,上到黎皆旺已經集合左好多傻仔.冷爺過左去先達執碟,
「十蚊四隻碟,抵玩!」
先達唔知幾多樓果檔二手個阿叔真係好鬼死多正野,上到去基本上有大半間舖你係唔知咩黎特別係呢個十蚊四隻corner,不過就係唔知咩黎先至係正野,純粹靠封面同公司同經驗去估,呢個先係樂趣,果度d野拎上eBay,分分鐘HK$2.5變US$25都唔奇,因為正野真係多到你估唔到,唔止係價錢根本低到無可再低,仲因為呢d貨真係好神奇,好似今次廿蚊八隻當中包括一隻psychedlic proto-punk,你叫我形容的話,我會話係極端金屬發展之中被人遺忘之一作,呢隻1988年英國碟三十首歌,你可以聽到CELTIC FROST,KATATONIA,DARKTHRONE,black metal,sludge,grind,crust,punk之一切一切,好似話個歌佬玩到入埋精神病院忝,真係夠晒cult.之後到阿捷接更去執,我多左隻彭羚同張信哲,佢有入樽soundtrack同一隻featuring Mr. Bean之BOYZONE single,真係乜都有呀呢間野,而以上只係冰山一角而已.想尋寶,想執二手,上先達啦真係唔係昆你,就算買到返黎唔係正唔鍾意,大佬,兩個半一隻碟,買個盒都唔得啦你仲想點?完全唔明白呢間野點樣維皮法,但個阿叔的確係捱左好耐並可以持續地有新貨,好想知呢d「兩個半一隻」貨源係咩人/邊度?真係好多隱世高人.
到七點半吉時已到,眾人起行開始trhK.今次轉場到好景果邊Neway City唱,本來接電話個姐姐誓神劈願話會俾大房,點知黎到多人到爆咁滯,所謂大房只係同上次唱差唔多大細之「九至十一人房」,叫做有機打有電視睇有網上多d野玩噉囉.但係講到食就好過上次新之城幾倍,都係食buffet但多好多選擇,勁多野揀仲有打邊爐同冷盤連小炒點心串燒片皮鴨都有得食,因為多人加間房係二樓搞到每次都要行樓梯落去拎野食關係,連走幾轉轉轉都拎到成張檯咁多野,包括有無限肥牛(所有肥牛我地一次過拎晒,死未)同無窮樂樂雞,係差在冇瘋狂咖哩角.嘩今日真係好大劑兩餐都係任食/狂食自助餐,又睇番各位朋友之反應,其實今晚都唔係黎唱,似黎玩同食野多.食飽飽又等齊人終於開始唱,當然唔少得高登經典金曲:
「甚麼聲音絕無意義?」(答案請在高登or Neway內找)
其實我地黎到都唔係唱K,係黎爆K,無論首歌係快係慢係嘈係靜一有嗌位實嗌到死,就算係慢歌情歌,假使歌詞當中有"Woo" , "Yeah" , "Haa" , "Ahh"之類,有長尾音位同首歌最後埋尾拖長等完果d位立即仆得街,只要以上任何一樣出現,各位都可以聽到各式獅子老虎河馬大象之嘶叫同咆哮,係爆到連咪都嗌壞左幾支激到爆,所以我地房門口經常有人經過好似睇動物園噉睇.呢一晚主角係阿冷,為左荷蘭橙的佢,今晚一律只准點慘情歌獻給阿冷,假使d歌一有獨白就大劑你會聽到有條傻仔係度哭喪,無論首歌幾唔慘都好經呢條傻仔一喊立即變到巧檸(唔)橙,係邊條傻仔就唔使講到咁明啦大家都估到啦下嘩.有好多歌唔識,但其實大部份都係聽完個intro之後睇完到歌詞已經識得唱,流行曲賣點就係平易近人嘛,話雖如此當今同以前都有唔同,以前d歌唔係為唱係為聽,編曲落多好多心機,但而家d歌講到明K歌就梗係拎黎唱,因為音樂唔係重點簡單旋律d編曲都簡化d,而家d歌有幾多首個intro同outro會長過八個bar?intro長得滯而家後生仔女會唔滿意「點解咁耐都冇得長」,outro長得滯各位大老細又嫌要等先有得唱下一首聽俾人cut歌.只係無論新舊pop唔pop中文英文對我地黎講都係一樣,係唔係都係噉唱/嗌/爆架啦,但我覺得今晚我唱得算好正常喇喎,好多金曲好似軟硬,迪克牛仔同Bon Jovi都未出!但《將冰山劈開》真係好high必定要再玩多次!
揀星期三晚唱問題確係好大,最主要係因為全個禮拜我得呢一晚得,所以trhK只可以/一定要呢一晚先搞得成,而第二日除左我咁癲之我各位朋友都要返工返學,所以十一二點起已經陸續有人離開,如果揀星期六或者假期唱又貴成倍又可能冇得唱咁耐,如果仲會有MKIII的話,應該點樣搞呢?到時先算啦,今晚確係非常好玩喎仲要越夜越精彩,最後走剩四個玩到尾,不過臨尾呢四五個鐘係睇同捱多過唱,因為玩埋《活著Viva》之後已經收晒皮,唔好話嗌唱都已經唱唔到,好似好唔掂反而首首歌突然間好似易唱左好多噉,因為全部要低八度先唱到.純粹睇表演跟住係.有阿捷成首EVERY LITTLE THING背晒果然係fans,QUEEN首經典"Bohemian Rhapsody"估佢唔到會有得唱仲要係原裝MV忝喂下次搵齊六個人一齊唱啦要.無聊得滯折墮到要玩兒歌,《狐狸先生幾點鐘》講一隻馬騮撞到隻狐狸跟住俾狐狸呃左去森林深處危在旦夕,個MV係《成語動畫廊》式CG(「CG」!)仲有晒劇情忝架,可惜睇唔到最後隻馬騮使唔使死/點樣慘死,因為有人頂唔順cut鬼左.《噚晚有隻狗仔叫》即係「噚晚你老豆/你老母又點樣叫」果首,都唔夠《河邊有隻羊》,咁大個仔今晚先知,原來呢首歌係有第二三四五六N節,唔止得羊象同馬騮三隻咁少架.無聊到搵埋周慧敏版《矇面超人》,梗係唔係呢首啦你傻咩不過照唱泰文版歌詞,又夾喎!下次要帶埋歌詞上黎唱先得!然後係噉搵泰文歌,唔識架見有拼音咪照唱囉咩呀,出面班人完全頂唔順:
「頂你丫成晚嘈生晒唱到四點幾仲唔肯走,而家仲唱埋晒d唔知乜春歌,想點呀你地?」
試左咁多首,有隊野叫BIG ASS唔錯喎,唔止個名dMV唔太白痴歌路仲幾英倫下,睇黎佢地係泰國應該幾紅.睇番,咦,原來DEATHGUY黎香港訪問佢地果陣佢地都有提過BIG ASS架!不過果時歌佬形容佢地做「清腔唱的nu-metal」,或者MV果幾首係派台慢歌卦?大籮柚之後係曾經風靡一時之無線最佳填詞電視劇主題曲,大家都只係為唱/爆果一句:
「男人心一.字.馬!」(相信填詞果位仁兄自己都解唔到點解)
唱/捱到五點半先走人,成層二樓我地係尾二一間隔籬房仲有班靚妹唱緊,都唔夠一樓勁仲有幾間房有人唱緊,嘩真係好似人人都似我噉唔使返工喎唱到咁癲!
「唔抵喎!好早咋喎,而家走蝕左喎!不如返去繼續唱啦!」
trhK MKII,2007年1月25日凌晨5:30結束.咦?好似有樣野冇提到.好多人都關心之一樣野.
「大獎得主係邊個?」
係喎!完全冇左呢件事忝!實在係太多野食同太多野玩,最後鋤大七比賽之事無疾而終.不過噉都好,如果真係開左,今晚Neway生意會立即增加十倍,我地唱半個鐘之後已經俾人踢走左,因為多人同嘈.鋤大七呢家野都係留番皆旺玩好.
八點玩到五點半,呢九個半鐘你問我邊首最好玩?全晚最正果首「歌」係:
《Neway接待員工作指南》
等小巴坐滿開車,返到屋企沖埋個涼七點幾先有得訓,好在全日只得零碎幾個電話,公司居然冇call過我可能真係當左我辭職唔做啦.一訓就訓到五點半先起身,訓到勁頭痛把聲仲拆加喉嚨痛,證明噚日玩到幾咁痛快.食埋人間美食屋企整之公仔麵先出黎開舖,正連放兩日假真係好爽.係chill out的一日/夜,生意就預左唔多架啦,坦白講而家TRHK賣果d野只係metal而唔係潮流,仲會有幾多人上黎丫.又好蹺地今晚撞到好多人,有metal內有metal外,傾左好多野,亦諗番好多.大致上又係17/1最後果堆.坦白講,點有理想都好,現實實在太過令人氣餒.
而家TRHK之前景,我只會用「有一日得一日」黎形容.
今朝好早起左身,當然係被迫啦我有幾可會咁早彈起丫,五點幾鐘果時屋企樓下無端端燒車火燭,冇乜煙但係燒到成棟樓橡膠味,唔止臭到醒,仲因為老豆一早霸定頭位.燒車個位係正我訓覺個位對出個窗一伸個頭出去就睇到,我屋企仲要係低層忝睇得更加清楚,未聞到陣味已經聽到老豆之講波式旁述:
「嘩燒到好大火呀!仲好大陣橡膠味!」
「越燒越勁忝,隔籬架車會唔會波及架?」
「燒左成兩個幾字喇喎!點解消防車仲未到?乜咁冇效率架!」
「嘩架車差唔多燒晒先至黎!快d射水啦就黎燒埋隔籬架車喇」
就算我唔使起身,都可以透過我老豆之旁述得知樓下火勢幾咁猛烈.咁大陣味我老豆又咁興高采烈,訓唔到覺,噉點算?咪起身聽歌囉.唔使講架喇仍然係謝安琪《The First Day》,你鬧我都係噉話.都講過我聽野係鍾意將好聽果d聽到唔好聽為止,唔好聽果d聽到好聽為止,呢隻碟而家越聽越好聽,只係印象實在冇之前咁好,同有幾首舊歌新編既唔得意亦唔吸引,可能真係大公司之影響,搞到下隻碟會係點都唔敢諗.但係照買架啦係謝安琪出就實買架啦!正如METALLICA下隻碟變左玩disco你會唔會唔買丫有得走咩!
因為咁早起身睡眠不足,自然名正言順地遲到.
「做乜又遲到?想死???」
「我屋企樓下火燭!」
冇返日半,以為會好多野做?我都以為係.點知...呵呵~~~(噢噉就玩完一日好冇癮忝)
放工之後的習慣,已經由落新之城爆一舖Time Crisis 3變成玩渣古,今日途中收到電話,搏殺中途見係107打黎梗係唔鬼理佢啦,再跟住另一個電話不斷打黎,噢107我誤解左你原來你打黎係給我的溫馨提示,因為今日五點幾已經光臨大駕果位係
「貴客呀貴客~」
有關人士自知係邊位貴客.過程中遭到107 & friends的盡情恥笑,為保持低調全程用MSN同溝通/俾人笑,內容就唔係太方便公開,實在太多粗口喇睇完盞影響各位對劉Sir之形象,雖然而家已經衰到接近貼地.今晚算唔錯啦,只不過晚晚都係咁好先叫做頂得住.近排臨收舖好鍾意播番d中文pop野chill out一下,今日播王菀之,播左冇幾耐即有個靚女出現,但一入黎唔夠十秒即(嚇)走.呢個情況發生過不知多少次,全日最旺最多人果段時間,永遠唔係播metal果陣時呢d時間一定唔會有人,而係播中文歌同流行歌果時,果陣就會突然出現好多人入黎問
「呢隻咩黎?有冇呢隻碟買?」
收舖之後本來計劃係去打機,但最後冇去到,受盡千夫所指,冇計啦食太多嘛.黎開舖之前已經食左野,上到黎又口痕叫多個麵,跟住107再捐出五十蚊慈善基金提供大量臭豆腐&雞蛋仔,勁呀短短一晚已經連食三餐食到攪肚,
「要節食喇真係唔係會肥死架!」
講下遮算啦都係...
...睇今朝早一返到公司,會計靚女已經準備左一大份精美芝士餐蛋三文治,
「我特登買韜韜午餐肉整架,貪佢得瘦肉唔肥膩又好食,成五蚊一罐仔好貴架你唔好唔食呀!」
受到脅迫,唯有就範啦.(「超我就唔信佢唔迫你你會唔食!」)阿靚女對我咁好,我要點樣回報佢呢?唔需要煩喇其實每一天我都在回報,我個頭一早成為左佢玩具.因為我懶&懶學關係,朝朝早都係返到公司之後搵佢幫我紮番條辮,
「拿,我整件三文治整得咁辛苦,今日我要紮條鬢辮!你唔好拆散佢呀!」
所以今日你見劉Sir個頭好(_).放工之後由大角咀行去旺角,沿途受到很多妹妹仔的嘲笑.
屋企部機算係壽終正寢啦,又係搵佛爺笨的時間,每次佢接到我電話都知道肯定唔會有好野,逢同電腦有關事無大小實係搵佢.仍然係full-time part-time的佢(當一份part-time可以全職做足幾年,仲可唔可以算係part-time?),今日唔使返工都俾我摷左出黎砌部新機.唔係咩勁機只係二線野,但cheap cheap地砌住先反正電腦我只係用黎上網打字同玩系統要求低到爆的模擬器夠快夠穩定夠襟捱就得,到真係要打機果陣例如C&C3出左,先至再買返display card同sound card囉.呢部新野搬左返屋企之後,屋企而家部機或者整整佢,搞得掂的話拎埋落黎舖頭就唔使煩咁多野,即係到時唔使日日都抬埋自己部手提電腦出黎咁鬼死重,又可以見到劉Sir一機在手播歌又得收錢又得上網又得打野又得最重要之Punisher同圓桌武士亦得,嘩正到屋企都唔捨得返忝講到!
搞完部機冇乜野做,早左上舖頭,好彩撞到拎新貨上黎之Soni,雖然我同佢關係密切,但好似如此大家面對面噉傾可能兩三個月都冇一次,甚至搞騷果時先至有機會.咁難得撞到,大家坐低傾左好多野,由入貨到搞騷一路傾,入貨都冇咩好傾架喇,坦白講其實而家入咩貨都係死,入pop野又唔係入underground野又唔係,而家入果d根本就唔係咩大band,雖然好多聽開的話都會知道係屬於明星級數,但連搵都唔會有幾多人搵只係等人試,亦即係等死.至於搞騷,想搞呀係好想搞架,只不過可以搞咩band同係邊度搞?雖然成日有人話想睇metal show,但真係搞的話,反應只會係嫌唔係邊種metal又嫌唔係邊隊band又嫌係邊個場搞,同埋最普遍之嫌貴,基本上只要一張飛貴過一百蚊都係貴.但你覺得一張飛真係賣幾十蚊的話,場騷可以俾到咩場你有咩器材有咩質素,特別係呢d騷根本可以過一百人睇已經係奇蹟,而奇蹟只發生過一次:DISAVOWED,但都係要靠低於成本再低於本地band show價$70一張先做到出黎,喂大佬$70有得睇香港band加一隊世界級extreme metal band唔會仲唔夠抵卦?亦即係話唔好話賺回到個本已經偷笑.真係有可能做到一張飛貴過一百蚊,又或者可以有過百幾二百人入場,除非搞明星騷啦,可惜亦有失敗例子:ANGRA,因為「$350睇ANGRA好貴.」點都冇得救架喇,因為TRHK先天已經犯左一個大錯:其他組織係問人出口或者出手,兩樣野要搵到坦白講真係唔係太難,同時付出者之回報一定唔會少甚至可以同付出成反比自然更受歡迎;但TRHK係問人要錢的地方,而好現實地一講到錢已經會有九成人唔見左,而且就算俾左錢亦絕對唔會有非常大之滿足感,隻碟好唔好聽係另一回事,但你覺得同人講「我買左隻CD」可以有幾威有幾型?唔俾人笑你「仲晒錢買碟梗係download啦」算好彩架喇.
因為咁戇居,所以落去仍然只得一個捱字.
至於新貨方面,冇咩特別:
最後講番兩樣野啦,冇咁灰,雖然對大部份人黎講都冇咩意思:
「今日有冇人上黎黐線呀?」
「冇.」
「有咩人係度呀?」
「107係PS2 Winning Eleven.108係圓桌武士.」
「黐線!!!」
「仲有冇野呀好忙呀而家冇野就收線先啦拜拜.」
如是者,今日皆旺最on9果兩間舖變晒做機舖,睇夜晚二寶樂踩到上黎都一齊無聊到爆多舖圓桌武士先走,就知今日成班人悶到黐左線.
「不如我地索性係度開番間五蚊三個字啦,一定賺得仲多!」
收左舖落新之城繼續打,琴晚放人飛機搞到俾人狂小,今次到我小狗番107喇:
「咩呀!信和生意好就唔使過黎呀?賺左五十幾萬又點呀立即落黎新之城見我!」
近期怒煲渣古.我地渣古07小隊越黎越強大喇,而家單打可以去到第二關大佬,雙打起碼到第三關過埋不死身之第四小隊先,只係隊員107唔生性,打又cheap過人又搶晒野食又推隊長108上去擋彈硬食之後仲要妖言惑眾07小隊失敗係因為隊長領導不力,放心當晚呢條粉皮已經立即遭到軍法處置即場拉去新之城門口七狗分屍示眾.鍾意打渣古,其中一個原因係打大佬有得出超必,打大佬時打到佢出破綻再係噉射,射到爆氣就可以出到超必兩部渣古機槍>飛腳>熱能斧交叉雙斬,一野做低大佬仲要大大隻字寫住「 修 羅 雙 連 擊 」,十足十當年Capcom勁好玩果隻立體格鬥熱血私立學院之合體技加埋真人快打Fatality,型/七到爆襯晒我地07小隊.而家打渣古並唔係為左過關,而係修羅雙連擊出到上癮,只為左可以去到大佬之後係唔係都用呢招KO先至夠心滿意足同安樂有覺好訓,而今晚亦練成左我地07小隊肴底formation,蛻變自新派玩家之遮槍頭戰術,隊長108之成名絕技係不斷將支槍上下上下上下上下噉高速搖動,從而達到「你打我唔到」但又可以屈到電腦之遊擊戰效果.可惜變成呢招肴底formation是需要代價的,就是招來隊員107的妒忌:
「你可唔可以唔好咁消極呀???」
當然可以積極番d,就係唔只郁支槍,而成個人上下上下上下上下噉閃黎閃去,異常投入遊戲之中.因為娛樂性咁十足,每次07小隊出擊總會有廿幾三十人圍觀.
今晚真係打到傻,可惜太多人玩唔到Let's Go Jungle,好懷念用船槳打青蛙果關.知唔知上次我地107&108煲呢隻game幾威?我地爆機爆到上Fight Club!以下係原文節錄:
「有日我在新之城見人con爆機,見到最後大佬...兩條傻仔con左十幾舖先爆到機,on99!我一舖爆啦!」
令我迷上Fight Club.
無人島再現.全日只得幾個人咁大把,有執到身光頸靚「今晚上澳門蒲」的阿Big,蒲乜同玩乜,唔需要多講喇卦?熟悉Big哥的朋友都好清楚啦!同埋好yeah的metal老豆,一執執十五隻碟,都只係五舊水,而家巴根corner減到一百蚊三隻嘛大佬,當然啦CHILDREN OF BODOM呢d一定唔會搵得到,但係當試一隊band只係三十三個三三三三三...都仲係嫌貴的話,莫非真係要做到好似先達噉兩個半一隻先至值?underground之永恆可悲命運.全日簡直可以用等死黎形容,都唔知玩乜好,冷爺冇黎即係冇PS2玩,Rock爺冇黎又即係唔夠腳開鋤七局,結果係兩間舖隔牆連線玩吞食天地,證明幾咁無聊.我發覺最擅長都係用五虎將之首黃忠,當年劉關張三英戰呂布一抽三都唔夠抽,係因為果時呂布撞唔到(劉Sir用果個)黃忠遮!唔係講笑,忠伯真係有其好用之處,決心苦練一番黃忠先.因為係隔牆打關係而兩條友又鬼死咁爛口,外面d人唔知咩事,見兩間舖頭間中會無端端飛幾句完全無上紋下理可通之語句或者粗口,驚到唔敢行埋黎,令今日更靜.最後極速十秒唔使KO埋曹操,爆機.圓桌武士都爆埋.仲有咩好玩?Punisher?唔好卦?捱極都仲有兩個幾鐘要捱,好痛苦,即係開舖開左咁耐,冇乜試過好似今日噉樣真係好似等死噉等收舖咁灰,係悶到開個email清下四年黎累積果千幾二千封email都可以.如果跟住落去都係悶成噉,可能已經不問世事/時事的我,都可以多時間到上番下forum同BBM睇睇.係屋企我用呢d時間黎爆多舖圓桌武士好過啦睇咁多野把鬼咩有鬼用咩?
今日真係灰到無可再灰.
是日菜式:漢堡一丁忌廉湯
所需材料:漢堡扒兩塊,出前一丁一碗,忌廉湯一兜
製作方法:
1. 致電公司樓下間茶餐廳.
2. 「唔該一個漢堡扒出前一丁!」
3. 「加多一碗白湯!」
4. 「個麵走湯唔該!」
5. 「咪小住先啦我唔係玩野架碗麵真係唔要湯呀小你!」
6. 三分鐘之內未送到上黎,再次致電茶餐廳粗口問候.
7. 外賣仔出現之後,叫老細幫你俾錢.
8. 「老細我肚餓食先你當見我唔到得架喇!」
9. 將碗白湯倒晒落碗漢堡出前一丁度,成為忌廉湯底.
10. 拎碗野周圍走問其他同事:「你估下呢碗咩黎?」表情要招積得戚.
11. 食.匙羹is fine.叉or筷子not acceptable.
12. 你會發現,其實好鬼難食.
13. 跟住扮肚屙,匿入廁所訓覺.
14. 17:55出返黎,唔好太遲,因為要就時間執野,熜機同打卡.
15. 落新之城打番舖渣古先.記住出修羅雙連擊.
16. 多謝大家.
trhK後遺症:
劉Sir化(又稱on09)
「所以點解而家皆旺商場變成無人島.冇人敢上黎.」
「劉Sir而家臭名遠播到呢度都有仇家!」
(107你咪再係度玩野扮劉Sir fans呀下!冇錢收架講明先!)
灰到爆啦今日,好鬼死少野做,都做到四點幾先搞掂晒,點解?因為睡眠不足.呢個晏晝一到lunch立即狂吞,點三準時撻低,點知有條XX(阿Rock放心我唔會爆你出黎),由一點半開始每隔三個字打黎一次,需知我而家正常午睡時間係一點到三點(仲長過食飯時間幾威冇錯我至係老細),即係覺都未訓醒已經係噉俾呢條友嘈醒令到我嚴重睡眠不足,訓得唔好就自然唔會夠精神做野,所以今日做野果陣吽下吽下少少野都做到四點幾,當然你俾劉Sir訓多&訓足廿四個鐘佢都唔會有精神做野一樣要做咁耐但不在此討論啦!
「而家嚴正聲明嚴重警告各位同胞呀下!以後一點到三點之間打死都唔好打電話俾我呀招來殺身之禍恕不負責呀下!」
而家夜晚都係無無聊聊又一晚,近來最紅節目係同Rock爺兩個上網搵工,應該係話笑工,上勞工處個網兜個round,可以發現好多公司d請人廣告都係on099好Q好笑.係噉玩.
「喂?係咪請售貨員呀?我見到廣告寫其中一項要求係『對女性衣著有認識」,我對女性衣著好有研究架,屋企收埋好多女人底衫褲!」
「喂?係咪請文武吧?我識耍螳螂拳又懂琴棋書畫,文武雙全,余能勝任哉?」
「係咪請人呀?你地要求小三程度仲要中文打字一分鐘10個字,咁鬼死高要求,點做呀???」
「喂喂?係呀我係打黎搵工架.我唔知你咩工黎,見廣告寫『工作性質沒有挑戰性』,覺得好適合我,咪打黎試試囉!」
「係咪請flash game課程導師呀?我打flash game好Q勁架!使唔使上黎即場示範一下?」
「喂?我上勞工處網頁,見到你地招聘要求係中七畢業流利中英文識普通話豐富電腦知識純熟文書處理兩年有關經驗誠實有禮刻苦耐勞勤奮主動有責任感具自發性喜歡學習能於壓力下獨立做事同願意加班工作,我打黎係想問如果我真係咁X把砲,仲使乜吼你份七千蚊人工仔?」
「喂?係咪請全職溜冰鞋銷售員?我想問呢個銷售員職位係咪賣燒肉架?」
「勞工處寫住請派卡員,請問係咪派好景或者派Chic之堡門口呀?員工買四仔係咪有折架?」
「我應徵做校工架!我想問你地學校d女學生靚唔靚,有冇得洗女廁架?咩話?你地男校黎?唔早講?*#XYZ!!」
上左咁鬼耐,只得兩份工真係好玩/好做.第一份工係:
成人性用品銷售
仲有份正野,就係二級助理控煙督察,即係拎正牌小九人我地最鍾意!要求之一係「流利粗口」!如此正工邊有得唔做?
「仲有咩玩?」
三國無雙?out啦!而家興玩三國無間!話說為助劉備一統天下,五虎將之首黃忠同最弱雞之趙雲決定一齊出征,征途之中,兩人慢慢發現對方各懷鬼胎:趙雲用刀劍,黃忠用弓箭,陣法當然係趙在前黃在後,但趙雲於前方勇戰魏國兵將之時,陣後之黃忠每每暗下向趙雲背中放箭,令其受「誤箭」所傷;又當黃忠萬箭怒射魏國趙氏將領果陣,同樣姓趙之趙雲會奮不顧身衝上去,以血肉之軀為敵方趙姓弟兄抵擋亂箭,間中亦會走到慣於後方支援之黃忠身邊,借「打錯人」之嫌將黃忠撻入前線敵陣之中.二人受對方所累而死之命不下數十條,大家似為魏國賣命多於為蜀國搏殺.勾心鬥角到出晒面,最後連曹操頭馬呂布(!)都做低埋,去到曹操面前,真相揭盅:
趙雲:「我係魏國奸細.」
黃忠:「我都係魏國奸細!」
趙雲+黃忠:「曹統帥!蜀國之中三年又三年,我地終於等到呢一日,返黎同你一齊成就魏國霸業!」
吞食天地第三集,變左曹操帶同趙雲黃忠二人反攻蜀國,統一河山.千祈唔好同呢班友打機,硬膠的.
返到屋企,好灰,點解而家做文化做藝術真係咁難捱?
「就算我有錢,都不可能有這種生活.」
亦係呢個案例,同樣係為自己追求同理想撇開生活同世俗一切.只不過最後之下場係點?賠晒自己全副身家,將來生活都成問題之時,仍然唔會有任何人關注一下理一理.又係17/1最後果堆.有時的確要為好多野諗一諗.
我公司有十三個人,非常吉祥,但今日大部份時間都只搵到十二個人,唔係有人請假今日全公司返齊,只不過係我同會計靚女兩個好忙.大家唔知點解異常地眼訓(又或者講,正常地好眼訓),輪住匿入廁所訓覺,一個入去訓,訓醒之後出返黎,跟住到另一個去廁所訓.所以今日全公司齊人之時間,只有其中一個返到入黎另一個出去「交更」果幾秒,同lunch食完飯兩個人光明正大地撻係度訓果時.
今天星期三,開心,因為唔使開舖,放工即刻飛返屋企,放狗食野之後係時候整整部機.屋企部機死鬼左又舊行XP勁慢勁窒(最近一次壞機前我一直係old-school地用ME架你唔知咩?),又極想玩番C&C全線同迎接C&C3,唉豪埋佢啦執過部新機返屋企.起初諗住反正都出新Windows就捱多陣等出埋先再睇價執貨,但部機壞不逢時又頂唔順執左先算,點知部野買左唔夠半個禮拜就出Vista,我發覺次次都係我買完野之後先至有新野出,好似當年買第一部MP3時呢種科技仲係貴野,執左部韓國野128MB成千七蚊,雖然係貴但呢部韓國機仍然係我用過最適合聽metal之一部可以話一分錢一分貨,點知買左第二個禮拜已經跌價半個月已經減到半價.劉以達隻《麻木》之前猛咁搵,終於見到有隻二手百二唔理貴一貴都即執心頭好嘛,點知隔多唔係好多日就出左remaster版三條搞掂.今次又係噉.我發覺我冇乜幾多次買野唔係灰爆.所以各位想shopping的話記住留意劉Sir動向,假使劉Sir買左一樣野,代表黎緊幾日呢樣野唔係跌價就係貶值.
部機其實冇咩要整,新部機已經入好Windows裝晒driver一駁就玩得,剩番只係將舊機兩部harddiscd野傳番落新電腦度,要抬部舊機出黎>開蓋>external hardisc cable一頭潛入舊機駁harddisc一頭插新機>過file>執file,大佬成幾十激野噉過法閒閒地send一鑊都要半個幾鐘,難唔係難,就係一個煩字加個等字.其實好多時間剩,但開左部手提電腦又冇打機,全屋冇人亦冇怒爆焚機,因為好日唔返屋企,一返到黎電視唔知點解會咁Q多好戲睇,一開電視就大劑連睇幾套戲睇到停唔到.一開先係《蠕洞》,唔知英文名不過知黎都冇咩作用,因為一睇就知係小本經營之作,但小本之中呢套算係較落本架喇,故事係一支探險隊入地洞搵寶藏,搵搵下撞到班超巨型獨角仙,過程係殺殺殺同死死死結局係搵到隻皇后做低完佢只一野炸晒所有蟲加蛋真正陷家產走番出地面發現原來自己一唔覺意走果時貪心左少少偷左幾舊寶石出黎結果死唔去又做左千萬富翁仲順手拯救左地球呢d行貨故仔,知道套戲講乜都知係落本在dCG巨蟲啦,只不過小本就係小本,dCG幾假下佈景道具更爛,係唔好睇架喇但冇乜所謂,其實我幾鍾意睇呢類B片架,係唔掂係馬虎但粗製濫造都有粗製濫造之好睇,"indie"嘛!我真係乜狗屎垃圾都受好爛都忍受得到冇計.跟住有"The 6th Day"《第六發現》,當見到有阿諾舒華辛力加,都知道係就番膚淺的劉Sir程度唔使用腦果d戲.個名已經好宗教啦一睇就知係講人造人,劇情就係講複製人公司一唔覺意複製錯左阿諾舒華辛力加,孔武有力的佢一方面要逃避複製人公司之追殺,一方面想做番自己,冇錯已經估到又係殺殺殺同死死死的劇情結局又係殺晒成間複製人公司d「奸角」再一野成座大廈炸碎,即係故他都係咁行貨但有錢包裝得靚一靚你就吹佢唔脹.見到兩個阿諾舒華辛力加一齊打,令我諗番起當年兩個成龍一齊打果套all-star港產片《雙龍會》,果個年代仲係菲林時代未有電腦同CG,十幾廿年前出呢套野果陣拍到有兩個成龍同一個畫面出現好Q勁架!唔係講笑,我真係有興趣睇番呢套野!跟住仲正連續兩套講音樂,先有"School of Rock",唔使講啦呢套野鍾意rock冇理由唔睇,冇可能睇完會唔識笑唔鍾意卦!電視睇過最少兩次但次次睇都仲係咁好笑咁開心,一定要執返隻DVD,為左DVDdbonus同「Rock & Roll族譜」都抵番晒!呢套戲隻soundtrack同"Rock Star"一樣,又係rock友/metal友必買!可惜呢種講rock講metal之戲實在唔係多,外國有香港亦冇乜機會會上,如果"School of Rock"唔係一套笑片,相信當年香港都唔會有得睇.跟住仲有套《音樂型人》,唔記得有冇上過話,大約幾個月前出DVD,行VCD舖時拎黎睇睇,原來音樂唔係重點型人先係,係一套音樂包裝之黑幫片,興趣唔太大就冇特別留意,今日電視做唔使錢梗係睇埋佢啦,我真係乜狗屎垃圾都受好爛都忍受得到冇計.男女主角係尊特拉華達加奧瑪費曼之"Pulp Fiction"組合,中間仲要有段BLACK EYED PEAS表演有佢地兩個跳舞擺明係tribute "Pulp Fiction".仲有也哥最愛之The Rock,雖然套戲入面佢做到完全唔似自己係後來先認得出,其他果d冇個識,不過噉先正唔識先唔會有偏見噉先睇得出演技,而呢套戲全部人演技真係一流!套戲一開始講本身做古惑仔之尊特拉華達變左荷里活巨星,個格局似呢套《音樂型人》應該係下集上集會係《影視型人》,但冇睇過上集都完全唔會唔明今集講乜,因為除左尊特拉華達個角色之背景其他野同以前完全冇關係.劇情發展落去,尊特拉華達個partner俾人暗殺,原來個partner本身有間獨立唱片公司,就接手呢間唱片公司投身埋音樂界,原來唱片業又係一個江湖,佢就要同俄羅斯黑幫,hip-hop gangstas同對頭唱片公司鬥法,然後捧紅左一個靚妹發達.初初睇DVD盒劇情簡介諗住音樂唔會係重點,點知睇完之後發現編劇同設計果班好有料到,唔係只表面提一提音樂而真係好多真正音樂同rock穿插,除左頭先講過之BLACK EYED PEAS,仲請到AEROSMITH兼可以客串同台表演,一路睇會學到同睇到好多野,亦因為用到咁多音樂文化同真正音樂人客串令呢套野好真實,睇完會以為真係有套戲入面果間唱片公司,會以為係傳記電影.但就算佢真係只掛羊頭唔多講音樂,呢套片我一樣會睇得好開心,因為編劇好絕好妙但多笑料,由片頭到最後片尾都好睇好笑,中間三幫人馬講數又有黑鬼同你講「黑人對地球的貢獻」講足半個字,題材演譯同拍攝都想做到自己好cult,當然未去到呢個地步啦但就係咁「懶cult」先好睇.亦因為咁「懶cult」,劇情都有點兒超現實左d,好似尊特拉華達個角色點解可以型得有點兒造作,仲可以玩下野就搞掂左兩個敵對幫派,再將一個夜總會歌女捧成全國最受歡迎女歌手,一個古惑仔可以做電影明星再做埋音樂界鉅子咁神?同埋一個雜卒仔有冇可能符碌&醒到呢個地步?算啦拍戲遮,睇戲唔好駁戲,好唔好睇先而家?好睇咪得囉!拍戲遮!好似一連兩套"School of Rock"同《音樂型人》,入面所有「正派」角色都係有實力最後一定成功,有才華最終會受賞識,拍戲就可以咁完滿遮現實就算鬼數啦!
唔知咩事原來噉就完左一日.嘩死時間過得真係好快.
所以唔浪費時間寫咁多喇,反正你都知道會發生咩事架啦:放工去打舖渣古,上到舖頭同Rock爺兩個一齊上勞工處搵/笑工,全晚一兩個人,聽多次謝安琪,收檔.其他正經野先重要.搞掂返部機,返到屋企第一件事梗係立即打機啦!仍然沉醉於模擬器中,太多童年回憶需要重拾了!死,黎緊幾日仲有C&C,我好擔心黎緊我會打到連舖都冇心機開呀!
本來仲話諗住整番個舊game回顧加攻略篇,仲真係開始cap圖好認真噉諗定寫作,似乎而家唔使喇!或者,搞都搞個C&C全線攻略先!
天理循環就報應不爽,
「你都有今日喇!」
老細今日好開心.請左呢條友年半,佢從來未試過好似今日咁開心,因為劉Sir呢條友頹左年半,終於左一日係令老細覺得值番份人工.呢日真係唔知咩事,前幾日/禮拜/月/年都係坐係度等放工果種咁得閒,可能一直都係暴風雨前夕,呢一日終於打風喇,一返到公司開完個會立即做到仆,多到覆晒email再放番demail入folder都可以搞成大半個鐘,一直落得個lunch叫做可以訓下覺,然後坐低係噉做做做做做到六點幾先走得人,仲要係走得超高速非常狼狽果隻,因為走遲半秒分分鐘已經會俾老細or電話or email叫停想走都冇得走.
「請你咁耐,最值呢一日!不過俾成年半人工你先叫做做得一日野,都係蝕X晒!」
所以已經計劃緊離職大行動,今日有個貨車佬上左黎公司,帶來很大啟示.話說幾日前唔知整咩機器時個貨車佬一唔覺意鍘左鍘,成隻手指切斷左(!),好在趕得切入院駁得番,但包到隻手指成個乒乓波咁腫脹,而家個個見到佢實問一鑊
「你隻手指咩事?」
見一個人解釋一次,已經講到廢鬼事講直頭帶定張X光片跟身,一有人問就掟埋去
「自己睇啦!!!」
因為呢單意外,令佢深深體會到意外隨時可以發生,人生實在好脆弱,為左保障自己生活同家人之將來,諗住...拎綜援.諗住遮!計過數,一家四口申請綜援,分分鐘仲搵得多過自己捱生捱死,仲有最緊要拎之前成副身家使晒佢例如陷家一齊去旅行,當然收得埋就更高招啦,噉樣使到家窮屋盡果陣就更「賺」得仲多.
「而家個個貨車佬都係傾呢樣野架啦!計番數,其實真係好抵架,又唔使做鬼咁舒服!」
咦!諗得過喎!反正而家份工咁辛苦!(...)
不過我都忙裏偷閒搵下銀.俾107教壞,而家開始做實習股神,今日點忙都上左網睇睇個市.近來紅爆的美維,小試牛刀入左野美維,入之前本身狂昇,我一入左,個市立即仆直.大家明白點解今日個股票會咁反覆波動最後仲插水忝啦?各位第時想買股票,好易,問我拎貼士就得啦幾簡單!問我就知道邊隻股會跌同幾時個市會跌!都唔明點解d師奶仲肯俾咁Q多錢107使跟佢學買股票!
今日,七點未夠,107&108已經相當憂慮,唔係有冇人之問題呢條問題早有答案,而係
「今晚食邊間?」
之前「上海街長沙街3號」果間新中國,講明先唔係夜總會真係中國菜,可惜第一屆TRHK鋤大七比賽舉辦當中成為大會指定食物供應商之後,第二日立即執左(話時話,今日睇頭條新聞,教院過埋今年俾中大吞埋執喇!證明我真係去邊度死邊度!),逐張外賣紙抽,一係食過,一係真係好難食(例:新明威,得個多字但難食到爆,但我地又繼續幫襯,吹脹),真係諗唔到.
「噉食咩呀?」
「仲有兩間揀!」
「邊兩間?」
「大家食同新之食!」
「挑!!!!!!」
最後真係灰到食麥記呀唉今日幾灰.知唔知更灰係乜?更灰就係當我地食完麥記之後,就有個外賣仔出現.好在今晚仲有d娛樂,大家先唔使悶死,三國無間當然唔少得啦,更正係107,古有姜太公釣魚,今有107打機.姜太公咩料釣咩魚懶講啦,107呢舖先夠經典,部電腦
「可以話壞左,又可以話冇壞,部機冇壞到,係個芒壞左,但個芒又唔係壞左,個芒係壞左睇唔到野,但其實又冇壞睇到野.」
「都可謂『玄機』也!」
部機入面休眠果個掣壞左,個芒持續處於省電狀態,一開部機,咩都睇唔到,但部機冇壞到喎,係個芒壞左咋喎,但係睇真d,「省電休眠」遮,只係變到超暗遮都仲隱約朦朧睇得到,所以雖然全部黑晒好似壞左,但其實又唔係壞左(...).噉點用?就係問劉Sir借佢果支無敵電筒(呢新年果日去酒吧lum死女果支呢!),跟住「照著」個芒黎睇.嘩呢單野都算係七到經典.為左慶祝107就黎同劉Sir一樣可以七到成佛,今日特別獻出Rock爺同契爺刮二手時刮返黎果隻超cult葉玉卿《全部給你》,正!隻碟其實冇乜野聽(亦冇乜野睇唔好意思),又冇最正之《擋不住的風情》同《我為卿狂》,不過有超靚百摺內頁,仲有「卿卿國際歌迷會參加表格」!搵次影相俾大家睇一齊分享!通常TRHK每次一唔播metal就會有好多人出現,今晚播埋葉玉卿,即刻有個阿叔出現:
「唱緊呢個邊個黎架?」
「葉玉卿黎架」
「我都估到啦!」
「阿叔!似乎你對佢都好有研究喎!」
「係呀!佢d戲我到而家都間唔中拎出黎睇架!」
做呀做,做左成朝,而家返工唔再係等放工的日子,而係要諗定點樣一夠鐘立即最短時間內消失廢事老細或者客人有野搵走唔甩.劉Sir都會噉樣講法,係咪感到好唏噓?
今日放工冇得打渣古,要返屋企抬部機出黎,你唔係諗住我會朝早起得切身返工前拎定上舖頭丫嘛?除左呢個重任,仲有另一個重要任務:
"C&C!!!!!!!!!!!!!!!!!!!!!!"
換完部新機裝番個DVD rom,即時買番隻C&C先唔好煩!好在而家出左個DVD版十年大全集,一次過包晒歷代咁多隻C&C仲有bonus DVD送包埋其他零碎poster乜叉,買一隻就夠晒數抵玩仲有排玩!之後唔使問我架喇各位朋友,買完呢隻C&C全集,黎緊水貨再執多一執,相信metal方面我會收一收皮先!打機就梗係聽番本身已經好industrial同好metal之C&C soundtrack啦!而家metal野甚至聽過除左舖頭同出街聽真係完全放棄,睇今日黎到先達買game順便兜埋d二手舖,真係奇多正野執但最後空手而回就知.成隻特集12隻,每隻兩個陣營即係一共12x2=24隻要玩,一個月玩兩隻都未必得,搞掂即係黎緊呢年已經唔使再聽野or寫碟評.更加唔好話上網睇野摷野.睇黎我呢世都做唔到專家.
最冷清舖頭之列,已經包括賣正版電腦game果d.連NDSdgame都可以上網download得到之時,一早已經有得BT之正版電腦game仲有冇人會支持?所以你見而家好多正版game除左隻game要寫得好,仲要靠包裝設計周邊贈品,唔係呢份收藏價值確係好難仲有吸引力留得住各位玩家.搞到而家買正版game似買個盒多過買隻game.但都好架喇,隻game包裝好送多野,起碼仲叫做有人會因為送果d野而買;一隻CD,任你本書幾靚設計幾有水準印刷幾精美包裝點特別點大陣仗,都只係要果幾首歌遮,既然主菜之幾首歌都上網搵得到,剩番果置紙果個殼,仲使錢買黎做乜?
星期六,一樣非常地靜,因為「冇新野」.人又唔多見喎,所以呢日都係玩遊戲的一天.圓桌武士當然要玩啦,呢隻game其實好有禪機,玩呢隻game我摻悟到好多野,假如我第時真係會寫呢個圓桌武士評,一定會同大家分享一下當中之領會(相信各位睇到呢到,都會覺得劉Sir呢條友已經打機打到黐左線要睇睇醫生).冇野做,有咩做?就係食.今日食左起碼五餐.先有五十蚊遊戲,今次107非常成功,五十蚊執到兩杯西米露,勁好食之蘿蔔糕同一大袋炸野,食到飽仲有兩舊多醬到好似俾辣醬浸過之臭豆腐(激呀),好為作獎勵107朕就委任你成為我地五十蚊基金代言人,以後逢星期五六日所有五十蚊遊戲主持同開支全部由你負責!食完,都係冇人,機又打完,即係要繼續食.食我地最愛的新明威.茶餐廳叫外賣通常加一蚊,但今日唔知點解加左我五蚊.打開個袋一睇,嘩,靚到爆炸呀個碗!係真係爆炸左果隻爆炸,個柯打係兩碗麵,但打開個袋發現只得一碗半,因為其中一碗壓到隻碗變晒形,又勁喎由圓形變左做月亮形居然一條麵一滴湯都冇漏到出黎冇穿冇爛喎吹佢唔脹喎真係!當堂打電話去小九佢:
「喂!你地送外賣搞到我碗麵噉樣,仲好意思收我咁多錢?」
「哥仔,你去d高檔野人地俾d三尖八角形碗碟你用都收你加一啦!呢個我地特製半月形外賣盒,唔使錢架!齋賣設計都唔止收你五蚊咁少啦益左你喇今次!」
新明威呢間野,真係冇一次食係唔使爆粗.
渣古07小隊暫時退役,因為有更重要任務:
"C&C!!!!!!!!!!!!!!!!!!!!!!"
收舖第一件事梗係即返屋企,放完狗沖埋涼做埋所有無聊野之後,然後立即install呢個C&C十年大全集!
「正呀!!!!!!!!!!!!」
隻game故事係由二戰開始,一路打到去20XX年,但出game之次序係現代>二戰>20XX.本來係想跟番C&C宇宙個史實年表由二戰打起,不過衡量番時間,難易度同當年回憶,都係選擇由C&C1開始.呢隻game出果時中二三左右,果時一出真係癲架玩到,上人地屋企586玩玩到爆機,自己部486 load隻game超慢唔理照玩,同Doom一樣呢隻係歷史中最重要電腦遊戲,所以揀番由C&C1開始,就係追憶番當年出呢隻game時自己幾咁瘋狂.當年486就算較到最快,隻game都係慢到出汁直到開左超任博士慢動作咁慢,但到而家dual-core時代較到最快,d人車郁得真係好似瞬間轉移咁快,係快到較完之後十秒之間你個基地已經俾人地派大軍掃平game埋over你都唔知咩事,真係快到離譜,可想而知呢隻game係幾咁陳年個系統要求幾低,所以而家睇番呢隻十幾年前經典,遊戲性仍然高企,但係系統畫面聲效全部唔合格,不過我鍾意,鍾意夠old-school,同埋始終係中學生涯之重要一部份(部份紅燈山丘中人會明白,呢隻game橫跨左三年,涉及之人事層面絕對唔止係一隻game咁簡單),就第一集開始玩.拎起手仍然未生疏,好多場面同過場動畫仍然記得清清楚楚,就連動畫入面角色d英文對白甚至可以跟住佢一齊講,果時玩呢隻game就係迷到噉癲到噉.好在而家都唔弱,今日入完即玩,打通宵打到朝早七點鐘,已經玩到正派尾三果關.當年自己屋企冇得玩,暑假時就係噉樣上人地屋企煲通宵,果時為呢隻game勁到係成個禮拜差唔多晚晚都去玩過野,玩一晚之後返屋企訓,訓醒再過去玩通過,打C&C打到自己屋企都唔返,最勁果舖試過一個禮拜四日半冇返屋企.諗番起都high.
我絕對會承認,如果唔係因為要開舖,我肯定打到晏晝兩三點爆埋機先訓覺.可惜要開舖呢.都唔弱,訓到點幾鐘起身,臨出門口再煲多陣先出門口.其實留係屋企C&C可能真係好過開舖,反正都係無人島物語架啦,「冇新野」嘛,呢d場合,當然唔少得新明威.廿蚊一個餐一麵三送加杯野飲,但個麵唔好食d送係得但少野飲又唔係太得,仲耐唔耐好似琴日噉整d月亮碗俾你,呢間野食過咁多次,係冇一次唔使小九佢.只不過小一回事,仍然不斷幫襯.
「又要小,又要食,係咪戇居先你班友而家!」
「其實食新明威只係貪兩樣野:貪佢夠多,同志在小九佢時果份快感遮.真係叫黎食咩你估?」
晏晝因為107懶唔做野走左去的關係,有個幾鐘係108一個人玩晒107+108兩間,107唔走由自可,佢一走,立即多人到仆 - 當然係講緊佢果間啦唔通我果間咩.好在TRHK永世冇人,單睇佢果間都睇到走唔甩,仲要做多幾單,賺得仲多過佢睇果陣,兼仲多過自己舖頭今日生意.可想而知今日TRHK生意幾灰!
「107!不如噉啦,我同你交換,我睇107,你睇108,再加埋鋤大七,相信會對我地生意有好大幫助!」
跟住有Henry出現.
「頭先去左邊?」
「行街!有上到信和!」
「有冇見到阿捷?」
「有!」
「有冇問候一下佢?」
「梗係有啦!我同佢講過見一鑊打一鑊,估唔到走到上信和都見到佢,唔打都唔得啦!」
本身個個都話唔上黎,點知最後一個跟一個噉出現反而變得好多人,當然混吉呢班數量幾多對生意都唔會有任何幫助的,又係得個玩字.今晚大家為左晚餐食乜,費煞思量左超過兩個鐘,結果係:
「食童星點心麵算啦!」
前排上報紙賣到好行果隻話唔知咩化學品定色素落得行得滯食多幾條會死人果隻呢!所以今晚食得寧捨開心!
返到屋企,未打機住,部電腦都未搞掂晒,有隻C&C係度,真係拖延左好多野,不過冇計啦咁正點可以唔玩呀!好多software要入番,入緊果時叫做多番d時間做野,又同大家分享下:
trhK後遺症:
劉Sir化(案例二)
「叫左你地唔好行咁近劉Sir.近得佢多,個人自然會on9埋一份.」
終於回歸得閒喇! - 相比上星期最尾幾日遮,今日都做到成兩點幾先式清晒野,唉以前全日之所有工作頂籠做到十點架咋跟住就等放工架咋!退左步忝而家!
最開心係晏晝可以落樓.有箱野要寄去南非俾個客,嘩正反正冇野做仲唔鼠落去咩,托箱野落去郵局,落到去排埋隊填表果陣先發現原來我係唔知箱野寄去邊度寄俾邊個,要抬返上公司摷番d資料落黎再寄,好在箱野唔重今日又唔熱!上到返公司,放低箱野,睇電腦,print番收件人同地址,拎番起個箱,走,全個過程來去完全冇人理過我,對於呢位同事大家都化喇.又走番落去排隊,好開心今日條隊咁長要排咁耐,又可以聽多陣歌,搞掂之後行下街再去買雪條食,成個幾鐘先上返公司,老細完全冇聲出.直頭化晒忝啦.
而家皆旺變成完全無人島,冇計,劉Sir係度嘛.
「我去邊度死邊度嘛!」
當然又係圓桌武士啦,同場加送又係走堂唔返學 今日結論係用斧頭佬真係有著數,除左因為攻擊力(太)勁,仲因為有佢份硬係符碌d易出寶物得多.仲有聽下歌仔,而家屋豕真係唔多會聽歌,打機緊要.同埋寫野.碟評就算啦相信真係可見之將來都唔會郁手,手頭上仲有數十篇,我都唔知要黎做乜.爆埋C&C先算啦.段記而家真係留返返工(...)同埋開舖果陣寫,屋企掂一掂就算,太忙喇實在.所以,各位,第時不定期update之情況,N日冇野睇突然一日萬幾字湧出黎之情況,相信會發生得更頻繁.
今天又是劉Sir的一天.今日老闆加老闆娘兩個上晒工廠,係年度盛事黎,冇乜幾可會有呢d日子架!上年新年都仲叫做有去旅行可四日玩到癲,但今年生意唔好又冇乜客旅行都廢事去,簡直係苦了各位同事,即係我當自己係老細遮咁多位同事唔係嘛!所以今日難得兩老唔見人,簡直係比新年更加重要的日子呀分分鐘可一不可再!冇皇管的日子,自然要以冇皇管的心態去對待,今日擺到明係遲到,返到公司已經差唔多九點半,但我算cheap架喇會計靚女仲勁係奉旨遲到,扮晒野要去銀行做野,跟住再行埋街買埋早餐先至返黎,仲要大大聲
「拿我冇遲到架經理!今日我係出街做野,你吹我唔脹!」
今天早餐係大快活,當然係屈我請啦.幫我叫左個餐肉火腿腸仔蛋通粉,揀呢個就係貪個餐乜都有好似好多野食,點知送到上黎得個腿通其他餐腸蛋乜叉都唔見.
「哦!送漏左喎!」
「你自己返黎果時偷食晒咋卦咪扮野啦!」
唉灰到爆呀呢度蝕左起碼十蚊,更灰係靚女叫果個魚柳滑蛋超正,嘩魚柳已經係一X流(請容許我用粗口去形容),大快活d炒蛋真係炒得好鬼死靚真係好似個名咁滑,單係隻蛋已經正過晒我全個餐!好鬼死後悔呀我!
「好在我之前食大快活都係食呢個魚柳滑蛋餐,先冇好似你噉中招!」
「頂你明知咁正就唔好幫我呢叫個通粉啦!」
食完早餐出返黎,有個經理已經唔見左人.
「經理去左邊呀?」
「去左食煙.」
「食煙要去咁耐?」
「而家新例後樓梯都唔食得煙,要落街食喎!聽佢講佢慣左去銅鑼灣時代樓下食!習慣呢家野又真係好難改!」
我都唔輸蝕,下星期就過年,今日又咁得閒,
「經理我有事啟奏!見有時間我又唔做野,我決定落去飛番個靚髮!」
「你落去吞pop咋卦睇你條友!」
「又唔好噉講阿經理!我去改善一下公司形象遮!」
呢朝返黎真係只為打卡同食早餐,當然啦我地呢d吞pop都吞得乾淨d,臨出門口製造定不在場證據先.點整?你唔識點樣set到你部機定時自動send email咩?我就識喇呢招好無敵架,我好多呢d扮做野又真係出到email但實際上係坐係位度做自己野嘆世界之終於偷懶絕技,我入左呢間公司之後鑽研到好多呢d絕招出黎,相信做多幾年可以出書同開班授徒!
「咁犀利,教我得唔得呀?」
「教左你,你篤爆左我,我仲邊度有得吞pop?」
十點幾行到出旺角,死,原來髮型屋係十一點先開門,仲有大半個鐘做乜好?使乜諗梗係新之城啦!
「渣古07小隊,出擊!」
今日冇左d無能隊員i.e. 107,當堂順利好多,而家第一關可以完全唔中招,跟住直踩到過埋不死身之第四小隊,跟住就瓜柴,因為之後果d全部老屈on9的.同埋呢隻game雙打永遠著數過單打,因為幾多個人玩敵人一樣係咁多隻一樣係咁多命,即係雙打的話絕對係著數最少一倍,起碼雙打易出d修羅雙連擊先啦,打大佬掟兩個手榴彈就得,但單打最少要三個先得仲要三個係非常符碌先做到.終於玩到十一點鐘,行下行下求祈搵間飛左佢算,阿師傅勁呀半個鐘搞掂晒夠快手仲要只收六條抵玩呀,咁早飛完,即係仲有時間再落新之城打多舖啦?打打下,大劑!有個客打電話黎!拎住個電話,我都唔知點應佢好.
「喂!我係我係劉Sir,而家我好忙,唔方便接聽你電話...嘩飛得咁快吉你老姆丫!...我唔係鬧你我鬧緊隻吉姆遮佢射飛彈射中我喎!...唔係呀我真係唔係鬧你架唔好話俾我老細聽呀我知錯喇嗚嗚嗚嗚嗚嗚!!!」
返到公司已經十二點半,各位同事好關心:
「你飛左髮喇?你真係飛左髮?我真係唔覺喎!」
呢個情況次次飛完髮都發生,雖然好似呢兩年計埋呢次我平均一年先飛一次.
「真係飛左架!」
「真係?有咩分別呀?」
「剪完之後,d頭髮長左囉!」
可能當局者清啦,我真係覺得&睇得出個頭有唔同左喎.但全公司一致認同,劉Sir呢條傻仔俾人昆左.
「飛呢個頭幾錢呀?」
「六十.」
「噉都叫做飛左?早知你俾六十我,我同你飛好過啦!」
「噉又唔得,我唔會俾六十蚊你.」
「點解呀?」
「我搵人飛,俾人呃左都唔知仲俾人呃得好開心,但你幫我飛,我就知你實會呃九我!」
返到黎呢個鐘數已經差唔多食飯,唔係指一點呢個官方午飯時間,而係劉Sir食飯時間即係anytime,各位朋友仍然努力工作時,一向不會工作的劉Sir已經食緊佢的豐富午餐,食d乜自己睇番樓上29/1啦,公仔麵呢dcheap野真係百食不厭.到真正食飯時間果陣,我已經食晒自己d野,只係係度等各位女同事繳納貢品,跟住就訓覺,訓到兩點幾醒,終於開始做野.開一開番機,全日得兩封email仲要係唔覆都得果陣,正,拿唔係我唔想做野呀真係得閒到想做都冇野好做呀!清埋少少野又send多幾封無謂email,再次回復退休生活.有d咩好做?冇.無聊到幫部電腦setup,搞搞下先知原來而家個MSN仲係超舊version,反正冇野做update埋先!噉又可以online了,第時日頭見到我online,唔使驚奇!真係劉Sir黎架!見到佢時記得問候下佢喎!當然唔係善意果隻!
做做下野,又要食.會計靚女屈到經理請食下午茶,
「兩個老細都唔係公司,呢d日子一年一次咋!上年就話佢地去旅行遮,今年過埋呢日再冇好日子過架喇!經理應該捐番幾舊水出黎萬歲同我地做番個紀念啦!」
就係噉,無端端多左個花奶布甸食,正.未完喎呢餐下午茶.琴日屋企有袋栗子,知道今日會大把時間,特登拎返黎慢慢碌,跟住仲有lunch時各位同事食剩果堆物資,嘩食到我都唔想郁呀真係好鬼多.四點幾收到工廠來的風聲老細就黎返到,唯有返埋位依依不捨地做野,再過多個零鐘就冇得再風光喇!不過絲毫影響唔到各位同事已經放左工的心情,會計靚女仍然訓覺,我仲係上網玩.搞左個MSN真係開心好多,全日就係不斷地同各位朋友吹水,特別係台灣的朋友.真係唔知點解,夜晚好少撞到,但晏晝一online,嘩差唔多個個都係晒度.
「今天不用上班嗎?」
「我還在公司.今天老闆不在,才可以做反.」
「我也是.」
「呵呵呵呵.」
傾呀傾,好過癮好開心.琴晚無人島 - 應該話二人島 - 其中一個話題係:
「香港人聽野,係咪真係及唔上大陸同台灣?」事實上的確係絕大部份人聽野之認知同態度同中台樂迷仲有一段大距離,直接令香港音樂發展有排都追唔到中國甚至台灣.一來,人口已經冇得比啦,你點用香港一個城市,同台灣甚至中國成個國家黎比較?其實亦唔使講咁多,因為已經有一個好簡單好明顯之事實:
「香港人上台灣或者大陸網頁同forum學野,你會見過甚至做緊,但你有幾可見過大陸人或者台灣人黎香港學野?」
已經答完.有人會話:
「都唔係丫,大陸同台灣都有人睇香港幾個碟評人d碟評喎!」
或者係啦.今日同一位老坑傾左好耐,真係一個老坑,來自一隊好老之台灣death metal band,睇過佢個網都會知有幾老,網上傾左陣,遲d呢個網可能會見到劉Sird野出現.唔係自誇,我敢講我寫d碟評,香港以外確係有唔少讀者,甚至多過香港都唔奇.又點?因為對好多香港聽野之人黎講,劉Sird碟評不值一提,
「超!邊度係佢自己寫!上網打外國d網人地d碟評再譯番做中文咋嘛!」
而唔會調番轉諗,一個香港人可以寫到國際程度之專業碟評.所以劉Sir一向低調.
「你話係咪係囉呵呵呵呵呵呵.」
行運真係行開有條路,收埋舖夜晚上到舖頭一樣咁開心,唔止有番d生意,仲sell到好多個「有冇(band名)」之客人佢地唔識之新野.最後一個客,坐低左成個鐘吹水試野,本身目標只係KATATONIA,點知試下試下,搵到有隻dream pop野,又鍾意喎,即再磅多一舊水執埋.
「你住邊架?」
「紐西蘭!」
唔怪得.最少本地之香港人,真係冇幾多個可以有咁開明咁肯接受新事物.
這一天,絕對可以可成另一天劉Sir的一天.可惜我懶玩懶寫.因為,要打C&C.
「......」
相信老細相當了解劉Sir呢位員工,知道佢有幾頹廢有幾唔做野,所以今日奇蹟地兩位主持人有大半日係唔知去左邊度,所以未安頓好冇皇管心情的各位同事今日繼續viva,除左劉Sir之外.佢日日都係冇皇管viva緊架啦.正又係冇乜野做,今日繼續新發現之MSN係噉同同事玩.原來公司入面大家一齊同MSN吹水唔做野好開心架!
「點解咁好玩之一回事,我入到黎做左成年幾先會發現???」
是日重點娛興節目,係劉Sir表演點樣用一支牙籤食晒成碗公仔麵.(...)
唔需要問,放工直接飛返屋企開機C&C係意料中事大家都估到.好似冇同你講,琴晚臨訓前(「兩三點」),訓都唔訓搏埋條命打爆機先.噉就爆左正派而家開始玩埋反派,計番其實第一集一個陣營真係可以一日爆機,當然係好似我噉由朝煲到晚玩到通頂噉款先得啦.而家C&C全線完成左1/24.爆晒全線可能係大半年之後,不過爆左都唔代表會聽番metal,因為果時,C&C3已經出左,又要煲.(...)
自從C&C回歸之後,死每天閱報的良好習慣已經不再堅持了,因為分分鐘睇一份報紙的時間夠爆一關C&C呀.好在得閒無事都睇左d正野,反正打開機,同大家分享番上個禮拜一篇報紙,各位old-school友慢慢enjoy.一面睇一面緬懷一番.
「假使你睇完呢篇文係唔知講乜或者冇咩感覺,唔好意思,你童年甚至人生錯過左好多野.」
我好想向老細申請幫公司部機裝番隻C&C.睇下我,九點半返到公司(條友已經當左自己唔使打卡),十點鐘已經印印腳食早餐再等食飯,全日就係不斷地上網搵C&C攻略同秘技,同埋狂online吹水,估唔到得閒的日子都咁難捱.
「老細,唔裝番隻C&C,我真係會悶死架!」
近日好多朋友對劉Sir非常好奇,因為呢條友「返緊工」,都可以九點幾已經online見人.可想而知幾得閒啦我?好得意,好多港外朋友都係晏晝先會見人返緊工時先有時間傾偈,之前係台灣老坑,今次個老坑來自新加坡.大家一樣日頭搏份搵食工夜晚搞音樂,不過果邊情況好d,起碼唔使自己貼錢貼都冇話要貼咁多先.underground metal度度都係捱架喇,不過佢態度比我冇咁執著,好多香港已經睇到好灰之人同事,佢只係睇到化.可以睇化某程度上都係一種福氣,因為市場唔同睇野都唔同,唔係個個市場叫做有咁上下大同接受力可以支持到.
"Some kids think something they know are 'true', are 'gods'. Well, the real metal people will know. So actually we don't even have to bother. Just let those new kids grow up and finally realise."
呢d說話,其他市場講,確係可以講到,但香港好難.海外好多地方,d人係越接觸音樂,越會發覺自己渺小而世界偉大,所以會嘗試好多新野同追番好多舊野,香港地情況調番轉,一路聽野,音樂世界變得越小而自己變得越大至大過世界,難免好快到「最頂」,停左唔會再向前同向上走,又或者擰番轉頭睇睇諗諗.所以同一番說話,外面可以講到,因為確係有可能發生;香港地,講緊果陣好型,但講完之後就收得皮.
夜晚,當然係好得閒啦,但今晚冇打機亦冇上網,因為有正野玩:
「出黎啦!地震,鐳射鳥!」
107終於再有番d用處,令無人島島主劉Sir不至於悶死.有冇發覺今次同上次,兩次開光大典之共通點係乜?冇錯,就係兩單野都係發生於皆旺108.可想而知而家開舖係幾咁得閒.
除左玩變形金剛,今晚另一個節目係Rock爺同大家分享「七十一員工培訓指南」.聽完之後,發覺七十一呢間野絕對值得入去做,錢唔係多又辛苦,只係為左個所謂培訓課程,無論內容定講解定教材都係笑到爆咀,值得為左呢個training申請.
「找錢給客人的時候,謹記要雙手奉上.」
「如果係找銀仔點算?」
「找銀仔的話,以兩手中指夾穩硬幣,再遞向客人.」
你知我返到屋企都係C&C架喇.而家C&C1正派爆左,邪派已到尾二一關有d瓶頸唔記得左點玩,試極都過唔到,谷鬼氣,轉玩第二代先,起碼最開頭幾關易玩d,唔使比人屈到我屈番電腦 - 我諗住遮.點知原來一樣咁難玩,第三關已經俾人恰到死死下.嘩好灰喎而家俾我贏番舖得唔得先?
實在玩變形金剛同C&C玩上腦.而家成日係度諗:
「會唔會有機會出變形金剛版C&C?」
今日返工,真係只為左a)打卡 b)食早餐 c)應付例會,因為要奉旨出街,同上年一樣,今年五月又會過美國出差(即係渡假啦),今日要過灣仔貿發局果邊幫展覽揀定個靚位,十一點鐘先夠鐘但十點幾已經閃左出去躝下街先過灣仔,即係唔係躝街同早多少少出黎打多舖渣古都夠時間.揀位呢家野,都係咁多間公司坐係度,抽個籤再剔要邊個攤位就得三個字唔使,因為公司英文名字母關係年年都係最尾一個抽籤,上年一唔覺意成班師奶留左張一號俾我噉就唔好意思第一個抽左最靚果個位,今年冇咁好彩喇尾二先到,點知各位朋友非常禮讓,揀黎揀去都揀唔到本身我睇中最好果個位,噢一唔覺意又搞掂.之後當然係即閃啦唔使留番d時間玩咩!今日有個重要任務,就係回程時要過信和果頭間幫各位同事拎大陸就黎上試果間唔知咩果汁份表,油麻地落車又經信和,自然要上去探探阿捷啦!
「107!我可以話你知,阿捷條友今日終於有準時開舖喇!」
順便,唔爭在,有好野劉Sir當然唔會忘記各位契弟,認購表格即時送上給準備發大財的107.
「唔係我對你好!係話你聽,今次入股果一百蚊手續費由我袋遮!」
之後仲可以去打多舖渣古先回程,幾free今日!旺角行番大角咀,仲可以睇睇我間新舖忝!
「咩新舖?」
「呢間!」
沿途有好多好野食,買左d腸粉,五蚊俾足一兜你當飯食都夠夠晒抵食;之後七仔買魚蛋,又係七蚊十粒仲要好食果隻食到飽,好唔好彩見到「乜七十一都有薯蓉食?」手痕叫多杯,單係呢度已經等於兩餐咁滯,好飽.仲未計正餐果餐喎.今晚公司仲要食團年飯喎.飽到仆直今日,就算由大角咀行路過灣仔來回都補唔番.
食完個飯,一樣咁正,不斷地做自己野,上網同MSN當然唔少得,玩下玩下就五點幾走人.七點幾先開席咁早黎其實好無聊,一大班人係度show hand(諗住)贏做莊的老細錢,我就唔太好玩呢d野,都係鋤大七最好,不過唔係太好意思介紹各位同事玩呢個咁好玩之遊戲啦!反正今日勁多電話,順理成章就出去躝街.今晚團年飯間酒樓係公司附近,對面有檔泰國野賣串燒,日日放工過皆旺都會經過,但係年半黎都冇食過,呢晚咁得閒就試下啦橫掂幾有興趣,一試就大劑,十蚊三串有豬有雞仲要肉同汁都超好食,食一次就上癮成日借d倚返去酒樓又走番出黎食多串,死呢檔野仲日日都會行過忝點算?因為班友賭左好鬼死耐,夾埋幫襯左兩三次,賣串燒果個見同一條傻仔居然短時間內出現三次仲要次次都係食串燒,頭上出現一個很大的問號.
「食咁多串燒咁豪?」
使乜驚,有老細嘛.我地呢d一係唔賭,一賭就賭大佢,睇準老細個勢幾時弱立即掟夠一舊水出黎,廿點贏一舖回本,仲一唔覺意帶契埋坐我隔籬之經理賺多兩舊水忝,旺財童子嘛.
「真係唔玩?一出手就贏一大筆喎!」
「我唔慣贏咁多嘛!贏到谷爆莊落左你面就無謂啦老細!」
噉激流勇退割禾青先可以流芳百世.唔係舖舖咁符碌嘛,即係今次贏到先可以咁串遮輸左仲敢係度寫咩仲唔俾同事笑足咁多年咩呵呵呵呵.
去飲我一向冇啖好食,因為唔多鍾意食呢d酒樓菜式,我鬼佬黎要食西菜架嘛(107曰:「西人食西菜至真!」).冇咩食過野即係頭先食串燒都夠食啦,成晚都係同返左大陸做野果個同事吹下水,難得公司團年飯今日專登返落黎,再順便見埋工 - 呀應該調番轉/話專登請假返香港見工再順便夜晚黎見見我地(係我遮).今日見份醫管局工,first in先做兩份筆試,兩個鐘一中一英各答二千字,d題目呢算啦讀過MBA的佢都唔知講乜,全部係AO level之題目(AO者,公務員中要求資格最高前途亦最好職位之一也),但又俾佢符碌過到,之後second in係全醫院最大粒果五個圍佢一個口試問足兩個鐘,同未知請唔請已經知道呢份工肯定係做到隻X噉款,先至得十七K,即係同我教書一樣,但同酬不同工地會做到死,突然間覺得原來我可以選擇教書係好幸運的一回事 - 但唔教(住)啦.呢個年代搵錢實在太難,打工又辛苦又唔會搵得夠多,除非自己做老細或者錢搵錢.搵食艱難矣.
九點食完,當然係立即走上皆旺啦.事實證明,我唔係度,呢一間先至會係舖頭,今日唔係我睇係肥仔睇,立即,勁!
「算啦劉Sir你係時候收皮喇!」
其實返到黎,都只係為左一樣野遮:
「梗係新之城啦唔通新之食咩!」
本來07小隊計劃再次出征,點知是晚高手雲集,最後變左Let's Go Jungle,上次已經爆左,今次仲玩多次為左兩樣野,一來中間果關有得揀兩條路,上次揀果條路可以玩船槳打青蛙過癮到爆,今次有超高速滑水同丫叉打蜘蛛,易玩d不過講過癮梗係另一條路啦.另一樣係最後大佬打死同唔打死會有兩個ending,上次做低左佢出good ending,今次唔殺佢,個band ending係男女主角立即散拖,同埋理所當然地留埋下集伏線.點解一殺唔死個大佬就散拖?完全唔明.就好似我唔明點解今次玩我係狂死係噉甚至一出黎就玩完,但107可以我con兩三舖條友先con一次,因為隻隻野都係打我唔打佢,又有人見死不救灰到仆(107曰:「人七被人欺!」).有傻仔睇自然有觀眾,今次死得仲多過上次,亦即係觀眾數目正比例增加,相信我地又會上多次Fight Club.之後搵無聊game玩,無聊到玩篤篤機仲要係玩問答game,d問題用中文譯已經冇可能會識,再加埋好多問題係無聊到冇可能會識,係噉輸,但兩條友又係噉兩蚊兩蚊噉玩,夠晒戇居.跟住玩Para Para,就發現玩問答非常唔抵,跳Para Para一樣係兩蚊抵玩弱爆!真係煲得過架呢隻game,假使唔會有咁多靚妹霸機同跟機的話.最後終於可以07小隊,d高手走晒我地呢班魚腩先敢出手嘛.單打呢,就確係可以去到好後起碼過埋不四身之第四小隊,但一搭埋d隊員就...
「似乎我地研究點樣煲爆果隻篤篤問答容易過打爆渣古喎!」
嘩點解今日可以咁多野做?多到放工都做唔晒星期一返到黎仲要繼續?我呢d幾年都唔開一次單之小小sales一個,居然突然間有幾張單仔,即係單唔係大但細單唔係單呀唔使做呀!所以我地呢d員工好惡架!d客冇單落,小:
「你唔俾生意我公司做,我邊度有糧出呀仆街!」(好明顯最後果兩個字現實中條傻仔係唔敢講出口)
d客有單落,照小:
「頂你呀!你落單?落單咪即係要我做野,咪即係做死我?」(同樣地,第一句出街時係唔會出現的)
做劉Sird客,真係慘.
收工第一件事,即時仆上舖頭,千呼萬喚,終於有喇,新貨:
今日同琴晚一樣,又係開門唔係我因為走左去食飯(今日屋企食飯檯號係107夠晒邪呀107),又係肥仔幫拖睇上半場,又係肥仔座鎮立即生意興隆一見劉Sir立即食晒屎.大家又係果句:
「劉Sir你都係收皮算啦!」
大家仲未吸取到教訓,今日仍然係新明威的日子,即係唔係想揀新明威架,唔知點解新旺呢間全旺角最旺外賣居然打足成晚都冇人聽,可能繼新中國之後,又一間俾我地(係俾劉Sir遮)食到執左笠.琴晚都係食新明威,當然係食到個個狂小啦,今次叫佢地,終於似番d樣喇d送整得真係幾好食,雖然個麵仍然係食晒屎噉款,叫個餐好似真係只為食送同飲野.都係小架喇,小少幾聲噉遮.
「成日小,又仲叫佢地?」
一來,之前都講左啦,食新明威都係為小佢果一刻之快感咋嘛,二來一個餐三送一麵加多杯野飲又真係好鬼死抵食過下口癮都開心啦.三來,就同新中國(甚至新旺)一樣,就係因為咁唔妥新明威,我地(sorry又係劉Sir一個遮)決定食到佢執笠.相信我地每人食/小多四百九十幾次就會成功.
呢晚人少但更好玩,Rock爺有絕版之高達W電影版隻soundtrack single,係曾經好興果種長條形盒3" CD兼係特別版,以前尖沙咀潮流地帶有間賣日本野好多呢d日本single賣特別多game同動畫,有高達又有FF7王菲首"Eyes of Me",果時唔識野冇買,而家先知後悔.呢隻soundtrack single係電影版主題曲"Last Impression"三個版本加多首改編版"Just Communication",電影版果首到而家都冇乜印象,始終電影版唔會睇咁多次同電視版兩首"Just Communication"同"Rhythm Emotion"實在太勁,呢首"Last Impression"係咩樣我都唔鬼知,三個版本短版同卡拉OK版呢d唔理啦,原版原來好勁地成七分半鐘咁長,唔係差不過搵首慢歌做主題曲已經輸蝕左啦,再加埋首編曲同歌詞都改到唔知點噉的"Just Communication",有d失望忝聽完之後,唯一正就係貪首野夠長.高達W咁多首歌都係TWO-MIX唱,有條問題成日想問,而答案亦永遠係同一個:
「除左高達W呢幾首歌,有冇聽過TWO-MIX其他歌?」
「唔識呀!」
跟住有阿捷同學同大家分享佢對日本鹹game同AV動畫之濃厚興趣同深入研究,即係無論電子遊戲市道幾差都好,擁有龐大市場之鹹game點都唔會受到影響,「生活必須」嘛,同埋開發之時間同成本絕對具經濟效益過其他任何種類遊戲,即係美工果班畫得靚就得啦隻game系統點冇乜所謂,你唔係真係諗住「玩」鹹game丫嘛?其實我幾欣賞日本製作果d鹹game,唔係因為鹹,而係因為靚,當年螢幕制式發展到VGA 256色,歐洲同美國冇幾多間仲會用EGA 16色黎整game,大佬色數差咁多倍點比丫,但日本仔就係吹脹在仍然堅持左好長時間用EGA整鹹game,但反而你會覺得鬼佬dgame係16色整日本game先至係256色,d美工就係咁好.估唔到劉Sir都會講呢d野?雖然我唔玩鹹game,但對電腦game都有過一番研究,你同我傾鹹game我一樣同到你傾架,即係劉Sir個樣onon99,但呢條友你估唔到佢架喇.
好可惜今日少左個主角,就係107,因為要返大陸wet,點wet法就唔好意思係度公開啦,但我地唔會歧視重色輕友的損友107你放心,雖然我們的友誼受到考驗,我地大人有大量係唔會計較的,但提定你先隻尤特龍我唔會俾錢架喇.
日頭發生咩事懶寫喇請各位自己想像(唔難丫),夜晚先緊要.一收舖連渣古都唔打,即時仆上舖頭,因為:
「張.大.導!」
好難先見到佢架,大佬做得導演工作時間幾唔穩定先得架,又成日要去外國拍旅行特輯,以往可以半年甚至一年先見一次,但呢排密左個零兩個月已經見一鑊,點解?
「唔好撈囉!本身話亞視搬去大埔,而家都搬唔到啦!係噉縮人,仲未炒住咪做住先囉!」
因為唔係多機會上黎,每次出現,實會執一疊碟返屋企聽,買metal野俾自己聽,買gothic野俾老婆聽,同買其他「soundtrack」做野用,佢一聽係諗到影像先,諗下點樣將聽到之音樂套入節目畫面之中,就好似SLIPKNOT夾越野電單車,ORPHANED LAND夾埃及旅遊,所以睇亞視有樣好就係間唔中有metal野聽,遲下會聽到Derek Sherinian同THERION完全唔出奇,會有更多唔知咩之darkwave,電子,gothic,folk,jazz同metal野,唔使問架喇都係佢衰啦搞到亞視咁嘈.見執得咁雜,都知道又係狂掃$120三隻果堆啦,你要搵band,搵名的話,呢度絕對滿足唔到你,但係如果齋為聽歌,老實講,真係有好多寶藏等緊你.但相信冇乜必要再提,因為咁耐以黎 - 係指大半年前開始擺呢個特價專櫃到而家 - 真係會去搵會去研究呢個架dband,只得兩個人,一個係個老豆,一個係張大導.其他,大多偶一為之.所以呢兩位老野都好開心:
「好在而家d後生仔唔識野!咁多正野又平,冇人同我爭可以慢慢摷好野出黎,真係開心!未必隻隻都好聽,不過噉樣搵下搵下搵到d野自己鍾意同好聽果份味道先係最享受!」
張大導走左之後,就出現走堂的阿捷,
「一個禮拜五日走三日堂,我都唔明你仲讀書做乜!索性退學算啦!」
仲有阿Ant,混吉者唔需要理.呢晚終於有新野玩喇,有Rock爺提供之紅白機熱血系列全線,唔知咩黎又只有為你嘆句生不逢時,想當年八十年代打4bit 8bit機之朋友有邊個會唔識熱血?可恨在呢個經典系列維持到超任初期,間公司就執左,熱血系列從此絕跡,可恨也可怒也.今晚試過咁多隻,除左行街果隻元祖《熱血物語》一流之外,最正果隻,居然係冇諗過會咁好玩之《熱血冰上曲棍球》,好玩在我玩得超勁係噉怒炒阿捷哈哈哈哈.隻game四對四賽事期間可以打人,執到波又可以儲氣出超必,今日俾我搵到隊超勁一出招超必一野掃死晒身邊所有敵人再射球射到連龍門都飛出觀眾席,今日皆旺商場一樓充滿爆笑聲同爆粗聲,都係多得呢兩條友.嘩大劑喇而家開舖真係越黎越唔似開舖,幾時正式轉營五蚊三個字?
今日最神奇,甚至可能係今年最神奇,係有個街客係TRHK門口徘徊左幾次,最後終於入黎,問「播緊呢隻咩黎」,係THERION新碟,唔知咩黎,但即磅$150.問佢,未聽過metal,唔識邊隊THERION,心頭好勿論價錢,好聽又遇到,唔使諗咁多,即入.真係架,好多時我都覺得,做街客反而仲易過做聽開果班客,因為好多野聽開果班反而做唔到.
今日奇蹟地神咁早起身,八點未夠已經彈起左,難得今個朝早有野做嘛,又拎野俾人又有人要見,兩個鐘頭原來可以做到好多野原來可以好充實.最正一樣係可以以公事為名名正言順地遲到,做晒野之後仲可以周圍躝下,去銀行搞下野,打多舖渣古都仲得,又可以去七仔篤篤魚蛋(七記魚蛋真係食過咁多檔最好食呀),十一點先返到公司,施施然果隻.
「唔驚俾老細小咩?」
其實都唔使咁早架食飯前返就得架喇,點遲都冇人鬧,因為新年公司會過擺年宵,今日要調動人手過去整攤位(當然唔包括頹廢的我),公司是日處於半冇皇管狀態,猖狂呀猖狂.又係瘋狂地上網,寫野同玩的一天.今日由街到公司都係狂聽PINK FLOYD,由"Dark Side of the Moon"聽到"Animals"再加埋已經「唔多PINK FLOYD」但我幾鍾意之「PINK FLOYD臨解散最後一作」"The Final Cut",每隻起碼聽左一次,迎接定後日Roger Waters演唱會.唔係好多progressive rock band會成日拎出黎煲,一黎我膚淺啦progressive野對我黎講太深奧了怒啡怒炸唔使用腦果d劉Sir先鍾意,二來有時太玩技術同概念真係好難搵到時機適合去坐低慢慢聽,但PINK FLOYD係可以任何時間拎出黎聽都聽得入耳聽晒成隻/幾隻碟,同每次都會聽出新野同唔會覺得唔掂,就係因為佢地果種空間同氣氛真係得佢地有.花心機去研究progressive rock,相信會聽得出PINK FLOYD音樂會有好多「似邊個年代邊隊」之情況,但勁在佢地可以有只得佢地先有之PINK FLOYD音樂,就好似而家好多(rock/brit) band一聽就會話「似PINK FLOYD」,或者「有PINK FLOYD成份」,而唔會講似其他,就係因為佢地果種音樂,聲效同概念太獨特太突出.所以一路以黎我都好迷呢隊野.今次Roger Waters黎香港,有PINK FLOYD,有"Dark Side of the Moon",但老實承認朝聖心態居多,睇宣傳都知道,其實呢場演唱會重點,(只)係Roger Waters呢個PINK FLOYD主腦,而唔係全隊PINK FLOYD,想睇完整PINK FLOYD演出相信呢世都冇機會,雖然話佢地達到而家之成就同創舉都係因為Roger Waters,但樂隊始終係團隊,另一個成功之因素,係David Glimour手結他,佢肯定係最強結他手之一,唔係技術高超,但三個音已經贏過好多人三千個音,聽PINK FLOYD其中一樣野就係因為想聽佢d結他,而家得Roger Waters冇David Glimour,即係得番一半,有元神但冇手腳,演譯果部份,唔會期望及得上以前.雖然掛住PINK FLOYD個名某程度上係取巧,但咁難得會有殿堂級甚至神檯級聖人黎到香港,買少幾隻碟食少幾日飯當撻場都要啦.到左呢個「老坑」唔係單指old-school而係真係指一班當年後生仔而家變到四五十歲之老坑,而家唔睇,真係可一不可再架喇.
呢晚,客唔係好多,不過好多奇人.有人,又有鬼,出現晒兩大魔頭,仲有兩大無聊人阿Ant同阿成,仲有大家食,自從新明食入侵之後,真係好耐未食過大家食,阿姐都問:
「好耐未嗌過我地喇喎!」
「生意唔好丫嘛阿姐!」
越黎越無聊而家大家,係無聊到走上黎打機咁無聊,當然係熱血物語啦都係行街game唔使用腦適我合,打機當然過癮,但更過癮係個紅白機模擬器.唔知點解,就噉插個joypad開隻game玩係用唔到手掣,如果想一個keyboard一個手掣雙打,插完joypad之後,要先用街機模擬器開隻圓桌武士,入到隻game detect到個手掣,跟住出番去,再開紅白機模擬器,噉樣先可以用手掣玩到紅白機dgame.戇居的.奇人用埋d野係奇d架喇.
你知架喇.呢排成日冇野睇,冇計,C&C1就爆喇!正派爆左,邪派煲到去最後一關,努力當中,但超難玩!相信要花夠幾晚先會爆到機,亦即係,
「過埋年先返黎啦小朋友!」
「劉Sir點過二月十四?」
好多人問呢條問題.答案好簡單:
「留係屋企打機囉!」
真係留係屋企打機打足成日.之前果晚 - 即係2月14日凌晨 - 怒煲C&C,本來都諗住訓覺返工,但打到最後一關冇理由唔打埋佢,跟住搏足通宵,終於爆埋邪派第一關,C&C第一集終於爆左!爆機之後已經六點幾(...),噢老細我都唔係太好意思返工喇,廢事返黎就訓訓醒就走啦.點幾鐘起身,食番個公仔麵,繼續打機,爆左C&C1,就梗係到第二集啦.直煲到過左今日.
「劉Sir的一天2月14日版,就係噉過.」
劉Sir的一天之尤特龍與小肥牛
20070224


text:
了解九州物產豐富嘅話,相信對聞名嘅鹿兒島黑豚一啲都唔陌生~不過要食鹿兒島黑豚,就唔一定要去到鹿兒島先有嘅,去福岡一樣有得食~承上星期繼續為大家介紹博多站AMU內嘅美食,而今次嘅主角就係專食黑豚嘅「遊食豚彩 いちにいさん」!
遊食豚彩 いちにいさん由鹿兒島起家,到依家已經喺全日本有十一間分店~呢間餐廳同位於東京嘅鹿兒島物產館有住莫大嘅關係,皆因物產館開幕之時,就係鹿兒島縣邀請老闆推廣鹿兒島美食嘅契機~慢慢做落就一路擴張,到依家連北海道都有分店啦!另外,有傳名字後半部分-いちにいさん (一二三)係取自東京同鹿兒島之間嘅國道號碼,因為由東京出發,順次序經過國道1號,2號同3號,終點就係鹿兒島啦!
餐牌有三大類別,分別係蒸鍋,涮涮鍋同埋鐵板,另外仲有唔同嘅小食同單點美食可以叫~侍應好好招呼,上菜後會幫你打點好晒,跟住佢哋教學烚就OK!健康啲嘅話就首選蒸鍋,一來蒸比較健康,二來豚肉下鋪咗唔少蔬菜喺度㗎~唔需要擔心唔夠味,因為枱面有胡椒柚子調味.
另外亦都試咗涮涮鍋,除咗豚肉之外,亦都包咗蔬菜盤同蕎麥麵~沾汁係沾蕎麥麵汁,食完豬肉食麵嘅時候都係用呢碗汁,鍾意蔥花嘅朋友可以自己加多啲!蔬菜盤裡面仲有手工雞肉丸,同樣美味!不過呢度掛住食唔記得咗影相,只係影低咗碟黑豚肉就食個唔停啦~呢度嘅套餐之所以係配蕎麥麵而唔係拉麵或者白飯等主食,係因為老闆原本係開蕎麥麵店,所以就順理成章開新舖嘅時候都繼續賣蕎麥麵.
大家有無食過呢間黑豚涮涮鍋吖?定抑或大家喺其他舖頭食過鹿兒島黑豚呢?歡迎大家分享下你哋嘅食評,一齊交流下啦~嚟緊仲有其他福岡美食介紹俾大家㗎,大家記得千祈唔好錯過啦!大家如果你有任何關於旅遊嘅問題,亦都歡迎您留言或者Inbox問㗎~
遊食豚彩 いちにいさん 官網 (日文):ichiniisan.jp
營業時間:11:00 至 23:00 (截單時間:22:00)
地址:福岡県福岡市博多区博多駅中央街1-1 アミュプラザ博多 (AMU Hakata) 10/F
交通:乘搭JR 或 福岡地鐵空港線前往 博多站 (K11),AMU位於博多站内靠近博多口一側.


text:
情人節 咁浪漫,唔少有意做人夫嘅都想襯呢啲大好機會 求婚 .不過,講就容易,要實行都真係唔簡單! 對好多男士黎講,從 求婚 到 結婚 依段時間,心情應該好複雜.首先要重拾力追女友時的無限熱情與忍耐,另外又要為開支頭痛......各位準新郎,不如睇下以下開支,你有無計算在內?
1 戒指……數量你要知 ?
好多準新郎其實唔清楚, 戒指 其實要買三隻!你可能會問,結婚唔係兩個人嘅事咩,做乜要買多一隻?原來除了結婚後大家會帶比較平實嘅 結婚戒指 ,仲有一隻係求婚用嘅戒指,平時話要有鑽石嘅就係依隻喇,但當然,求婚戒指有幾多卡有幾搶眼,就要睇你哋嘅意願及經濟能力啦……
2 婚禮統籌你要有
聽好多人講 籌備婚禮 其實係十級煩,尤其大家都有要求嘅時候.所以,為免老婆成世哦你,最好都係搵個 婚禮統籌 幫幫手,而比較全面嘅服務都需要五位數字嫁喇.除此之外,依家好多連求婚都會搵婚禮統籌幫手,預備驚喜俾未來老婆之餘,仲可以記錄低驚喜一刻.呢啲求婚策劃一般收費都要幾千蚊以上.如果你想豪啲去 外國旅行求婚 ,咁個價錢就會仲貴啲添!
3 禮金佢話隨便就好 ?
如果你同女友商量時,佢話願意嫁,仲話 禮金 隨便就好,你最好只係聽住先.因為禮金反而係最難節省嘅一環!根據調查,禮金嘅平均金額,由2014年起就企硬係$50,000以上*,本身以為禮金「隨便就好」嘅準新郎,都係快啲同外父外母傾傾啦.
除咗上述三項消費,結婚常見開支仲有 擺酒 , 婚紗相 , 蜜月旅行 等等,保守估計加起黎要超過30萬!你可能仲想儲多一陣錢,但你嘅愛人可能唔等得,咁到底心急人可以點算好?其實而家唔少銀行都有提供 私人貸款 計劃,可以俾客人應付短期所需.以 匯豐交稅「萬應錢」私人貸款 爲例,佢哋豁免全期手續費,無隱藏條件,算係市面上比較吸引嘅私人貸款產品.查詢詳情可 按此 .
更多 私人貸款產品資訊 ,請按此.
按此瀏覽更多匯豐銀行產品.
優惠須受有關條款及細則約束
*資料來源:ESD 生活易《2016年結婚消費調查》


text:
相信呢大半年大家都忙住抗爭同抗疫,心情都未必會太好,而我都無心機咗好耐,人生好似突然無晒方向.不過休息咗咁耐,都喺時候振作起嚟,搵啲嘢做下.既然無得出街,咁就分享吓啲舊文啦!話說上年 8月左右我 依莉詩 join 咗個彈流行曲嘅短 course,亦係人生第一次學鋼琴,果然音樂喺可以幫助人抒發情緒,令心情會變好一啲!
零樂理知識都學得
成日覺得識彈琴嘅人好叻,但自己就一路都無機會學,到大咗先嚟學又怕尷尬!@mingspiano 專教人彈流行曲,聲稱就算零樂理知識都學得,所以就膽粗粗去試堂.咁大個人先第一次接觸鋼琴,咩 CDEFGAB 都分唔清,好彩導師都好有耐性,先教咗一般嘅彈法,再用特別嘅琴譜指導,話咁快就彈到首極唔流暢嘅「我的驕傲」!
3小時真係學得識?
始終我都無音樂底子,進度都比一般人慢,好彩導師都好好,明白大家嘅忙碌,無特別給予壓力,所以每堂都好輕鬆愉快!由初初左右手唔協調到愈彈愈順,真係覺得好神奇.原來自己仲有吸收能力,可以學到新嘢嘅,所以話,唔好畀藉口自己,勇敢去試,就有無限可能!至於係咪真係 3小時就好得識呢?我就認為睇天份嘅,佢特別嘅琴譜好易明,可以好易彈到,但流唔流暢就真係要靠練習啦!
流動鋼琴教室
武漢肺炎愈嚟愈嚴重,大家都避免外出,更唔好話出去尖沙咀咁遠學琴!而佢哋就新推出咗流動鋼琴教室等大家抗疫之餘都可以「停課不停學」.嗱~戴返頭盔先,我就未試過咁樣上堂嘅,不過聽落都幾有趣,有興趣可以試下吖!
更多一日遊路線!
屯門後花園偽日本打卡路線!藍地水塘+龍門居夜市|周末好去處|一日拍拖行程
鴨脷洲漁村風情半日遊!食盡老香港情懷 – 船河,大排檔,糕點小食
長洲 1.5 日單車美食懶人包!食盡 7大小食 + 張保仔洞探險
網址:ErieDiary.hk
YouTube:ErieDiary


text:
有時見到啲人講到話外地無種族歧視,有歧視都係自己問題…… 其實講得呢啲野嘅人真係少年你太年輕了.
如果你問人,德國有冇種族歧視,隨住你問嘅人嘅背景唔同,大家都會比好多唔同嘅答案你——小至喺街上面對住你chingchangchong或者係打鳩你,如果你係一個白人男人,遇到呢啲事嘅機率係會少啲-唔係話無,如果你比人聽到可能你係波蘭口音嘅,咁真係有機會比人追住嚟掟野;如果你係亞洲男人,但係生得超高大嘅(起碼要到180),咁可能遇到呢啲事嘅機會又會少啲;隨住你嘅社經背景,衣著,同身型嘅唔同,你喺一個社會所經歷嘅事都會有唔同.
咁多年嚟講得太多我喺街度比人點樣蝦嘅例子,今日想講一個喺做嘢嘅例子.
而家我喺一間影樓度打工,間影樓已經出咗柏林,搭火車加單車要個半鐘或者兩個鐘先到嘅地方做野.(唔踩單車靠啲死人村落巴士有機會會塞車遲到)啲客人基本上都係清一式德國人,又或者係德國波蘭邊境嘅波蘭人(我只係從佢地嘅姓氏同口音去估啦)佢地都真係唔係同柏林啲大城市人,柏林城市入面啲人見到你亞洲樣,分分鐘仲會話「你邊度嚟架」「你講到德文好好呀」當然呢個都會create另一種問題(喺度大嘅vietnamese german 成日都比人問),但係想講嘅係喺大城市嘅人會對住非白人會多少少嘅認知同包容.
佢地見到我一個亞洲女仔仲要咁矮嘅,有啲客人都可以真係好唔友善——未必會講出口,但係我見到佢地點樣對我店長,就會明白其實應該都真係關我個人個樣嘅事——店長係一個廿歲嘅女仔,但係由十六歲開始職訓到職訓畢業再直升機咁一年之後上去做店長,佢行出嚟嘅感覺都已經好唔同,雖然細我五年,但我都叫佢一聲姐-就算係另一個女同事,十九歲,香港話語都係靚妹啦,但都真係比較高大,啲客會-唔可以會好有禮貌,但至少唔係發哂脾氣嗰種對住佢
有時我店長見到我比客蝦,佢會即刻走出嚟幫我平亂直接屌客,啲客一見到佢就會即刻收皮走(試過一朝比客屌三次LOL,其中一個理由係我無辦法即刻serve佢,但鋪頭爆哂廠)老細次次都保我,battle返轉頭,「咁係咁架啦你見唔到好多人咩,等下囉,下撚下都即刻呀而家?」一野收哂啲客皮-而店長都會同我講,我要有自信啲屌返轉頭,「你已經咁細粒你唔再有自信啲你真係會比客蝦到上心口架!」
當然我都好慶幸店長唔係屌我咁廢而係鼓勵我叫我要企好,有自信地屌客,但其實就算我喺度已經咁耐,喺德國一齊住嘅都係locals,但係係大學生,同我而家對緊嘅超級local 客真係好唔同,我啲客係分分鐘最遠去過嘅地方係西班牙嗰個可以講德文通行嘅Mallorca,我就算識講德文,我個accent都會令我有時都會蝕咗道氣.
當然,可能真係好多因素炒埋一碟,但只係想講,喺外地仲要唔係講英文嘅地方,仲要係一個咁撚矮嘅亞洲女人,真係堅仆街磁石,你唔撚tough啲啲獅子老虎會走嚟咬你,如果唔係點解我會變得愈黎愈惡?因為你唔惡你就會比人蝦到上心口,小至喺街,大至喺做野都係,我都仲未講就算係白人德國女人,都好難爬到上公司高層,呢度好多公司啲老細個個都係potentially因為後天食得太多野要打胰島素嗰種樣尸位素餐成日喺度鳩up嘅白人男人囉.
如果要移民,想知道當地大約係點,喺你問人嘅過程,你都要睇埋呢位移民嘅背景(德國嚟講係,佢屋企本身有冇錢,佢係做邊行,係咪做藍卡戶,佢係咪白人,佢係男人定女人,佢有冇戴頭巾之類)佢嘅基本設定好影響佢對於一個地方嘅觀感同經歷,愈多仆街磁石tag(例如話女人,本身唔係白人國家嚟etc,唔係藍卡撚)呢啲得出黎個觀感通常都會愈差lol
喺我嘅諗法就係,如果要移得民,都要真係要好問心,自己可唔可以接受到好多野真係二等公民mode,喺街都要無啦啦比人挑戰你,你可以話喺香港都係二等公民,咁我會問你,咁你問咗香港啲brown people 未?
畢竟你唔係白人如果又唔係藍卡撚真係好多野都要咬緊牙關-如果無咁嘅覺悟,真係好好三思係咪真係要走,亦都未講,好多有能力走嘅,可能本身喺香港搵嘅錢都真係唔差,我基層人工都交30%稅走,香港人工稅後有時仲要比呢度local更加好,但嚟到真係有機會人工同社會地位都跌幾級,仲要你有咩事睇心理治療都好多時要講德文,而呢樣野嘅滋味,就算我寫幾多字,寫到繪形繪聲都難以言傳呀~
當然,我亦都有見過有朋友可能係三十歲先嚟,都叫做somehow manage 到,當然都真係好辛苦,所以都真係睇你有幾好彩同你有幾tough 嘅講真.
P.S. 藍卡撚即係EU Blue card,係一個特快拎永居嘅計劃,如果你係短缺工種類,搵到過41808 歐稅前一年(2019數據),又或者係53600稅前(非短缺工種類),咁你就可以18個月內永居,德國嚟講除咗傳統精英,N展撚 IT9好多都係藍卡撚,我成日笑稱Blue card 撚係移民入面嘅藍血撚,去外國人事務局續簽證基本上唔洗排隊(其他人嘅話你係可以夜媽媽三點去排隊,記得唔好飲咁多水),又睇少好多面色,好彩有公司幫你搞仲可以去比商務客嘅簽證部,簽證嘅黑卡客咁,而我呢啲就梗係無可能係藍卡撚啦 :o(
P.S. 2 咁你一定會話,咁辛苦你又唔走,第一我返香港有咩做?乞食呀林鄭都係比五百阿婆唔係比我啦,第二係呢度新紮職都有廿五日年假同埋租金無咁癡線咁囉(但柏林樓價呢幾年都升咗超多),即係講咁多,移民呢家野真係似打機,真係如果你唔係尊貴人種同屋企好有錢,都真係換過個server 打機但係server 都一樣可以spawn 咁多怪出嚟比你打


text:
日本仔侵略,英國殖民地統治
我細個讀書果陣時,教中文個老師,咬牙切齒咁樣講日本仔侵略中國,但係佢就從來冇批評過英國侵略同埋統治香港.殖民地統治底下,喺我讀果間學校,英文係學習主要語言,絕大部份科目都用英文學習.唔單止係咁,我哋開學校早會仲要唱英國國歌:上帝保佑女王.
當年就算唔識分析都知道要用英文上堂,要唱God Save the Queen都係因為香港係英國殖民地.當然慢慢先至學識語言同埋權力嘅關係.
澳洲原住民,世界反殖民運動
之後去澳洲讀大學.佢哋當年都係唱God Save the Queen.澳洲係白人同埋英文嘅世界.喺澳洲見到甚至認識咗一啲原著民,讀咗一啲關於佢哋嘅歷史,佢哋俾白人殘害,佢哋嘅土地俾白人侵佔,婦女俾白人強姦……白人用有天花菌嘅被毯令到佢哋惹到天花,啲原住民完全冇抵抗力,死咗唔知幾多人.白人更加夾硬將原住民嘅仔女同佢哋同父母分離,俾一啲由教會主辦嘅機構同埋營舍托管教養,果啲細路要學英文基督教聖經同埋白人嘅文化!呢啲細路大咗之後只會講英文,更加冇咗佢哋原本嘅文化.
當然當年澳洲嘅原住民有零星反抗,佢哋話唔要assimilation(同化),要integration(融入),佢哋開始有爭取原住民擁有祖先領地嘅權利運動.原住民爭取各種權利嘅運動,美國嘅原住民更加積極.
再放眼果陣時亞洲非洲已經進行咗二三十年,而且唔少地方成為咗獨立國家.不過好多前英國殖民地獨立之後,英文繼續成為官方語文.印度,巴基斯坦,馬來西亞,肯亞,烏干達,尼日利亞……殖民地時代英國人係統治者,英文係統治者嘅語言,要喺殖民地社會力爭上游飛黃騰達,無論做生意做英國人嘅買辦你都要識英文,識講英文,識寫英文,你就可以揾到錢同埋掌握權力.喺香港呢個英國殖民地亦都係一樣,你要喺英國殖民地呢個制度往上爬,基本上要識英文學好英文.所以當年許多父母,或者佢哋喺中國大陸逃落嚟香港,又或者佢哋唔鍾意中國大陸嘅制度,都想佢哋啲仔女讀英文學校(即係嗰啲所有科目,除咗中文,都要用英文教,英文學嘅學校!)當然呢啲教育,我哋叫佢做殖民地教育,奴化教育!
香港中文運動
七十年代初我哋攪中文運動要求中文成為法定語文:果陣時好多政府文件冇中譯,法律條文都用英文,政府通知告示,間中有翻譯,但係都以英文為準.一啲老人家要去郵局寄野返大陸救濟親戚都要填張英文表格講清楚郵寄物品係乜野.
中文運動當然係一個有關權力嘅運動.記得中文運動當年吸引咗好多中學生參加:有啲英文中學嘅校長就叫中文老師喺早會度講,叫啲學生千祈唔好参加.
而果陣時有個義大利年青女記者,我已經唔記得佢個名,但佢果張報纸好有名,叫做Lotta Continua繼續鬬爭,係份幾激進嘅報紙.個女記者問我:你哋爭取中文法定,爭取嘅係唔係普通話?我話唔係,我哋係要講廣東話.佢跟住問:咁你哋係唔係要攪香港獨立? 或者廣東省獨立? 佢咁問我覺得有小小奇怪.當然我哋反英反對英殖民主義,實在好明顯,不過香港獨立冇深刻咁考慮過.香港唔似得新加坡,有馬來西亞要踢佢出馬來西亞聯邦.中國唔會踢走香港.兼且對我地嚟講,香港係中國革命嘅飛彈發射台.
中文運動唔算係一個好成功嘅運動.最後爭取到嘅係政府係公事上多啲用中文.
語文運動,孟加拉獨立運動
支持語文運動俾人覺得有搞獨立之嫌,都係難怪嘅.中文運動沉寂咗冇幾耐之後出現咗孟加拉獨立運動,呢個獨立運動,好明顯係同語文有關.孟加拉獨立運動係一九七一年,當期時住喺東巴基斯坦嘅孟加拉人(佔東巴人口百分之九十八)要求脫離巴基斯坦成立孟加拉國.不過孟加拉人嘅獨立意識早在佢哋爭取孟加拉語成為法定語文嘅時候逐漸形成.
喺1947年,巴基斯坦脫離英國統治立國.巴基斯坦國分東西兩邊,相隔18,000里.兩邊嘅民眾,雖然都信奉回教,但係兩地嘅人就有極大嘅文化差異.東巴人講孟加拉話,西巴人講烏都語,西巴人擁有政治權力,將烏都當做國語,迫東巴人用烏都語,又將東巴嘅資源掠奪運返去西巴基斯坦,當正東巴係殖民地.不過東巴嘅孟加拉人爭取運用孟加拉話嘅權利,學生喺1952年2月21日保衛母語遊行, 遭到鎮壓,有七名學生被槍殺.不過喺54年5月9日孟加拉語終於成為東巴基斯坦其中之一個法定語文.但係孟加拉人經過爭取母語運動,仍然繼續遭受殖民主義式嘅統治同埋剝削,民族意識日漸高漲,結果孟加拉人起義,遭到西巴基斯坦極殘酷嘅鎮壓(西巴基斯坦軍隊一共屠殺咗二百多萬孟加拉人),當年中國共產黨害怕孟加拉獨立運動會鼓勵西藏人維吾爾人爭取獨立,所以中共一直為巴基斯坦軍隊提供武器同埋搖旗吶喊.
港獨,保衛釣魚台運動
孟加拉獨立並冇鼓勵港獨.相反差不多同時發生嘅保衛釣魚台運動令到香港不少年青人 / 學生開始認同自己係中國人.美(國)日(本)私相授受我國領土釣魚台係好民族主義,好認同中國嘅口號,而面對日本,面對美國,反對聲音叫得較為響亮嘅當然係共產黨而唔係國民黨,所以大部份參與運動嘅大學生都俾北京政權統咗去.當時有另外一啲人認為保釣係要反對美日帝國主義而在香港保釣亦都要同時反對殖民主義!不過前者在大學校園嘅影響力較大,故此大學啲學生會學生報都大部份認同中國大陸共產黨嘅政權.至於釣魚台係屬於魚,海龜和飛鳥嘅講法都係好多年之後先至聽到.
當年大學生認同中國擁抱共產黨,佢哋認中關社(認識中國關心社會), 讀毛選,唱紅歌,着白恤衫藍長褲白飯魚,當然少唔得學習普通話簡體字.坦白講學普通話簡體字唔係問題,認識中國亦唔係問題,只係佢哋將人民日報紅旗求是呢啲消息同埋資料當做真理就真係大問題.不過最後毛澤東死,之後四人幫倒台,呢班人就跌咗一跤,有人就如夢初醒知道俾人呃咗,但亦有啲人立即轉軚,跟住新嘅領導.當然十幾年之後,89年嘅民主運動,又令到一啲人再跌一跤,不過只要你緊跟當權者與及識得講當權者嘅語言,你就會得到好處.
識字,手語,充權
巴西一個好有名嘅成人教育家Paolo Freire,佢喺巴西開辦成人識字班,開宗明義就係要透過識字班令參加嘅農人工人認識統治者嘅語言達到充權效果.佢嘅識字班唔係教民眾嘅土話,係教葡萄牙文,因為葡萄牙文就係巴西統治階層嘅語言.農人工人掌握葡萄牙文,可以有信心提出佢哋嘅訴求,使用佢哋嘅話語權,對話或者談判.巴西嘅農人工人乃至原住民需要認識統治階層嘅語言,仲有一個重要原因,就係知情權.
如果因為得唔到統治者嘅資料,冇正確嘅資訊,只能夠被蒙在鼓裡面.2014年嘅雨傘中,聾人一直投訴資訊唔夠.運動影響住全香港人,但係因為缺乏手語翻譯,令聾人覺得跟唔上發展.冇最新嘅資料同埋消息,令佢哋徬徨無所適從.2019年嘅反修例運動中,聾人同埋佢哋嘅健聽朋友,再唔被動,我哋可以留意到每一次反修例公開集會,每一次民間記者招待會佢哋都有健聽手語翻譯在場,同時有聾人將手語嘅翻譯用手語再傳開去.佢哋更做咗一首手語版嘅 .啱啱相反,無論係林鄭抑或係警隊四點鐘記招或者政府抗疫記招都係冇人做手語翻譯.
Linguistic genocide,Cultural genocide
我哋要知道香港同世界上嘅聾人俾健聽人壓迫,自1880年以來一直唔準用佢哋嘅母語,即係手語,去學習同埋溝通.當年一大班嘅所謂聾人教育專家,係米蘭開大會(佢哋有計劃有預謀咁樣去邀請同聲同氣嘅人去開呢個會),大會決定聾人返學,唔能夠用手語,只可以讀唇學習發聲.呢種做法聾人叫做linguistic genocide,語言上嘅種族滅絕.全世界聾人,包括香港嘅聾人,佢哋嘅母語一直受到壓制直至2010年,當時喺温哥華舉行一次聾人教育會議承認1880年做咗一個非常錯誤對聾人損害非常大嘅決定!
我哋一邊廂見到香港聾人爭取佢哋嘅文化權利(包括對佢哋嘅母語尊重同承認),但另一邊廂我哋就見到中國共產黨點樣將新疆嘅維吾爾族人再教育,漢化,壓制佢哋嘅語言文化宗教,似乎係進行緊一場cultural genocide文化上嘅種族滅絕!與此同時,中國共產黨亦要壓制地方上嘅方言.喺中國大陸嘅廣東省電視台,好似全部都要配普通話.而喺香港,好似又話要用普通話喺學校上堂.
Esperanto,保衛廣東話
老實講一個地方,一個地區乃至全世界嘅人都能用一種語言溝通係一件好事,但係絕對不可以強迫,更不能夠壓制地方嘅語言.(要不要試試Esperanto世界語?一啲曾經充滿理想 / 夢想嘅人發明Esperanto,一種易學嘅人工語言,中國無政府者巴金曾經係Esperanto世界語好積極嘅倡議者,不過就唔係好成功.世界上其他地方亦一樣:一啲都唔成功.幾年前去到波蘭世界語嘅發源地Białystok,發覺果度啲人,小小嘅一個世界語博物館,都保存唔落黎.)
點解要保衛廣東話?點解要保衛所有少數民族嘅語言?其實係擁抱Diversity多元化呢個價值.喺生物世界裡,我哋講biodiversity,擁抱生物嘅多元,一種生物也不能少.喺語言喺文化嘅領域我哋亦都講diversity, 擁抱多元,一種語言也不能少.
舊年2019係五四運動1919嘅100周年,我就諗究竟五四運動對我哋有乜野啟示?五四運動係一個語文運動,我地叫佢做白話文運動.白話文嘅意思好簡單咁講就係「我手寫我口」,2019年「我手寫我口」應該就係用廣東話寫文章,用廣東話創作.我地要尋找三蘇嘅文章,搵翻甚至出版用廣東話寫嘅劇本,小說,廣東歌……我哋要尋找廣東話文章劇本,小說,廣東歌嘅美學,我哋要喺香港同埋大灣區攪一場媲美五四嘅新文化運動!
〈本文內容僅代表作者個人觀點,並不代表「虛詞.無形」及香港文學館的立場.〉


text:
一般老師教Mathematical Induction都好「保護自己」——單刀直入將答題格式交畀你,只要你有一定程度嘅運算技術,跟足就會攞到分.如果你攞唔到?或者你覺得好難?咁就係你嘅運算技術出問題~唔係佢嘅問題啦~
答題格式,我都好重視,但如果連Mathematical Induction呢一課——好容易用常識去理解嘅一課,都只係停留喺死做爛做嘅話,就唔係好負責任了!
我喺呢一期嘅課堂裏面,答題格式我會照畀你,不過!我保證會用淺白易明嘅講解,令你徹頭徹尾明白曬Mathematical Induction嘅原理,花最短嘅時間攞齊5~7分不特止,仲要做到就算以後唔再溫書,都依然記得點做!至於運算嘅步驟,我唔會推卸畀你就算~我會連運算嘅步驟都變埋說明書!連運算都變成答題格式嘅一部份,只要你照跟,就題題都做到!甚至乎連(b) part嘅追加題,都逐步教曬你點拆,同埋有咩常見伏位!要學技巧,就學到最徹底!
課程大綱
Lesson 1:Principle of Mathematical Induction
Lesson 2:Analysis of Marking Schemes
Lesson 3:Application of Mathematical Induction
Lesson 4:Advanced Questions and SUPER TRICKS!!
課程目標
用常識思考法理解Mathematical Induction,永世都記得呢個概念
明白DSE嘅Marking Scheme點樣畀分你,知道點樣寫最少嘢都攞齊分
睇穿曬所有常見伏位,做親M.I.都可以熟到一望就起筆,無須思考一直寫至完成
無論題目出到幾深,都識得將SUPER TRICKS用曬出嚟
課程配套
精讀筆記
呢套課程會由你已有嘅知識開始,用 DSE 實戰角度幫你 K.O. 所有你搞唔掂嘅 Concepts,Skills,題目,一站式解決晒你嘅煩惱. 掌握我嘅「Cal 機搶分技能」,「常用考試外掛」,你就可以喺考試達致「零失手」,穩 4 望 Lv 5+ !


text:
男人的Fantasy (八十二)《綠豆》與《男人唔可以窮》
圖片來源:互聯網
最近朋友間都興起一個話題,就係討論ViuTV播映緊嘅劇集「綠豆」,一套以都市多角男女情做題材嘅劇集.
我未仔細睇過呢套劇,但每晚睇佢哋喺WhatsApp討論,就已經覺得好有趣.每晚都聽到佢哋講林保怡嘅角色有幾細膩,又或者係廖碧兒有幾慘,我都總係覺得呢一類劇集咁受歡迎,係因為大家都鍾意睇自己.
城市愛情故事,是他也是你和我;其實不外係速食,外遇,掙扎同決擇,統統都係愛情路上走到一把年紀嘅我哋都經歷過.呢一種係自己睇得好過癮,但同伴一齊睇就要好小心翼翼嘅故事,因為稍一唔小心,你俾對方發現你都曾經有戲中遭遇時,你就真係周身都唔得閒.
而自己一個睇嘅時候,我哋就好似搵到共鳴一樣.愛情世界入面,好多事本來就唔會太合理,有時有啲選擇就連自己都覺得離譜,但可以推得郁你去做呢啲咁離譜嘅選擇,呢啲就係愛情.
連自己都覺得唔合理嘅情況下,我哋搵到共鳴.個感覺就好似俾人扶你一把咁,仲要係大家互不認識,我只不過喺免費電視台中同你萍水相逢,你話呢種心靈雞湯有幾咁濃郁.
個情況就同我當年寫男人唔可以窮一樣,薛可正同張以娜,其實就係世人對愛情嘅兩種狀態.每個男人都同我講佢同薛可正好似,因為薛可正呢個角色本來就係自私自我加自卑,呢啲統統都係男人知道自己擁有但從來唔肯承認嘅劣根性;而張以娜係一個好偉大嘅人,所有女人就會同我講,佢以前都做過張以娜,因為所有女人喺愛情入面都覺得自己係非常咁偉大的.
我唔理大家覺得呢種配對有冇落差,但的確可以令好多人對某一種執著而釋懷.前面都講咗,愛情世界入面係可以有好多離譜決定,因為每個人嘅愛情世界都係無譜.我哋成日嘗試喺無譜入面搵出理據同合理,但其實最後都係冇用.
呢一樣就係愛情嘅本質,想自主又想被認同嘅本質.仲唔明呀?唉你返去睇多啲劇先講啦.
薛可正Facebook Page
http://www.facebook.com/sithoching


text:
香城青年誌 噪音篇 (1)你好撚嘈呀
係你人生入邊有無怨恨過自己嘅出身?
可能係讀小學嘅時候坐你隔黎位個肥仔多零用錢過你,佢可以落樓下小食部買野食,
但你就要捱餓等到午膳,
佢仲過份到耐唔耐就串鳩你屋企窮拎下優越感.
又或者讀中學嘅時候你考衰左中學文憑試,
你個同學又考衰左文憑試,
但同學屋企有錢供佢出國讀書,
讀唔掂個時仲有人課金比佢續命重考.
你都可以重考,
不過係重考文憑試或者直接出社會捱世界.
就算幾努力幾懂事嘅後生仔,
佢都在所難免會去思考
“點解人地屋企咁好,我得啲閪野?”呢個問題.
我個名叫尹公度,
讀音可以係量度個度,
又可以係公道個道,你喜啦.
我細個問過我老豆究竟係讀咩音,
佢話公道個道,希望我追求公義,
受到委屈嘅時候勇敢為自己發聲.
當時聽到覺得好感動,
原來自己個名改得咁有意義.
大個左就諗,自己唔會做呢啲笨柒野.
我都問過阿媽,我個名到底點讀?
佢話讀量度個度,
希望我做咩之前都諗過度過,三思而後行.
我大個諗返就屌左聲,
你地兩公婆可唔可以夾下口供?
我尹公度對我出身家庭出身最大嘅怨恨就係,
點解我無一個好似桜もこ(KAWD-884)咁靚,可以比我近親相.....咳咳......
我尹公度對我出身家庭出身最大嘅怨恨就係要由我細個講起.....
當時我仲係同阿哥一間房訓,
當然係分開兩張床啦,
但又唔係最傳統個隻上下格床.
即使過左咁多年,我仍然無辦法忘記當晚嘅事,
我訓訓下比個痴線阿哥用枕頭打醒左,
我望撚住佢,如果早知道男的也會被性侵,
咁我一定會更加保護自己.
唔係個回事啦,
當年仲係傻校長食橙皮同明白了計算可變簡單嘅本土時代,傑哥不要呢啲外國勢力仲未掘起.
我阿哥打醒左我之後咁講左句
:「到我訓啦屌!你啲鼻鼾聲好撚嘈呀.」
我細個嚇到仆街,成晚眼光光等天光.
第二日同老豆講左呢單野,
佢決定係屋企間房比我.
就係咁,
我享受住自己一間房嘅優質睡眠直至出社會做野,我先發現呢個家族嘅人訓唔好就會嬲鳩.
香城青年誌 噪音篇(1)完
香城青年誌 噪音篇 (2)退休生活
今日我尹公度打左份牛工三年都比人炒撚左,
公司話新型流感疫情嚴重所以要減人手,
我講左句乜撚新型流感?即係武漢肺炎?
可能就係呢句得罪左個愛國愛黨嘅老細,
就算係我呢種做開幾個人工作量嘅自由打手都比佢拎黎開刀,
今鋪真係厲害了,我的國!感謝黨!
無左份夜更閪工都係好事黎,
我終於有時間可以打返之前儲落堆遊戲
,今年已經二零二零年了!
我連《生化危機柒》都未撚玩呀!
家下可以享受退休生活,訓到自然醒了!
仲可以日日匿埋係屋企打機,打到不見天日.
唔洗驚比班成日返大陸叫雞同食海底撈嘅廢中廢老同事傳染了!
我嘅計劃應該係咁,點解結果會變成咁樣?
出社會之後第一次有時間瘋狂打機,
有左訓到自然醒嘅機會.
兩種快樂重疊係一齊,我應該會好開心先啱架?
為什麼最後會變成這樣呢?
我間房窗出邊對撚住條渠,條渠好似條河咁大.
有時會傳黎農場啲豬屎味,
無味個時條河啲水混濁到仆街,望到都覺得臭.
呢區嘅邨民都叫呢個位做臭河,
就係我開展自宅警備隊生活嘅第一個早上,
我比人嘈撚醒左.
我望出窗睇下係邊撚個仆街早上十一點幾係到嘈撚住曬?
結果係臭河對岸發現有個阿叔拎住咪再開行音箱唱歌,我關撚住窗都係聽得好撚清楚,
聽得好撚清楚但聽唔明佢唱乜鳩.
好似哭喪破地獄咁嘅魔音,
除左填海華首《我們都是中國人》之外一個字都聽唔明.
可能街坊消遣娛樂下,一次半次唔好計較啦,
跟住我無理到佢,牙都唔刷住就瘋狂開始打機.
第二日同樣歌聲叫醒左我,我都覺得算啦唉.
大家日日匿埋係屋企防疫,壓力都大嘅.
日子慢慢咁過去,情況持續左兩個月.
我今日又醒左,鬧鐘都唔洗較.
感覺到有種衝動,唔係晨勃,係我體內嘅真火.
我內心嘅岩漿已經準備好噴出黎了.
我打開窗望去臭河對岸,
係同樣熟悉嘅身影,佢今日著左白色衫呀,
一樣企係政府用鐵絲網圍撚住嘅禁止進入區域到唱歌,
唱嘅都係個幾首魔音.
就算係啱啱落完雨,個地下仲係濕濕地,
佢都風雨不改,努力不懈咁堅持住呀.
我真係好佩服佢呀,
我希望佢知道有一個聽眾係默默咁支持住佢架.
我拉開左個窗花伸左上半身出去,
小朋友切勿模仿,我受過專業訓練.
我深呼吸之後大叫左聲:
「對邊河條廢老可唔可以唔好撚唱歌呀?
好撚柒嘈呀,屌你老母!」
之後我縮返入房,嘩,
我尹公度頭先嘅表現簡直就好似當年長坂之戰,張飛喝退百萬曹軍咁有氣勢.
我以為係咁有氣勢,
條廢老都係繼續唱得好開心.
可能老人家聽力退化,我決定再叫多次.
好似魏延咁大叫誰敢殺我!
同樣嘅呼喊,我嘅聲音都無辦法傳達到對岸.
山不轉路轉,可以架話我都唔想用個個方法....
香城青年誌 噪音篇 (2)完
香城青年誌 噪音篇 (3)政治手段
前排區議員選舉,
我住個區做左兩三屆嘅隱性工聯會議員廢老終於輸撚左,當時開心到想去佢面前扮《選戰》嘅廖啟智,指撚住議員廢老個半禿頭大罵一聲
:「廢物!你下馬天經地義!」.
我搵左搵區議員辦事處個電話,
好似打比鍾意嘅女仔咁有少少緊張仔,
估唔到有一日我要動用到政治嘅力量.
電話響左幾下,咁都正常嘅,
疫情期間又派酒精又派口罩之類一定忙架啦.
個電話再響幾下之後終於通左.
「喂,你好呀,我姓尹架,
就係(消音)區(消音多次)嘅居民黎.
有少困擾希望你地可以幫下手.」
「尹先生你好呀.
我姓高嘅,係辦事處嘅主任,
有咩可以幫到你呢.」
「咁每日大概十一點左右就會聽到有人好大聲唱歌,咁個位置呢就係....」
「係咪臭河個邊呀?」
(嘩屌,唔通佢地個辦事處係地下都聽到?)
「係呀....」
「其實我地都收到好多投訴架啦,
但臭河個邊就唔屬於我地嘅管轄範圍嘅.」
(屌呀,唔通政治嘅力量都吹個阿叔唔漲!?
比人嘈醒個下真係好撚柒辛苦呀,
唔通唯一嘅救贖就係搵黃金聖鬥士處女座沙加對住我用天舞寶輪嘅五感剝奪,奪去我嘅聽覺,
我先可以訓到自然醒?)
高主任係呢個位停左停,
好似feel到我失望又講多幾句.
「但係我地每次收到投訴呢都會聯絡警民關係組,睇下佢地會唔會派人去處理下,
咁因為佢地唱個時間唔係個管制時段,
所以我地只能盡力而為.」
「另外呢,
星期日下午四五點左右都有班人唱歌再大聲啲嘅,有無辦法處理埋?
要求佢地音量細聲啲都做唔到?」
「我諗佢地唔會細聲啲啦....」
「咁麻煩曬高主任了,拜拜」
傾到呢到發現再落去都無意思,我就收左線.
路不轉山轉,可以架話,我都唔想用個招呀.
唔通我要等呢區新增臭河選區嘅時候參選先可以光復到?
但我讀唔成書又蠢都係唔好做代議士好了.
與其等班忠誠勇毅得閒有心情架話,
不如我落去爆鳩歌唱廢老個音箱仲好啦.
忠誠勇毅根本無制裁真正邪惡嘅決心.
為左奪回我寧靜嘅藍天,
申張正義係無法假手於人架!
香城青年誌 噪音篇 (4)正面衝突
我又比廢老嘅魔音嘈醒左,
一次又一次咁重複經歷睡眠質素低下嘅痛苦.
我知道要結束呢個循環得一個方法,
我打開櫃桶,
入邊有鎚,士巴拿,剪刀同一盒口罩.
應該點樣幫個廢老黎一場震撼教育呢?
當年成功cut有線都係建基一位無名英雄嘅犧牲.
我最後三樣武器都無帶出去,
係櫃桶到拎左個口罩戴住就落左樓衝去對邊岸.
講下姐,唔通真係爆佢音箱咩.
啲廢老好鍾意叫人打鳩佢,
身體又唔撚係好,腰又企唔直,眼又擘唔撚大,一陣食我第一神拳就原地瘁死個下點撚樣贏呀?
我個名叫尹公度,
注定係個要為不公義發聲嘅青年.
我同個廢老只係隔住一個鐵絲網 ,
背撚住我全力歌唱,無察覺到有人準備背刺佢.
我來回踱步,諗緊點出聲好,
同埋見到隔黎有三個撚緊疑似受管制嘅鐵鏈狀武器嘅習武型廢老,可能係廢老嘅同黨或者保鏢.
我個名叫尹公度,做野要諗過度過,
雙拳難敵四手,此時不宜硬碰.
我諗住走,大人不記小人過.
突然個廢老唱到我們都是中國人!
佢個樣好投入,好享受,我睇到無名火起.
我企正佢後邊,
個樣擺到好似《絕命毒師》個白華特老師咁嘅嬲鳩樣.
「先生,你唱歌可唔可以細聲啲?」
歌唱廢老好唔耐煩,
習武廢老三人眾都停左手望住我.
歌唱廢老㩒停個音箱,拎住支咪望過黎.
「咩大聲呀,家下幾點呀?」
廢老拋返我,但我已經唔係以前嘅我了.
我唔到係個怕事嘅小朋友.
廢老必須被毀滅,正義會得到彰顯.
「你想知幾撚大聲呀,
我係屋企關撚住窗都聽到你唱歌呀,
你要唔要睇下段片呀?
我錄低左喎,唱歌咪唱歌囉做乜鳩要用咪唱呀?好撚多街坊投訴你架啦,
唔信打去區議員辦事處問下呀?
洗唔洗我都帶個音箱同咪落黎一齊唱呀?
黎明來到!要光復這....」
我講嘅時候係咁搖個鐵絲網,
好似你睇啲監獄或者喪屍電影咁.
「唔好意思呀細佬,我會注意架啦
喂喂喂,咁樣大唔大聲呀?」
歌唱廢老終於肯較下個音箱.
「你係好撚細聲都會傳去啲高位到呀仆街,
咪撚過幾日又較返大聲呀,
唔好要我再落黎呀.」
跟住我拂袖而去,嘩,
成個畫面好似白老師第一季整爆個乞人憎有錢佬架車咁型.
香城青年誌 噪音篇 (4) 完
香城青年誌 噪音篇 (5)出身
我又起左身,睇一睇電話.
咩呀?竟然訓到去十二點!?
我竟然無比個廢老嘈醒,
我終於用自己嘅手奪回呢區嘅寧願.
我忍左兩個月終於都可以訓到自然醒,
真係好開心,覺得唔只我一個人受惠.
我再望出窗,
無左個啲廢老魔音之後,
原來個景係咁撚靚架.
係萬里無雲嘅蔚藍天空呀,
連出邊條臭河都清澈到好似天空之鏡咁靚呀射喲.
三日後我又因為歌聲嚇醒左,
今次唔係歌唱廢老,啲歌我聽得明.
分別係《小蘋果》,《祝福你》同《皇后大道東》,三首不停循環.
我屌呀,《皇后大道東》可以算,
五年前大陸興緊嘅《小蘋果》都仲播?
仆街呀,個啲劣質文化咪撚入侵香港啦,
知唔知香港人有幾努力對抗《野狼disco》呀頂.
我又拉開窗花,望落樓下公園.
有個大媽一路擋歌一路跳廣場舞,
時間早過歌唱廢老,大聲過歌唱廢老.
近撚到我係個單位到跳出街再落下攻擊就可以直取廣場舞大媽嘅首級.
屌呀,幾年前都見過廣場大媽架啦,
佢地究竟跳乜撚野樣先可以一直維持到咁肥嘅身形?定廣場舞係越跳越肥?
咁不如咪撚跳啦,點跳都唔會變鄭多燕架啦!
跳咪跳囉,做咩要大聲播歌擾民呀?
新嘅敵人出現左,但口罩已經所餘無幾.
我就好似暮年英雄咁有心無力,
只好用枕頭蓋撚住個頭先勉強訓到,
隔一段時間又被嘈醒.
吓,唔通係歌唱廢老強勢回歸?
聽真啲發現唔撚係,
唔知乜鳩雀係我樓下係咁叫,完全訓唔到.
做乜鳩呀?連大自然都唔比我訓到自然醒?
世界點解會係呢啲方向先咁團結,
我係張床到輾轉反側,好撚想訓覺.
我忘記左今日係星期日,
仲有最大嘅敵人,臭河天橋底老人合唱團.
合唱團一樣唱啲我未撚出世就存在嘅金曲,
仲要有男女合唱,
音量係歌唱廢老,廣場舞大媽嘅總和.
我懷疑佢地聯合匯演緊.
最後我放棄左訓覺,
人生就好似《龍珠》咁,悟空打完菲利,
仲有斯路同布歐.
打完布歐仲有《龍珠超》,敵人一個個咁出現,
人生就係咁樣輪迴,不停咁經歷永劫.
我頂撚住兩個可比安安同佳佳嘅黑眼圈,
戴住耳機開最到大聲咁播音樂,
寧願聽最愛嘅歌聲而聾,
都唔想聽多一秒啲廢老魔音.
我尹公度對出身家庭最大嘅怨恨就係做乜鳩屋企個單位咁撚矮?我只係想好好訓覺咋,屌!
香城青年誌 噪音篇 全篇完


text:
大阪道頓堀必食-章魚燒比併
去到大阪道頓堀點可以吾食章魚燒先?
係網上面見到好多介紹章魚燒既店舖, 究竟邊間章魚燒先係最值得食呢 (錢唔係問題啊,最驚曬咗個胃咋) 所以今次我哋就揀咗三間上網都大推嘅章魚燒舖頭試食,俾大家做個參考啦 :)
第一間介紹既就係呢間-「章魚燒 十八番」,呢間亦都係我哋最推介既一間.
F妹覺得呢間最好食既原因係,佢整既章魚燒喺三間入邊最細粒既,所以粉漿同材料既配搭比例係PERFECT! 雖然章魚既實際大小未必比其餘兩間大,但因為粉漿小,章魚係一粒細細地既更顯存在感,所以個粒章魚燒好有層次,表皮燒到脆,咬入去係林,章魚同其他材料係爽既! 另外,由於當時食真係熱辣辣,即整即食 (食落去個口噴曬煙),所以個粉槳係接近溶化咁濟!係係口入面溶化架一D都吾粉同吾乾!加上我地叫左醬汁配沙律醬,真係好正正子 <3
補充一下,口味方面分為四種:
1號 醬汁
2號 塩味
3號 醬汁配沙律醬
4號 一半一半
仔細睇,章魚燒表面有凹凸不平的感覺,經問一問,原來佢地係粉漿入面加左櫻花蝦,薑,牛奶同埋類似天婦羅炸粉,所以我地都覺得幾特別 :P
佢哋嘅店員好熱情,係未食之前都係咁r吹,等都等得開心D :D (偷偷sip鏡)
章魚燒 十八番 大阪市中央区道頓堀1-7-21
第二間介紹既係好受大阪人中意既-「くれおーる」.
「くれおーる」既章魚燒既粉漿係當年開創人用左好心血研究出黎既「7種粉末調配出的粉漿」,食落外皮係卜卜脆架,內層就係是柔軟濕濕的.不過可能因為配方既關係,係三間之中最燒得最燶既一間,食吾慣既朋友要注意啊!不過V仔中意食微微燶既就覺得幾野味.
相比之下,呢一間嘅章魚燒比第一間較大粒 (姐係粉會用多D),而佢既八爪魚都幾細粒,食落去嘅時粉稍微多左少少.不過去呢間章魚燒一定要係佢秘製既醬汁同蛋黃漿,一加左落去食,成味道都會提升左一個層次,口感少左一份粉粉的感覺.上網見到連大阪人自己都要幫親「くれおーる」(大阪女仔從小比教導,吾識整章魚燒會嫁吾出),可見呢間都幾值得試!
くれおーる 大阪市中央区道頓堀1-6-4
第三間介紹既係-「章魚燒 TAKO八」.「章魚燒 TAKO八」係一間老舖,除左章魚燒,都好出名大阪燒.雖然都係比人係網上大讚,不過我地覺得係三間之中最遜色既.
我地兩個都覺得,呢一間章魚燒吾好食既原因係真係太太太多粉.
係就係三間之中最大粒,但係佢哋嘅餡嘅份量冇相對增加好多,所以個比例就變得唔係好平均.粉多之餘,食嘅時候章魚燒好快就變扁,變咗一pat麵粉咁樣.亦都因為太多粉,一食就粉還粉,材料還材料,一咬散哂...
所以我地覺得,去呢間老店試大阪燒可能更值得試一試 :)
たこ八 大阪市中央区道頓堀1-5-10